Parth aai Hina adhi Erica ge medhugai rahumaiytherikamuge gulhun badhahi vehje\nހީނާގެ ފެއާވަލް ޕާޓީގެ ތެރެއިން ތިން މީހުން އެކުގައި ނަގާފައިވާ ފޮޓޯއެއް--\nޕާތު، ހީނާ އަދި އެރިކާގެ މެދުގައި ރަހުމަތްތެރިކަމުގެ ގުޅުން ބަދަހިވެއްޖެ\nސްޓާ ޕްލަސް އިން ދައްކަމުން އަންނަ މަޝްހޫރު ޝޯ، "ކަސޯޓީ ޒިންދަގީ ކޭ 2" ގައި އަނުރާގް ގެ ރޯލުން ފެނިގެންދާ ޕާތް ސަމްތާން އާއި ޕްރެނާގެ ރޯލުން ފެންނަ އެރިކާ ފެނާންޑެސް އަދި ކޯމޮލިކާގެ ރޯލުން ފެނިގެންދާ ހީނާ ހާންއަކީ ދިވެހި ސިޓިން ރޫމުތަކުގައި ވެސް އާއްމު ނަމަކަށް މިވަނީ ވެފައެވެ.\nމިދިޔަ މާޗު މަހުގެ 11 ގައި ޕާތަށް 28 އަހަރު ފުރުނުއިރު ގާތް ރަހުމަތްތެރިންނަށް ބޭއްވި ޕާޓީގައި އެެރިކާ ފެނިގެންދިޔަ ނަމަވެސް ހީނާ ފެނިފައި ނުވާތީ އެކަމާއި ގިނަ ބަޔަކު ވަނީ ސުވާލު އުފައްދާފައެވެ. އެ ސުވާލުތަކަށް ރައްދުދީ ޕާތު ވަނީ އެންމެން ހައިރާން ކޮށްލާފައެވެ. އޭނާ ބުނީ، އަތުގައި ހީނާގެ ފޯނު ނަމްބަރު ވެސް ނެތް ކަމަށާއި ހީނާއާ ވާހަކަ ދައްކަނީ ޝޫޓިންގައި ކޮންމެހެން ވެސް ދައްކަން ޖެހޭ ވާހަކައެއް އެކަނި ކަމަށެވެ. އަދި އެމީހުންގެ މެދުގައި ރަހުމަތްތެރިކަން ނޯންނަކަމަށެވެ. އެކަމަކު ޕާތު ވަނީ އެކުގައި މަސައްކަތްކޮށް ޕްރެނާއާއެކު ރަހުމަތްތެރިކަމުގެ ގުޅުން އުފެދިފައިވާ ކަމަށް ބުނެފައެވެ.\nކޮންމެޔަކަސް މިހާރު މިވަނީ އެކަންކަން މުޅިން ބަދަލުވެ ތިން މީހުންގެ މެދުގައި ވެސް ގުޅުން ބަދަހިވެފައެވެ. އެކުގައި މަސައްކަތް ކުރަން ފެށިތާ ގާތްގަނޑަކަށް ތިން މަސް ފަހުން އެކަން ބަދަލުވިއިރު ޕާތު އާއި އެރިކާ އަދި ކަސޯޓީގެ ޓީމުގެ ބައެއް މެމްބަރުން ގުޅިގެން މިވަނީ ހީނާއަށް ކުޑަ ފެއާވެލް ޕާޓީއެއް ވެސް ބާއްވަދީފައެވެ. އަދި އިންސްޓަގްރާމު މެދުވެރިކޮށް ތިން ތަރިން ވެސް ވަނީ އެކަކު އަނެކަކާއެކު ނަގާފައިވާ ފޮޓޯތައް ހިއްސާކޮށްފައެވެ. އަދި ހީނާއަށް ކާމިޔާބަށް އެދުމަށް ފަހު އެމީހުން ވަނީ އެނބުރި އައުމުން އަދި އެމީހުންގެ ގުޅުން އިތުރަށް ވަރުގަދަ ކުރުމަށް މަސައްކަތް ކުރާނެ ކަމަށް ބުނެފައެވެ.\nހީނާއަށް ބޮލީވުޑުގެ ފިލްމެއްގައި މަސައްކަތް ކުރަން ފުރުސަތު ލިބިފައިވާތީ އޭނާ އެފިލްމުގެ ޝޫޓިންތައް ފެށުމަށް ކަސޯޓީ ޝޯއިން ކުޑަ ބްރޭކެއް ނަގާފަވެއެވެ. އެހެންވެ ގިނަ ދުވަސްތަކެއް ވަންދެން ފިލްމު ޝޫޓިންގައި ހީނާ އުޅެން ޖެހޭނެތީ ކޯމިލިކާގެ ރޯލަށް އެހެން ތަރިއަކު ނަގަން އުޅުނު އަޑުތައް ވެސް އެރިއެވެ. އެކަމަކު ކަސޯޓީގެ އުފެއްދުންތެރިން އެކަން ދޮގުކޮށް ބުނީ، ހީނާ ނޫން ތަރިއަކު ކޯމޮލިކާގެ ރޯލުން ނުފެންނާނެ ކަމަށެވެ. އެހެންކަމުން ފިލްމު ޝޫޓިންއަށް ފަހު ހީނާ އެނބުރި ކަސޯޓީގެ ޓީމާއި ގުޅޭނެއެވެ.\nފިލްމު ޝޫޓިންނަށް ހީނާ ބްރޭކެއް ނަގާފައިވާއިރު ކަސޯޓީ ޝޯގަ އެންމެ ފަހުން އޭނާ ފެނިގެންދާނެ އެޕިސޯޑުގެ ޝޫޓިންތައް އޭނާ މިހާރު ވަނީ ނަގައި ނިންމާލާފައެވެ.\nމުނިފޫހިފިލުވުން ކަސޯޓީ އެރިކާ ފެނާންޑެޒް ހީނާ ހާން


Thinadhoo ge higgaimu veshin sifavee raajjeyge dhevana Hulhumale - AO News\nތިނަދޫގެ ހިތްގައިމު ވެށިން ސިފަވީ ރާއްޖޭގެ ދެވަނަ ހުޅުމާލެ\nހުޅުމާލެއަކީ ރާއްޖޭގެ އެންމެ ތަރައްގީ ވެފައިވާ އަދި ދިރިއުޅެން އެންމެ ހިތްފަސޭހަ ތަން ކަމުގައި ގިނަ ދިވެހިންނާއި އަދި ބޭރުގައުމުތަކުން އައިސް ރާއްޖޭގައި ދިރިއުޅޭ މީހުން ގަބޫލު ކުރެއެވެ. މާލެ ފަދަ ހަލަބޮލި، ކޮންކްރެޓް ޖަންގައްޔަކުން ސަލާމަތް ވެ ހަމަނޭވާ ލެވޭ ތަނަކީ އެއީ ކަމަށް ޚުދު މާލޭގައި ދިރިއުޅޭމީހުންވެސް ބުނާތީ އިވެއެވެ. ސަބަބަކީ އެރަށުގެ މަގުތައް ފުޅާވެފައި އުޅެން ފަސޭހަވީމައެވެ. ހިޔާދޭފިނި ގަސްތަކާއި ފެހިކުލައިން ސިފަވާ ތަންތަން ގިނަވީމެއެވެ. ޒަމާނީ ސްޓައިލަށް ނެގެމުން އަންނަ ރީތި އިމާރާތްތައް ވަކި ތަރުތީބަކުން އަތުރާލާފައި ހުރީމައެވެ. ތަނަށް ދިރުން ގެނެސްދޭ އެކި ގިންތީގެ ވިޔަފާރިވެރިންނާއި ގެސްޓް ހައުސް ތަކާއި ރެސްޓޯރެންޓްތައް ހިތްގައިމު ވެފައި ފުރިހަމަ ކަމުންނެވެ.\nގިނަ ބަޔަކު ބުނާތީ އަޑުއިވެއެވެ. ސަރުކާރުން ތަރައްގީ ކުރަނީ ހަމަ އެކަނި މާލެއެވެ. ތަރައްގީގެ ކުލަވަރު ފެންނަނީ ހަމައެކަނި ވެރިކަން ކުރާ ރަށުންނެވެ. ނަމަވެސް ހަގީގަތަކީ ރާއްޖޭގެ އެހެން ސަރަހައްދުތަކަަށް ވެސް މި ތަރައްގީގެ ކުލަވަރު އައިސްފައި އޮތްކަމެވެ. މައި ސަރުކާރަށް ބަރޯސާ ނުވެ އަމިއްލަ ރަށް ދެކެ ލޯބިވާ ބަޔަކު ނިކުމެ އަމިއްލަ ފަސްގަނޑު ތަރައްގީކުރާކަމެވެ. ދިރިއުޅޭ ރަށް ސާފުކޮށް ބަަލަހައްޓައި އެތަން ހިމާޔަތް ކޮށް ރަށް ކުރިއެރުވުމަށް މަސައްކަތް ކުރާކަމެވެ. މީގެ ސާފު މިސާލަކީ ގދ. ތިނަދޫ އެވެ.\nމީހުން ބުނާތީ އިވެއެވެ. ގެއެއްގެ ދޮރުމަތިން ކުރުކާލި ކެނޑިޔަސް އަދި އެ ގެއެއްގެ އަހުލުވެރިންގެ އަސްލު ސިފައެއް ނުފެންނާނެއެވެ. އެކަން އެނގޭނީ އެ ގެއަކަށް ވަދެ އެގޭގެ މީހުންނާއެކު އުޅެލީމައެވެ. އެއް ސުފުރާއަކުން ކައިބޮއި ހެދީމައެވެ. އެއްމާހައުލެއްގައި ތިބެ އަނގަމަޖާކޮށް ވާހަކަ ހިއްސާކުރީމައެވެ. އެއީ ވަރަށް ބޮޑު ތެދެއްކަން ޔަގީން ކުރެވުނީ ދެކުނުގެ ހަތަރު އަތޮޅަށް އަމާޒުކޮށްގެން ކުރިއަށް ގެންދާ މަސައްކަތް ތަކުގެ ތެރެއިން މި މަހުގެ ކުރީކޮޅު ތިނަދޫއަށް ގޮސް ދެ ހަފްތާ ވަންދެން އެރަށުގައި ހޭދަ ކުރި ކުރުމުންނެވެ. މީގެ ކުރިން އަޑުއިވިފައިވާ ގޮތުގައި ތިނަދޫގެ މީހުން ސިފަވެފައިވަނީ ހަގީގަތުގައި ވެސް “ހަވަރު ތިނަދޫ” ގެ ގޮތުގައެވެ. އެއީ މެޙްމާން ދާރީ އަދާކުރުމާއި ހިތްހެޔޮކަމާއި މީހުންނާއި ގުޅުން ބަދަހި ކުރުމުގައި މަޝްހޫރު ބައެއް ނޫނެވެ. ތާރީޚު ލިޔާ ލިޔުންތެރިއެއްގެ ފޮތަކުން ވެސް އެފަދަ ވާހަކަ އެއް ނުދެކެމެވެ. އެހެނަމަވެސް އަޅުގަނޑުގެ މި ދަތުރުގައި އަޅުގަނޑަށް އެރަށުގެ މީހުން ސިފަކުރެވުނީ އިސްވެ ބަޔާންކުރި ހުރިހާ ސިފަތަކާއެކުގައެވެ. އަޅުގަނޑަށް އެރަށުން ފެނުނީ ތަފާތު މަންޒަރެކެވެ. ހިތްހެޔޮ، އޯގާވެތި އެކުލުންތެރި އަދި ރަށުގެ ކުރިއެރުމަށްޓަކައި މަރުދޭން ތައްޔާރަށް ތިބި ހީވާގި ރައްޔިތުން ތަކެކެވެ.2ހަފްތާވަންދެން ފޫހިކަމެއް ނެތި މެޙްމާންދާރީ އަދާކުރި ލޯބިވެތި އެކުވެރިންތަކެކެވެ. ހަގީގަތުގައި ވެސް އެރަށުން ފުރައިގެން އައީ އަމިއްލަ އާއިލާގެ މެމްބަރުންނާ ވަކިވެގެން ދާކަމުގެ ހިތްދަތި އިހްސާސްތަކާއެކުގައެވެ.\nއެރަށުގައި ހޭދަކުރި ދުވަސްތަކުގައި ލިޔުންތެރިއެއްގެ ހައިސިއްޔަތުން ވަރަށް ގިނަ ކަންކަން ހޯދައި ދިރާސާކޮށް ބެލީމެވެ. ގާތް ގަނޑަކަށް ދިހަހާސްމީހުންގެ އާބާދީ އެއް އޮތް އެރަށުގެ ގިނަ މަގުތަކެއްގައި ސަރުކާރުން ވަނީ ތާރު އަޅައި ޒަމާނީ ފެންވަރަށް ތަރައްގީކޮށްފައެވެ. ޒަމާނީ ފެންވަރުގެ ހޮސްޕިޓަލެއް ހުރި އިރު އެރަށުގައި ހިއްކާފައިވާ ސަރަހައްދުގައި ޓާޝަރީ ހޮސްޕިޓަލެއް އެޅުމަށް މިއަހަރުގެ ސެޕްޓެމްބަރު މަހު ވަނީ ބީލަމަށް ހުޅުވާލާފައެވެ. ރަށަށް އަންނަ މެޙްމާނުންނަށް މަރުހަބާ ކިޔުމަށް ޒަމާނީ ފެންވަރުގެ ފާލަމެއް ހަދާފައިވާއިރު ރަށުގެ ބަނދަރު ބޮޑުވެފައި އިންތިޒާމު ފުރިހަމަކަން ފާހަގަވިއެވެ. ބަނދަރުގެ ކޮންމެ ސަރަހައްދެއްގައި ކައުންސިލުން ވަނީ އެސަރަހައްދެއް ބޭނުންކުރަން ޖެހޭގޮތް ލިޔެ ބޯޑު ހަރުކޮށްފައެވެ. ކިޔަމަންތެރިކަމާއެކު މީހުން އެއަށް އަމަލުކުރާތަން ފެނެއެވެ.\nގައުމީ ޔުނިވަރސިޓީތަކާއި ރާއްޖޭގެ ބޮޑެތި ޔުނިވަރސިޓީ ތަކުގެ ގޮފިތައް އެރަށުގައި ގާއިމުކޮށް ރަށުގެ ޒުވާނުންނަށް އަމިއްލަ ރަށުގައި ތިބެގެން މަތީ ތައުލީމު ހާސިލް ވާނެ ފުރުސަތު ވަނީ ފަހިވެފައެވެ. ސަރުކާރުގެ ބޯހިޔާވަހިކަމުގެ ދަށުން ހަދާދީފައިވާ ފުލެޓްތަކުގައި ހިތްހަމަ ޖެހިގެން ޝަކުވާއެއް ނެތި މީހުން ދަނީ ދިރިއުޅެމުންނެވެ. ރަނގަޅު ފެންވަރުގެ ރެސްޓޯރެންޓް ތަކާއި ގެސްޓް ހައުސްތައް ގިނައެވެ.\nތިނަދޫގައި ހުރި އިރު ގއ. ވިލިނގިލީގެ ރަޙްމަތްތެރިއަކާ ތިނަދޫ އިން ދިމާވިއެވެ. ތިނަދޫ އަށް އައި ސަބަބާ ބެހޭ ގޮތުން ސުވާލުކޮށްލުމުން ބުނީ އަައީ ބޭސްފަރުވާއަށް ކަމެވެ. ތިނަދޫގެ ބޭސްފަރުވާގެ ޚިދުމަތާ ބެހޭ ގޮތުން އޭނަ ކިޔައިދިނީ މި ސަރަހައްދުގައި މިވަގުތު ހުރި އެންމެ ރަނގަޅު ހޮސްޕިޓަލް ހުރީ ތިނަދޫގައި ކަމުން އެރަށަށް ގިނަ ބަޔަކު އަންނަން ބޭނުންވާ ކަމެވެ. އަދި އެތަނުގެ ފަރުވާ އާއި މެދު ހިތްހަމަޖެހޭ ކަމެވެ. ކުރީގައި ކިރިޔާ ކަމެއްވާއިރަށް މާލެ ދާ ދިއުން ހުއްޓާލާފައި ރަށް ރަށުގައި ހުންނަ މިފަދަ ފެންވަރު ރަނގަޅު ހޮސްޕިޓަލް ތަކުން ފަރުވާ ހޯދުމުގެ މުހިއްމުކަން އޭނަ ކިޔައިދިނެވެ.\nމީގެ އިތުރުން އެރަށުން ފެނިގެން ދިޔަ އަނެއް މަންޒަރަކީ އެ އަތޮޅުގެ ހުރިހާ އެންމެންހެން ވިޔަފާރި ކުރާ މައި ހަބަކަށް ތިނަދޫ ވެފައި އޮތް އޮތުމެވެ. ބަނދަރުމަތީގެ ހޭލަމޭލަކަމެވެ. ބަނދަރުމަތީގައި ފިހާރަތައް ގިނަވެފައި ރާއްޖޭގެ މަޝްހޫރު ބޮޑެތި ވިޔަފާރިތައް އެރަށުން ފެންނަން ހުއްޓެވެ. ވަކިން ޚާއްބަކޮށް ޒުވާން ވިޔަފާރިވެރިން ގިނައެވެ. ގދ. ދޫކޮށް ގއ. އަތޮޅުގެ މީހުންވެސް އެރަށަށް ވިޔަފާރީގެ މުއާމަލާތްތަކުގައި އަންނަތަން ފެނުނެވެ. ހިތަށް އެރިއެވެ. މިހާ ބޮޑު ބަނދަރެއް އޮތް އިރު މިތަނުގައި ދަތުރުވެރިންނަށް ފަސޭހަ ކަމާއެކު ތިބެވޭނެ ޒަމާނީ ފެންވަރުގެ ތަނެއް ހަދާފައި ހުރިނަމަ ވަރަށް ރަނގަޅުވީހެވެ.\nޒުވާނުންނަކީ ގައުމުގެ ރައުސުލް މާލުކަމަށް ބުނާއިރު ގިނަ ބަޔެއްގެ އެންމެބޮޑު އެއް ކަންބޮޑުވުމަކީ ކުރާނެ ކަމެއް ނެތި ދެއަތް އުރާލައިގެން މަގުމަތީގައި މީހުންނާ ފޮށެން ނިކުމެ ތިބޭ “ގައްޑާ” ޒުވާނުންގެ ގިނަ ކަމުންނެވެ. ނަމަވެސް ތިނަދޫގެ މަގުތަކުން އެފަދަ މަންޒަރެއް ނުފެނެއެވެ. ފާހަގަކުރެވުނީ އެރަށުގެ ޒުވާނުންގެ ހުނަރުވެރިކަމެވެ. އުފެއްދުންތެރިކަމެވެ. އަބަދުވެސް ކޮންމެވެސް މަސައްކަތެއްގައި ޝާމިލްވެގެން ތިބޭ ތަނެވެ. މިޔުޒިކާއި ކުޅިވަރާއި ފޮޓޯގްރަފީ އާއި ވީޑިއޯ އަކީ އެރަށުގެ ޒުވާނުން އެންމެ ގިނައިން ކުރާ މަސައްކަތެވެ. ފުޓްސަލް ދަނޑުތަކުގައި މުބާރާތްތަކަށް ޕްރެކްޓިސްކޮށް ކުޅެމުން އަންނަ އިރު ހަވީރު ފިނީގައި ކެމެރާ ކޮނޑުގައި އަޅުވާލައިގެން އެކިއެކި މަސައްކަތް ތަކުގައި އުޅޭ ޅަ ޒުވާން ކުދިން ގިނައެވެ. ކުޑަ ހިނދުކޮޅެއްގެ ތެރޭގައި ފެންވަރު ރަނގަޅު ވީޑިއޯ ލަވައެއް ހަދާލުމަކީ އެމީހުންނަށް ހަމަ ފެންތައްޓެއް ބޯލުން ކަހަލަ ކަމެކެވެ. މިއީ ޚުދް އަޅުގަނޑު އަމިއްލަ އަށް ތަޖުރިބާ ކުރި ކަންތައްތަކެވެ!\nއަޅުގަނޑުގެ މި ދަތުރުގައި ތިނަދޫގައި ނޫސްވެރިން ތަމްރީނުކޮށް އޭއޯ ނިއުސް ގެ ބިއުރޯއެއް ގާއިމުކޮށް އެރަށުގެ ޒުވާނުންނަށް ތަމްރީނު ދީގެން އެ ޒުވާނުންލައްވައި އެމީހުންގެ އަމިއްލަ ރަށު ބަހުން ޚަބަރު ކިޔުއްވީމެވެ. އެ ޚަބަރު އަޕްލޯޑް ކުރުމުން ރަށުގެ ރައްޓެއްސަކު ކުރި މެސެޖެއްގައި ބުނެފައިވެއެވެ.\n“ތޭންކް ޔޫ ސޯމަޗް. އަހަރެމެންގެ ރަށުބަހަކީ ވެސް ރީތި އަދި އަޑުއަހާލަން ފަސޭހަ ބަހެއްކަން މިއަދު އެނގިއްޖެ. މި ޚަބަރު އަޑު އެހިވަގުތު އުފަލުންގޮސް ދެލޯ ކަރުނުން ތެމުނު” އެންމެ ފުރަތަމަ ހުވަދޫ ބަހުން އޮންއެއާކުރި ޚަބަރާ އެކު އޭނަގެ ޝުއޫރު ކިޔައިދިނެވެ.\nއެކުވެރިޔާގެ އެ މެސެޖުން ހިތްވަރު އާވިއެވެ. ރަށުގައި ތިބި ހުނަރުވެރި ޒުވާނުންނާއެކު އެފަދަ މަސައްކަތެއް ކާމިޔާބުކަމާއެކު ކުރެވޭނެ ކަމުގެ އުއްމީދު ލިބުނެވެ.\nތަނެއް ތަރައްގީވެ ކުރިއަރައިގެން ދާނީ އެތަނެއްގެ އަހުލުވެރިންގެ މިންނެތް މަސައްކަތުން ކަން ޔަގީނެވެ. ތިނަދޫ އިން ފެންނަމުން ދަނީ އެ މަންޒަރެވެ. މައިސަރުކާރަށް ބަރޯސާނުވެ އަމިއްލަ ފައިމައްޗަށް ތެދުވެ ހިތްމަތާއެކު މަސައްކަތް ކުރާ ރައްޔިތުންތަކެކެވެ. ސާފުތާހިރު މަގުތަކާއި ނަގައި އުފުލަމުން އަންނަ އިމާރާތްތަކާއި ފަތިފައްޗަށް ހުޅުވަމުން އަންނަ ފިހާރަ ތަކުން އެތަން ސިފަވީ ރާއްޖޭގެ ދެވަނަ ހުޅުމާލޭގެ ގޮތުގައެވެ!\nރަށު ތަރައްގީއައް ވެސް އުޅެނީ ވަކި ބަޔަކު.. އަމިއްޔަ ގެ ކުރިމަތީ އޮއްނަ ތާރުގަނޑުގަ ހުއްނަ ވެލިކޮޅު ފޮޅާ ނުލެވޭ؟؟ މީގެ ސަބަބުން ސައިކަލް ދުއްވާ މީހުންގެ ލޮލަށް ހިރަފުސް ބުރުން ނޫން ކަމެއް ނުވޭ


100 kg drug:9meehunnah dhauvaa\n100 ކިލޯގެ ޑުރަގުގެ މައްސަލާގައި ދައުވާ ކުރަން ފޮނުވި 10 މީހުންގެ ތެރެއިން އަށް މީހުން\nފުލުހުން މިދިޔަ އޮކްޓޫބަރު މަހު ހިންގި ޑްރަގް އޮޕަރޭޝަންގައި 100 ކިލޯ މަސްތުވާތަކެއްޗާއެކު ހައްޔަރު ކުރި 10 މީހުންގެ ތެރެއިން ނުވަ މީހެއްގެ މައްޗަށް ދައުވާ ކުރަން ކްރިމިނަލް ކޯޓަށް ފިނުވައިފި އެވެ.\nޕްރޮސެކިއުޓާ ޖެނެރަލް އޮފީހުގެ ޕަބްލިކް ޕްރޮސެކިއުޓާ އަދި ތަރުޖަމާނު އަހުމަދު ޝަފީއު މިއަދު ވިދާޅުވީ މި މައްސަލައިގައި އެ މީހުންގެ މައްޗަށް އިއްޔެ ދައުވާ ކުރަން ކްރިމިނަލް ކޯޓަށް ފޮނުވާފައިވާ ކަމަށެވެ.\nމި މައްސަލައިގައި ފުލުހުން 10 މީހަކު ހައްޔަރުކުރި އެވެ. އެކި ދުވަސް މަތިން މައްސަލައިގައި ހިމެނޭ ދިވެހިން ދޫކުރަމުން ގޮސް، މިހާރު ބަންދުގައި ތިބީ އޭގެ ތެރެއިން ބަންގްލަދޭޝްއަށް ނިސްބަތްވާ ދެ މީހުން އެކަންޏެވެ.\nމި މައްސަލައިގައި ދައުވާ އުފުލާފައިވާ މީހުން\nނ. ވެލިދޫ ބީޗްހެވަން، ޖުމާން މުސްތަފާ - ޑައިމޯފިން ޓްރެފިކް ކުރުމުގެ ކުށުގެ ދައުވާ އަދި ކެނެބިސް ބޭނުންކުރުމުގެ ކުށުގެ ދައުވާ\nބަންގްލަދޭޝް، އެމްޑީ ރަފީގުލް އިސްލާމް - ޑައިމޯފިން ޓްރެފިކް ކުރުމުގެ ކުށުގެ ދައުވާ އަދި ކެނެބިސް ބޭނުންކުރުމުގެ ކުށުގެ ދައުވާ\nލ. ކަލައިދޫ ޖަނަވަރީމާގެ، މުހައްމަދު އަހްމަދު - ޑައިމޯފިން ޓްރެފިކް ކުރުމުގެ ކުށުގެ ދައުވާ އަދި ކެނެބިސް ބޭނުންކުރުމުގެ ކުށުގެ ދައުވާ\nދ. ބަނޑިދޫ ޕޮލަރިސް، މުހައްމަދު ހުސައިން - ޑައިމޯފިން ޓްރެފިކް ކުރުމުގެ ކުށުގެ ދައުވާ އަދި ޑައިމޯފިން ބޭނުންކުރުމުގެ ކުށުގެ ދައުވާ\nކ. މާފުށި ސްވީޓްމީޑް، އަހްމަދު މާހިރު - ޑައިމޯފިން ޓްރެފިކް ކުރުމުގެ ކުށުގެ ދައުވާ\nބަންގްލަދޭޝް ރައްޔިތެއްކަމަށްވާ ޑީއެމް މޮބިން - ޑައިމޯފިން ޓްރެފިކް ކުރުމުގެ ކުށުގެ ދައުވާ\nގއ. ދެއްވަދޫ، ދޭލިޔާގެ، މިދުހަތު އިބްރާހީމް - ކެނެބިސް ބޭނުންކުރުމުގެ ކުށުގެ ދައުވާ\nގއ. ކޮލަމާފުށި ސޯސަންގެ، އިބްރާހީމް ޒާއިދު ހަބީބު - ކެނެބިސް ބޭނުންކުރުމުގެ ކުށުގެ ދައުވާ\nހދ. ކުމުންދޫ ޑިއާފުރެންޑް، އިބްރާހީމް ސިނާނު - ޑައިމޯފިން ޓްރެފިކް ކުރުމުގެ ކުށުގެ ދައުވާ\nސަތޭކަ ކިލޯގެ މަސްތުވާތަކެތީގައި މައްސަލާގައި ފުލުހުން ޖުމްލަ 10 މީހަކު ހައްޔަރުކުރި އެވެ. އެ މީހުންގެ ބަންދާ މެދު އެންމެ ފުރަތަމަ ގޮތެއް ނިންމުމަށް މިދިޔަ އޮކްޓޫބަރު 14 ވަނަ ދުވަހު ކޯޓަށް ހާޒިރުކުރުމުން އެ ދުވަހު ކޯޓުން ވަނީ ދެ މީހަކު ދޫކޮށްލާފަ އެވެ. އެހެންވެ އެ ދެ މީހުންގެ މައުލޫމާތު ފުލުހުން މިއަދާ ހަމައަށް ވެސް ހާމަކޮށްފައެއް ނުވެ އެވެ. އެ ދެ މީހުންނަކީ މި މައްސަލައިގެ ދައުވާ އުފުލާފައިވާ ސިރުހާން އަދި މާހިރު އެވެ.


އަންހެން ބެޑްމިންޓަން ކުޅުންތެރިން ތަމްރީނުކުރުމުގެ ކޯހެއް އައްޑޫގައި ނިންމާލައިފި އަންހެން ބެޑްމިންޓަން ކުޅުންތެރިން ތަމްރީނުކުރުމުގެ ކޯހެއް އައްޑޫގައި ނިންމާލައިފި\nވުމެއިން އިން ބެޑްމިންޓަން ލެވެލް 1 ކޯސް ތެރެއިން / ފޮޓޯ: ޓްރިޑީ ސްޕޯޓްސް އެކަޑަމީ\nއައްހެނުންނަށް ހާއްސަ ކޮށްގެން އައްޑޫގައި ބެޑްމިންޓަން ކުޅުންތެރިން ތަމްރީނުގެ ކުރުމުގެ ކޯހެއް ނިންމާލައިފިއެވެ.\nއައްޑޫގައި ބެޑްމިންޓަން ކުޅުންތެރިން ތަމްރީނު ކުރުމަށް މަސައްކަތް ކުރަމުން އަންނަ ޖަމީއްޔާއެއް ކަމަށްވާ ޓްރިޑީ ސްޕޯޓްސް އެކަޑަމީން ކުރިއަށް ގެންދިޔަ މި ކޯސް ކުރިއަށް ގެންގޮސްފައިވަނީ މިދިޔަ ރޯދަމަސް ތެރޭގައެވެ. މިއީ އަންހެނުންނަށް ހާއްސަކޮށްގެން ބެޑްމިންޓަން ކުޅުންތެރިން ތަމްރީން ކުރުމަށް އެ ޖަމިއްޔާއިން ހިންގި ފުރަތަމަ ކޯސްއެވެ.\nމި ކޯސް އިންތިޒާމު ކުރި ޓްރިޑީ ސްޕޯޓްސް އިން ބުނެފައިވަނީ މިފަދަ ކޯހެއްގެ ހިންގުމުގެ މަޤްސަދަކީ އައްޑޫގައި އަންހެން ބެޑްމިންޓަން ކުޅުންތެރިން އިތުރުކޮށް ބެޑްމިންޓަން ފަދަ ހެލިފެލިވެ އުޅޭ ކުޅިވަރެއް އަނިޔާތަކާއި ނުލާ ރަނގަޅަށް ކުޅެން ދަސް ކޮށް ދިނުން ކަމުގައެވެ. އަދި މިފަދަ ކޯހެއްގެ ސަބަބުން ކުޅިވަރުގެ ދައިރާގައި ޙާއްސަކޮށް، ބެޑްމިންޓަން ތެރޭގައި އަންހެނުން ބާރުވެރިވުމުގެ ފުރުސަތު އިތުރުވެގެން ދާ ކަމުގައެވެ.\nމިދިޔަ ރޯދަމަހު 8 އިން 18 އަށް އައްޑޫ ހޮރައިޒަން އެކަޑަމީގައި ކުރިއަށް ގެންދެވުނު މިކޯހުގައި ގާތްގަނޑަކަށް 12 ވަރަކަށް ކުޅުންތެރިން ތަމްރީނު ކުރެވުނު ކަމަށް އެފަރާތުން ބުނޭ. ބޭސިކް ލެވެލް 1 ގެ މިކޯހުގެ ކޯޓުތެރޭ ކުޅުންތެރިން ހަރަކާތްތެރިވާނެ ގޮތާއި ބެޑްމިންޓަން ކުޅުމުގެ އަސާސީ ޤަވާއިދު ތަކާއި މީގެ އިތުރުން ކުޅުންތެރިން ކުޅުމުގައި ފަރުވާ ބެހެއްޓުން މުހިއް ކަންކަން ވަނީ އުނގަންނައި ދީފައެވެ. ކޯސް ނިންމާލާފައިވަނީ ބައިވެރިންގެ މެދުގައި ކުޑަ މުބާރާތެއް ބޭއްވިގެންނެވެ. ޑަބަލްސް މުބާރާތެއްގެ ގޮތުގައި ކުރިއަށް ގެންދިޔަ މުބާރާތުގެ އެއްވަނަ ހޯދީ ދިވްޔާ ބާބޫ އަދި އާއިޝަތު ޒުލްފާއެވެ.\nދާދި ފަހުން އުފެދުނު ޓްރިޑީ ސްޕޯޓްސް އަކީ އައްޑޫގައި ބެޑްމިންޓަން ކުޅިވަރު ކުރިއެރުވުމަށް މަސައްކަތް ކުރާ ޖަމީއްޔާއެވެ. އެގޮތުން މިހާރުވެސް މި ޖަމީއްޔާގެ ބެޑްމިންޓަން ބޭސިކް ލެވެލް 1 ގެ ކޯހުގައި 50 ދަރިވަރުން އަދި އެޑްވާންސް ކޯހުގައި 15 މީހުން ބައިވެރިވިއެވެ.


vnews - Boakoh vaarey vehi maaleyge maguthakugai fenboduvejje\nއައިޖީއެމްޗް ސަރަހައްދުގައި ޕަމްޕު ޖަހައިގެން ފެން ހިއްކަނީ ---\nމިހާރު ރާއްޖެއަށް ކުރަމުންދާ ވިއްސާރައިގައި މާލެއަށް ބޯކޮށް ވާރޭ ވެހި ބައެއް މަގުތަކުގައި ފެންބޮޑުވެއްޖެއެވެ.\nމިގޮތުން މާލޭގައި އާއްމުކޮށް ފެންބޮޑުވާ އަމީނީ މަގާއި ކަނބާއައިސާ ރަނި ހިނގުމާއި، އައިޖީއެމްއެޗާއި ތާޖުދީން ސްކޫލާއި ދެމެދު އޮންނަ މަގުގެ ސަރަހައްދުތަކުގައި ބޮޑުވި ފެންގަނޑު ހިންދުމުގެ މަސައްކަތް މިހާރު ދަނީ ކުރަމުންނެވެ.\nމާލޭގެ ޑެޕިއުޓީ މޭޔަރު ޝަމާއު ޝަރީފް ވިދާޅުވީ، މާލޭގެ 12 ސަރަހައްދެއްގައި ހުރި ސްޓޯމްވޯޓަރ ޕަމްޕްތައް ޖައްސައި ފެން ހިންދުމުގެ މަސައްކަތް ކުރަމުންދާއިރު، ބައެއް ސަރަހައްދުތަކުގައި އެމްއެންޑީއެފް ފަޔަރ އެންޑް ރެސްކިއު ސާވިސަސްއިންވެސް ޕަމްޕްތައް ބަަހައްޓައިގެން ފެންހިންދުމުގެ މަސައްކަތް ކުރަމުން ގެންދާ ކަމަށެވެ.\nޝަމާއު ވިދާޅުވީ ހާލަތު އިތުރަށް ގޯސްވިޔަ ނުދިނުމަށްޓަކައި، ޓީމުތައް ތިބީ ތައްޔާރީ ޙާލަތުގައި ކަމަށެވެ. އަދި ރެސްޕޮންސް ޓީމުތައް މިހާރުވެސް މަސައްކަތް ކުރަމުންދާ ކަމަށެވެ.\nމާލޭގައި ފެންބޮޑުވުމުގެ މައްސަލައަކީ ސަރުކާރުތަކަށް ހައްލު ނުކުރެވުނު، އަދި އާއްމުންގެ ފާޑުކިޔުންތައް ސަރުކާރަށް އެންމެ ބޮޑަށް އަމާޒުވާ އެއް މައްސަލައެވެ.\nރ އަތޮޅުން ފެށިގެން އައްޑު އަތޮޅާއި ދެމެދުގެ ސަރަހައްދުތަކަށް ގުގުރުމާއި އެކު ބޯކޮށް ވާރޭ ވެހޭނެތީ، މޫސުމާއި ބެހޭ ޤައުމީ އިދާރާއިން ވަނީ މިއަދުގެ ހަވީރު 4:00 އާއި ހަމަައަށް ވައިޓް އެލާޓްވެސް ނެރެފައެވެ.


Aila thakugai jehey mahssala thakugai samaluvun muhimmu knathahthah - TrendingRED\n14 އޮކްޓޯބަރ 2017 - 22:00\nދެމަފިރިންގެ ދޭތެރޭ ޖެހޭ މައްސަލަތަކީ ގޭގެ އޮޅިން ބޭރުވާ އަދި ގޭތެރޭގައި ފެންނަ ކަންތައްތަކެވެ. މިގޮތުން ގޭތެރެއިން ބޭރުވެއްޖެނަމަ ގިނަ ފަހަރު މީހުންނާއި ކުރިމަތި ލުމަށް ލަދުގަނެ އަބުރު ނުހިފެހެއްޓި މަސްލަހަތު ގެއްލިގެންދެއެވެ. ގޭތެރޭގައި ހައްލުނުވެ އޮވެއްޖެނަމަ ދެމީހުންނަށް ކުރިމަތި ނުލެވި ދެމީހުންގެ ދޭތެރޭގައި ނަފްރަތު އުފެދިގެންދެއެވެ. މިގޮތުން އެ ކަންތައްތަކުގައި ސަމާލުވާން މުހިއްމު ކަންތައްތަކެއްވެއެވެ. އެއީ:\nޖެހޭ މައްސަލަތަކުގައި އާއިލާގެ އެހެންމީހުން ޝާމިލް ނުކުރުން\nދެމީހެއްގައި ޖެހޭ މައްސަލައަކީ ދެމީހެއްގެ ތެރެއިން ހައްލުވެސް ކުރަންޖެހޭ ކަމެކެވެ. ނަމަވެސް އެހެންމިހެއްގެ ނުފޫޒު އެއަށް އައިސްފިނަމަ ދެމީހުންނަށްޓަކައި އޮންނަ އިހްތިރާމު ކެނޑި އާއިލާތަކުގައި ނަފްރަތު އުފެދިގެންދާނެއެވެ.\nއަންހެނަކަސް ފިރިހެނަކަސް ނުރުހުމުގައި އަތްއުފުލައިފިނަމަ އެއީ ގޯހެކެވެ. އެހެންވެއްޖެނަމަ ދެމީހުންގެ ތެރޭގައި އޮންނަ ލޯތްބަށް ހުރަސް އެޅޭނެއެވެ.\nވަރިއާއި ބެހޭގޮތުން ވާހަކަނުދެއްކުން\nމިއީ ހުއްދަކުރެއްވި ކަމެއް ކަމުގައި ވިޔަސް ކީރިތި ޤުރުއާނުގައި މާތްﷲ އެ އަމަލަކަށް ނުރުހުންވެ ވޮޑިގެންވާ ކަމެކެވެ. މައްސަލަ ޖެހޭ ކޮންމެ ފަހަރަކީ "ވަރި" މި ބަސް ގެންނަންވީ ހިނދުކޮޅެއް ނޫނެވެ.\nމިއީ ގިނަ އާއިލާތަކުގައި އާންމުކަމެކެވެ. މީގެ ސަބަބުން ދެމީހުންނަށް ދެމީހުންގެ ހައިސިއްޔަތު އޮޅި އެކަކު އަނެކަކުގެ މައްޗަށް ގަދަވެގަނެވެއެވެ. އެއީ ގޯހެކެވެ. އެހެނަސް ހައްލުވާނެ ގޮތެއް ނެތް ހިނދެއްގައި މިފަދަ ކަންތައްތައް އެއިގެ ރަނގަޅުގޮތުގައި ކުރުމަކީ އެދެވިގެންވާ ކަމެކެވެ. ނަމަވެސް ޒުވަބުކުރާ ނުވަތަ އަރާރުންވާ ކޮންމެ ފަހަރަކު ނޫނެވެ.\nގެއިން ބޭރުގައި ޒުވާބުކުރުން\nމީގެ ސަބަބުން ދެމީހުންގެ އަގު ވެއްޓި ދެކޭ ގޮތް ތަފާތުވެގެންދެއެވެ. ދެމީހުންގެ އިހުސާސްތަކަށް ގަދަރު ނުކުރެވޭކަމީވެސް ދިމާވާކަމެކެވެ.\nކުރިމަތިލެވޭ މައްސަލަތަކަކީ ކުޑަކަމެއްކަމުގައިވެސް ނުވެދާނެއެވެ. ނަމަވެސް ވިސްނަންވީ ސަމާލުވާންވި މިކަންތަކުގެ އަލީގައި ދެމީހުންނަށް އިހްތިރާމްކޮށް ހައްލު ގެނައުމަށެވެ.


Faruvaaah raees Yameen geah badhalukuranjehey: Waheed\nމިދިއަ ޖެނުއަރީ މަހުރައީސް އަބްދުﷲ ޔާމީން ގެ އިސްތިއުނާފު ޝަރީއަތަށް ހައިކޯޓަށް ވަޑައިގަންނަވާފައި އަނބުރާ ގެންދަނީ -- އަވަސް ފައިލް ފޮޓޯ\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމްގެ ބަލި ހާލަތު ހުރި ގޮތުން، އެމަނިކުފާނު ގެއަށް ބަދަލު ކުރުމަށް ކުރީގެ ރައީސް ޑރ. މުހައްމަދު ވަހީދު ހަސަން މަނިކު މިއަދު ގޮވާލައްވައިފި އެވެ.\nއިދިކޮޅު ޕީޕީއެމްގެ އެޑްވައިޒަރުގެ މަގާމާއެކު، އަލުން ސިޔާސީ މަސައްކަތަށް ނުކުންނެވި ވަހީދު ކުރެއްވި ޓުވީޓެއްގައި ވިދާޅުވީ، ޔާމީން ގެއަށް ބަދަލު ކުރުމަކީ ދައުލަތުން ކޮށްދޭން ޖެހިފައި އޮތް ކަމެއް ކަމަށެވެ.\nރައީސް ޔާމީންގެ ސިއްހީ ހާލުކޮޅު ވަރަށް ގޯސް ކަމަށާއި އެމަނިކުފާނަށް މި ސަރުކާރުން ދެމުންދާ އަނިޔާތަކަކީ ގަސްތުގައި ދެމުންދާ އަނިޔާތަކެއް ކަމަށް ތަކުރާރުކޮށް އިދިކޮޅު ޕީޕީއެމް / ޕީއެންސީ ކޯލިޝަނުން ވަނީ ތުހުމަތު ކޮށްފަ އެވެ.\nހިތުގެ ބައްޔާއި އެހެން ވެސް ސިއްހީ ކަންކަމަށް ފަރުވާ ދޭން، މިދިއަ އަހަރު ނޮވެމްބަރު މަހު ޖަލަށް ލުމަށްފަހު އެކި ފަހަރުމަތިން ރައީސް ޔާމީން އައިޖީއެމްއެޗަށް ގެނެސްފައިވެ އެވެ.\nގިނަ ދުވަސްތަކެއްވަންދެން ބަންދުގައި ހުންނެވި ކުރީގެ ނައިބު ރައީސް އަހުމަދު އަދީބު އިއްޔެ މިނިވަންވުމާ ގުޅިގެން، ރައީސް ޔާމީންވެސް ޖަލުގައި ބަހައްޓަންޖެހޭ އެއްވެސް ސަބަބެއް މިހާރު ނެތް ކަމަށް އިދިކޮޅުން ވަނީ ބުނެފަ އެވެ.\nއެމްއެމްޕީއާރުސީގެ ބޮޑު ހިޔާނާތުގައި އެންމެ ބޮޑެތި ތުހުމަތުތައް ކުރެވޭ އަދީބުގެ މައްޗަށް އުފުލި ދައުވާތައް ބާތިލްކުރަން ކްރިމިނަލް ކޯޓުން ކުރި ހުކުމުން ކުރީގެ ރައީސް ޔާމީންގެ މައްޗަށް ކޮށްފައިވާ ހުކުމަކީ ހައްގު ނޫން ހުކުމެއް ކަން އެނގޭ ކަމަށް ބުނެ ރައްޔިތުންގެ މަޖިލީހަށް މިއަދު ކުއްލި މައްސަލައެއްވެސް އިދިކޮޅުން ވެއްދި އެވެ.\nނަމަވެސް، އެ މައްސަލަ ވަނީ މަޖިލީހުން ބޭރުކޮށްލައިފަ އެވެ.\nރައީސް ޔާމީންގެ މައްޗަށް ކްރިމިނަލް ކޯޓުން ފަސް އަހަރުގެ ޖަލު ހުކުމެއް އިއްވީ އެމްއެމްޕީއާރުސީގެ ހިޔާނާތުގެ ފައިސާ ޖަމާވި އެސްއޯއެފް އެކައުންޓުން އެމަނިކުފާނު އެކައުންޓަށް އެއް މިލިއަން ޑޮލަރު ލޯންޑަކުރެއްވި ކަމަށް ތުހުމަތު ކުރެވޭ މައްސަލާގަ އެވެ.\nއެމްއެމްޕީއާރުސީ ހިޔާނާތުގެ މައްސާލަގައި އެމަނިކުފާނުގެ މައްޗަށް އިތުރު ދެ ދައުވާއެއް ވެސް ދާދި ފަހުން އުފުލި އެވެ. އެއީ މަނީ ލޯންޑަރިންގެ ދައުވާއަކާއި ރިޝްވަތު ގަބޫލު ކުރުމުގެ ދައުވާ އެވެ. އެއީ ޓޫރިޒަމް މިނިސްޓްރީއާއި އެމްއެމްޕީއާރްސީ މެދުވެރިކޮށް ރ. ފުއްގިރި ކުއްޔަށް ދޫކުރުމުގެ މުއާމަލާތާ ގުޅިގެންނެވެ.\nރައީސް އަބްދުﷲ ޔާމީން މޯލްޑިވްސް ކަރެކްޝަނަލް ސާވިސް ޕީޕީއެމް + ރައީސް ޑރ. މުހައްމަދު ވަހީދު ހަސަން މަނިކު ޕީޕަލްސް ނޭޝަނަލް ކޮންގްރެސް - ޕީއެންސީ ރައީސް ޔާމީންގެ ޝަރީއަތް


FVM City gai ulhey Bangladhesh meehunai Embassy in badhalu kohfi\nފުވައްމުލަކުގައި ދިރިއުޅޭ ބަންގްލާދޭޝް މީހުނާއި އެމްބަސީން ބައްދަލުކުރުން\nފުވައްމުލައް ސިޓީަގއި އުޅޭ ބަނގްލާދޭޝް މީހުނާއި އެމްބަސީން ބައްދަލުކޮށްފި\n5 އޮކްޓޯބަރ 2019, 16:20 |\nފުވައްމުލައް ސިޓީގައި ދިރިއުޅޭ ބަނގްލާދޭޝްގެ ރައްޔިތުންނާއި ބަނގްލާދޭޝް އެމްބަސީގެ ފަރާތުން އިއްޔެ ބައްދަލުކޮށްފިއެވެ. މިބައްދަލުވުން ބާއްވާފައި ވަނީ ފުވައްމުލައް ސިޓީ ކައުންސިލްގެ ކުރުނދުމާ މާލަމުގައެވެ.\nމި ބައްދަލުވުމުލައްއި ފުވައްމުލައް ސިޓީގައި ދިރިއުޅޭ ގިނައަދަދެއްގެ މީހުން ބައި ވެރިވެފައި ވެއެވެ. މިބައްދަލުވުމުގައި ބައިވެރިވި މީހުން ގިނަކަމުން ކުރުނގުމާ މާލަން އޮތީ ފުރިބާތުވެ ފައެވެ.\nމި ބައްދަލުވުމުގެ ތެރެއިން ބިދޭސީން ކައުންސިލްގައި ރަޖިސްޓރީކުރުމުގެ ހަރަކާތް ވެސް ކުރިޔަށް ންގޮސްފައިވާ ކަމަށް ސިޓީ ކައުންސިލުން ހާމަކުރެއެވެ. ދާދި ފަހުން ސިޓީ ކައުންސިލުން ވަނީ ފުވައްލައް ސިޓީގައި ދިރިއުޅޭ ބިދޭސީން ދެނެގަތުމުގެ ސާވޭއެއް ކުރުމަށް އިއުލާންކޮށްފައި ވެއެވެ.\nބަނގްލާދޭޝް އެމްބަސީގެ ފަރާތުން ފުވައްމުލަކުގައި އުޅޭ ބަނގްލާދޭޝްގެ މީހުނާއި ބައްދަލުކުރަނީ\nލޯކަލް ކައުނސިލް ގެ ގާނޫނު ނު ބުނާގޮތުން ކޮންމެ ރަށެއްގެ ކައުންސިލަކުން ވެސް އެރަށެއްގައި ދިރިއުޅޭ ބިދޭސީންގެ ރަޖިސްޓރީއެއް އެކުލަވާލާއި ބަލަހައްޓަން ޖެހެއެވެ. ނަމަވެސް ރާއްޖޭގެ އެއްވެސް ކައުންސިލަކުން މިހާތަނަށް ސިދޭސީންގެ ރަޖިސްޓރީއެއް އެކުލަވާލައި ބަލަހާއްޓަމުން ގެންދާކަން އެގޭކަށް ނެތެވެ.\nރާއްޖޭގައި ގިނަ އަދަދަކަށް ގަވާއިދާއި ޚިލާފަށް އުޅޭ ބަނގްލާދޭޝް މީހުން އުޅޭ މައްސަލަ ބޮޑުވެފައިވާތާ އެތައް ދުވަހެއް ވެއްޖެއެވެ. ހަމަ އެގޮތަށް ފުވައްމުލައް ސިޓީގައި ވެސް ގަވާއިދާއި ޚިލާފަށް އުޅޭ ބިދޭސީންގެ މައްސަލަ ބޮޑުވެފައިވާ ކަމުގެ އަޑުތައް އިވެއެވެ.\nމާލޭގައި ވެސް ބިދޭސީން ރަޖިސްޓރީކުރުމުގެ މަސައްކަތްތަކެއް ކުރިޔަށް ގެންދެއެވެ. އަދި މިހާރު ގަވާއިދާއި ޚިލާފަށް ރާއްޖޭގައި މަސައްކަތް ކުރާ އެންމެ ހާ ބަނގްލާދޭޝް ރައްޔިތުންނަށް ގަވާދިދުގެ ތެރެއަށް ވަނުމުގެ ފުރުސަތު ރަޖިސްޓރީވެގެން ދިނުމަށް ވަނީ ނިންމާފައެވެ.\nމިސަރުކާރުގެ އިކޮނޮމިކް މިނިސްޓަރު ވިދާލުވެފައިވަނީ ބިދޭސީންގެ މައްސަލަ ހައްލުކުރާނެ ކަމަށާއި އެކން ނުކުރެވިއްޖެ ނަމަ މަގާމުގަިއ ނުހުންނަވާނެ ކަމަށެވެ.


"އިންތިޒާރު ކުރުމަކީ އެންމެންގެ ވަގުތު ގެއްލޭ ކަމެކެވެ" - ޙުސައިން ޝަމީމް ގެ ބްލޮގް\n“އިންތިޒާރު ކުރުމަކީ އެންމެންގެ ވަގުތު ގެއްލޭ ކަމެކެވެ”\nއިންތިޒާރު ކުރުމަކީ އެންމެންގެ ވަގުތު ގެއްލޭ ކަމެކެވެ. މިއީ، އަޅުގަނޑު މިޞްރުގައި ކިޔަވަން އުޅުނުއިރު، ކިޔަވާ ކުދިންގެ ޖަމްޢިއްޔާގެ މެމްބަރުންގެ މެދުގައި ވަރަށް މަޝްހޫރު ޢިބާރާތެކެވެ. މިވާހަކަ އެންމެ ގިނައިން ދައްކަވާނީ އޭރު، ދިވެހި ކިޔަވާ ކުދިންނާ ޙަވާލުވާން ސަރުކާރުން ކަނޑައަޅާފައި ހުންނެވި އަލްއަޚް ޙުސައިން ރިޟާއެވެ. އޭގެ ޙަޤީޤީ ފުން މާނައެއް އޭރަކު އަޅުގަނޑަކަށް ނުވިސްނެއެވެ\nވަގުތަކީ، ގެއްލިގެން ގޮސްފިނަމަ، އަނބުރާ ނުލިބޭނެ ހަމައެކަނި އެއްޗެވެ. ވަގުތަކީ އަގުހުރި އެއްޗެކެވެ. މީހަކަށް ދެވޭނެ އެންމެ ބޮޑު ހަދިޔާއަކީ، އެމީހެއްގެ ވަގުތެވެ. އަނބިންނާއި ދަރިންނާއި މައިންބަފައިންނާއި ލޯބިވާ މީހުންނަށް ދެނީ އަޅުގަނޑުމެންގެ ވަގުތެވެ. އެވަގުތު، ފައިސާއަށްވުރެ މާ އަގުހުރެއެވެ. މިއީ އަޅުގަނޑުމެން އެންމެން ދަންނަ ކަންކަމެވެ.\nއިސްލާމް ދީނުގައިވެސް މިކަން އޮތީ މިހެންނެވެ. އިސްލާމްދީނުގެ ހަމަ ހުރިހާ ރުކުންތަކެއް ހުރީ ވަގުތާ ގުޅިފައެވެ. ނަމާދަކީ ވަގުތު ކަނޑައެޅިގެންވާ އަޅުކަމެކެވެ. ޙައްޖުވެހެވެ. ފިޠުރު ޒަކާތާއި މުދަލު ޒަކާތްވެސްމެއެވެ. ރަސޫލުﷲ (ޞ) ދުވަހަކުވެސް، އެއްވެސް ތަނަކަށް ގަޑިޖެހިގެން ވަޑައިގެންކަމެއް އެނގޭކަށް ނެތެވެ. އިސްލާމްދީނުގެ ހުރިހާ ކަމެއް، ވަގުތުތަކަކާ ގުޅުވާފައި ހުރީ، އެކަމުގައި ކޮންމެވެސް ޙިކުމަތެއް އޮވެގެންކަމީ ދެބަސްވެވެންނެތް ޙަޤީޤަތެކެވެ.\nކޮންމެ ދުވަހަކުވެސް، ވަގުތުގެ ހިސާބު ބެލުން\nއަޅުގަނޑުމެން އެންމެވެސް ވަރަށް ބިޒީއެވެ. ދުވާލަކު އެތައް ހާސް ކަމެއް ކުރަންޖެހެއެވެ. ވަގުތެއް ނޯވެއެވެ. އަދި އަމުދުން ދައުލަތުގެ މަޤާމުތަކާއި ވަޒީފާތައް އަދާކުރައްވާ ބޭފުޅުން މާބޮޑުތަނުންވެސް ބިޒީއެވެ. ޙަޤީޤަތުގައިވެސް ބުރަ، ކަންކަމަށް ވަގުތު ނުދެވޭ މީހުން އަޅުގަނޑުމެންގެ ތެރޭގައި އުޅޭނެކަން އަޅުގަނޑު ޤަބޫލުކުރަމެވެ. ނަމަވެސް، ކޮންމެ ދުވަހަކުވެސް އެދުވަހަކު ވަގުތު ހޭދަ ކުރެވުނު ގޮތާމެދު ވިސްނާލުމަކީ ރަނގަޅު ކަމަކަށް ވެދާނެއެވެ. ޓްވިޓާރ ފީޑު ބެލުމުގައި، އީމެއިލް ޑިލީޓު ކުރުމުގައި، ފޭސްބުކްގައި، ނުވަތަ ކޮފީއެއްގައި ހޭދަކުރެވުނީ ކިހާ ވަގުތެއްތޯ ބަލައިލަންވާނެއެވެ. އަޅުގަނޑު ބިޒީއެއް ނޫނެވެ. އަޅުގަނޑު އޮފީހުގެ މުވައްޒަފަކު ބޭނުންވެގެން އަޅުގަނޑާ ބައްދަލުނުވެއެއް ނޯންނާނެއެވެ. އަޅުގަނޑު ބަލަނީ އަޅުގަނޑު ކުރަން ނުޖެހޭ ކަންކަމާއި، ކުރަން ބޭނުން ނޫން ކަންކަން ނުކޮށް ވޭތޯއެވެ. ނުބެހޭ ކަންކަމާ ނުބެހި، އެކަންކަމަށް ވަގުތު ނުދީ އުޅެވޭތޯއެވެ.\nގަޑިއަށް ފަރުވާތެރިވުން – އަނެކާއަށް އިޙްތިރާމް ކުރުން\nއަޅުގަނޑުމެން އަބަދުމެ ދައްކަނީ އަޅުގަނޑުމެންގެ އަތުގައި ވަޞީލަތްތައް ނެތް ވާހަކައެވެ. ޖިނާއީ ޢަދުލުގެ ނިޒާމުގައިވެސް މިއީ ވަރަށް ގަދައަށް ދައްކާ ވާހަކައެކެވެ. ނަމަވެސް، އަޅުގަނޑުމެންގެ އަތުގައި އޮތް އެންމެ ބޮޑު ވަޞީލަތް، އާދެ، އަޅުގަނޑުމެންގެ ވަގުތު، ހޭދަކުރާ ގޮތާބެހޭ ގޮތުން އަޅުގަނޑުމެން ވިސްނާލަންޖެހެއެވެ.\nދުވާލަކު އެތައް ބައްދަލުވުމެއް، ޖިނާއީ ޢަދުލުގެ ނިޒާމުގައި ހިނގާއިރު، ގަޑިއަށް ފަށަނީ ކިތައް ބައްދަލުވުންތޯ؟ ގަޑި ޖެހިގެން އެހިނގާ ކޮންމެ މިނިޓެއް އެއީ، ގަޑިޖެހިގެން އަންނަ މީހާއާއި، ގަޑިއަށް ގޮސް ހުންނަ މީހާގެ ވަގުތުން ބޭކާރުވާ ވަގުތު ނޫންތޯއެވެ؟ އިންތިޒާރު ކުރުމަކީ ދެމީހުންގެ ވަގުތު ގެއްލޭ ކަމެކެވެ. ގަޑިއެއް ކިޔައިފައި، އެގަޑިއަށް ސަލާމުވުމަކީ އަނެކާއަށް އިޙްތިރާމް ކުރުމުގެ ބައިގެ ތެރޭގައި ހިމެނޭ ކަމެކެވެ. ތިމާއާ ދޭތެރޭ ކަންތައް ކުރަން އެދޭ ގޮތަށް އަނެކާއާ ދޭތެރޭ ކަންތައް ކުރުމަކީ އިސްލާމް ދީނުގެވެސް އެންމެ މައިގަނޑު އެއް އަސާސެވެ. އީމާންތެރިކަން ފުރިހަމަވުމުގެ ޝަރުޠެކެވެ.\nޖަޕާން މީހުން އުޅޭ ގޮތް – 20 މިނެޓުގެ ބައްދަލުވުން\nމިދިޔަ ހަފްތާގައި، ދިވެހިރާއްޖޭގައި ހުންނަ ޖަޕާން އެމްބަސެޑަރ މިސް ކެއިކޯ ޔަނައީ ވިދާޅުވެގެން، އެމްބަސީގެ ކައުންސެލަރު، މރ ކޯޖީ ކަނެކޯ އަޅުގަނޑާ ބައްދަލު ކުރެއްވިއެވެ. އެޕޮއިންޓްމަންޓަށް އެދިވަޑައިގަތީ، މިދިޔަ ހަފްތާގެ3ހަފްތާ ކުރިންނެވެ. އެދިވަޑައިގެންފައި އޮތީ 15 މިނިޓުގެ އެޕޮއިންޓްމަންޓަކަށެވެ. ވަޑައިގެންނެވީ، 2021 ވަނަ އަހަރުގެ މާރިޗު މަހު، ޖަޕާނުގައި އޮންނަ ވަރލްޑް ކްރައިމް ކޮންގްރެސްއަށް ދިއުމަށް ދަޢުވަތެއް ދިނުމަށެވެ. މި ބައްދަލުވުމުގައި، ދަޢުވަތު ހިމެނޭ ރަސްމީ ލިޔުން ޙަވާލު ކުރެއްވިއެވެ. ޖަޕާނަށް ދަތުރު ކުރަންވީ ދުވަހާއި، މަތިންދާބޯޓު އޮންނާނެ ގަޑިއާއި، ޖަޕާނުގައި ހުންނާން ހަމަޖެހިފައި އޮތް ހޮޓަލާއި، ކެއިން ބުއިން ހަމަޖެހިފައި އޮތް ގޮތާއި، ހޮޓަލުން ކޮންފަރަންސް އޮންނަ ތަނަށް ބަސް ތައް ދަތުރު ކުރަން ހަމަޖެހިފައިވާ ގޮތާއި، ވަގުތާއި، ކޮންފަރަންސްގެ އަރިމަތީގައި އޮންނަ އެހެން އިވެންޓުތަކުގެ މަޢުލޫމާތު ހިމެނޭ ޕްރެޒެންޓޭޝަނެއް ހުށަހަޅުއްވައި ދެއްވިއެވެ. ކޮފީއެއްވެސް ހިއްޕެވިއެވެ. އަދި ކޮންފަރަންސްގައި ބޭނުންކުރާނެ ކޮވިޑް މާސްކާއި، މާސްކު ލާނެ ކޭހަކާއި، ގަލަމާއި ފާސް އަޅުވާ ވާކޮޅު ހިމެނޭ ޕެކެޓެއް ހަދިޔާ ކުރެއްވިއެވެ. މިހުރިހާ ކަމެއް ނިންމަވާފައި ބަރާބަރު 15 މިނިޓު ތެރޭގައި މީޓިން ނިންމަވާފައި ވަޑައިގެންނެވިއެވެ. އަޅުގަނޑު ހުރީ ހަމަ ކޮސްވެފައެވެ. އަޅުގަނޑު ހަނދާނަށް އައީ، 2010 ވަނަ އަހަރު، ޖަޕާނަށް އަޅުގަނޑު ކުރި ދަތުރެއްގައި ޖަޕާނުގެ ޖަސްޓިސް މިނިސްޓަރާ ބައްދަލުކުރަން ލިބުނު ފުރުޞަތު މަތިންނެވެ. އެދުވަހު ލިބުނީ9މިނިޓެވެ. އަޅުގަނޑު ހިމެނޭ ވަފުދުން، މިނިސްޓަރަށް ތަޢާރަފުވެ، ދެ ބަހުން ސްޕީޗެއް ހުށަހަޅައި، މިނިސްޓަރު ދެތިން ބަހެއް ވިދާޅުވެ، ހަނދާނީ ފޮޓޯއެއް ނަގައި،9މިނެޓުގެ ތެރޭގައި އެތަނުން ނުކުމެއްޖައީމެވެ. އަޅުގަނޑު އޭރު ހީކުރީ، އެކަހަލަ ކަންކަން ހިނގާނީ ޖަޕާނުގައި އެކަނި ކަމަށެވެ. ނަމަވެސް، ދިވެހިރާއްޖޭގައިވެސް ޖަޕާނު މީހުން އުޅެނީ ހަމަ އެހެންނެވެ. އަޅުގަނޑު ހިތަށް އެރީ، އަޅުގަނޑުމެންނަށްވެސް އެކަން އެގޮތަށް ނުކުރެވޭންވީ ހަމަ އެއްވެސް ސަބަބެއް ނެތެވެ. އެހެން ހިތާ، މިދިޔަ ހަފްތާގައި އަޅުގަނޑު ބޭއްވި ދެ ބައްދަލުވުމެއް، 20 މިނިޓުގެ ތެރޭގައި ނިންމާން ހިފީމެވެ. ހަމަ ހުރިހާ ވާހަކައެއް ދެއްކުމަށްފަހު 20 މިނިޓު ތެރޭގައި ނިންމާ ލެވުނެވެ.\nއަޅުގަނޑު ޤަޞްދުކުރަނީ ކުރިއަށް އޮތް ތަނުގައި އަޅުގަނޑުގެ ހުރިހާ ބައްދަލުވުމެއް 20 މިނިޓުގެ ސްލޮޓުތަކަކަށް ބަހާލާށެވެ. ބޮޑު ކަމެއްގެ މަޝްވަރާ ކުރާނަމަ، 20 މިނިޓުގެ3ސްލޮޓެވެ. އެއް ސްލޮޓުން ނިންމޭކަހަލަ ކަމެއްނަމަ އެއް ސްލޮޓެވެ. ބޭކާރު ވާހަކަ ނުދައްކާ، ތައްޔާރުވެގެން، ގަޑިއަށް ބައްދަލުވުން ފެށިއްޖެނަމަ، ގިނަ ބައްދަލުވުންތައް 20 މިނިޓުން ނިންމައިލެވޭނެއެވެ.\nސިންގަޕޯރ އެއަރލައިންސް ފްލައިޓަކަށް ގަޑިއެއް ނުޖެހޭ\nބައެއް ބޭފުޅުން ވިދާޅުވެއެވެ. ހަމަ ގަޑިއަށް ނާދެވެނީއެވެ. އަޅުގަނޑު އެވާހަކަ ޤަބޫލެއް ނުކުރަމެވެ. އެހެން ވިދާޅުވާ ބޭފުޅުންވެސް، ސިންގަޕޯރ އެއަރލައިންސް ފްލައިޓަކަށް ގަޑިއެއް ނުޖެހެއެވެ. އެއީ ފްލައިޓް މަޑުކޮށްގެން ނޯންނާނެކަން އެނގޭތީއެވެ. ގަޑި ޖެހުމުގެ ނަތީޖާ ސާފުކޮށް އެނގޭތީއެވެ. ބައެއް އެއަރލައިންތައް ބައެއް ފަސިންޖަރުންނަށް މަޑުކުރާތީ، އެއެއަރލައިންތަކަށް ގަޑިޖެހެއެވެ. އެހެންވީމާ، ގަޑި ޖެހުމަކީ އިޚްތިޔާރީ ކަމެކެވެ. އަނެއްބައި ބޭފުޅުން ވިދާޅުވެއެވެ. ޓްރެފިކްގައި ޖެހުނީއެވެ. ވާރޭ ވެހުނީއެވެ. ނުވަތަ ލިފްޓު ނުލިބުނީއެވެ. ޓްރެފިކާއި ވިއްސާރައާއި ލިފްޓާ މިއީ ތަޞައްވަރު ނުކުރެވޭނެ ކަންކަމެއް ނޫނެވެ. އެކަންކަމަށް ވަގުތު ލައިގެން ތައްޔާރުވި ނަމަ ގަޑިއެއް ނުޖެހޭނެއެވެ. ގަޑީގައި ޖެހުމަކީ އިޚްތިޔާރީ ކަމެކެވެ. ގަޑި ޖެހޭނަމަ، ލަސްވާނަމަ، ތަހުޒީބީ ގޮތަކީ އިންތިޒާރު ކުރާ މީހާއަށް އެކަން އަންގާލުމެވެ. މިކަހަލަ ރީތި އާދަތަކަކީ، އިތުރު ޚަރަދަކާ ނުލައި ކުރެވެން ހުރި ކަންކަމެވެ. މިހާރަށް ވުރެ ސަމާލު ވެވިދާނެ ކަންކަމެވެ.\nއަޅުގަނޑެއް ގަޑިއެއް ނުޖެހޭނެއެވެ. ޕްރޮސިކިއުޓަރ ޖެނެރަލްގެ އޮފީހުގެ މުވައްޒަފުންވެސް ގަޑިއެއް ނުޖެހޭނެއެވެ. އަޅުގަނޑާ ބައްދަލު ކުރަން އަންނަ މީހަކުވެސް ގަޑިއެއް ނުޖެހޭނެއެވެ. އެއީ، އަޅުގަނޑުމެން މުއައްސަސާއެއްގެ ގޮތުގައި އާލާކުރަން ބޭނުންވާ ސަޤާފަތެކެވެ. އަޅުގަނޑުގެ ދުޢާއަކީ، މާތް ﷲ އަޅުގަނޑުމެންނަށް މިކަމުގައި ކާމިޔާބު މިންވަރު ކުރެއްވުމެވެ. އިންތިޒާރު ކުރުމަކީ އެންމެންގެ ވަގުތު ގެއްލޭ ކަމެކެވެ.\nރޯދައަށް ހުންނައިރު ބަނޑުހައި ނުވަނީ ކީއްވެ؟


Broadcom memberun salaamaiy kuraakah noolhen: Mickail | Mihaaru\nގަލޮޅު ދެކުނު ދާއިރާގެ މެމްބަރު މީކާއިލް އަހުމަދު ނަސީމް ކޮމިޓީއެއްގައި. ބްރޯޑްކޮމްގެ ހުރިހާ މެމްބަރުން ތާއީދު ކުރައްވާ ކަމަށް ވިދާޅުވި.--- ފޮޓޯ: މިހާރު\nބްރޯޑްކޮމްގެ މެމްބަރުން ސަލާމަތް ކުރާކަށް ނޫޅެން: މީކައިލް\n25 ޖުލައި 2019 - 12:36 11 comments\nބްރޯޑްކޮމްގެ ރައީސް މުހައްމަދު ޝަހީބާއި ނައިބު ރައީސް ފާތިމަތު ޒައިނާ މަގާމުން ވަކިކުރުމަށް މިނިވަން މުއައްސަސާތަކާ ބެހޭ ކޮމިޓީން އިއްޔެ ވަނީ ނިންމައިފަ އެވެ. ކޮމިޝަންގެ މެމްބަރުންގެ މައްސަލަތައް ބަލަން މިނިވަން މުއައްސަސާތަކުގެ ކޮމިޓީގެ ސަބް ކޮމިޓީއެއް ނެގި އިރު، މެމްބަރު ޒީނާ ޒާހިރު ފިޔަވައި ދެން ތިއްބެވި ހުރިހާ މެމްބަރުންނާ އިންޓަވިއު ކުރި އެވެ. ޒީނާ ޗުއްޓީގައި ހުންނެވުމުން އޭނާއާ އިންޓަވިއުއެއް ނުކުރެ އެވެ.\nމީކާއިލް "މިހާރު" އަށް ވިދާޅުވީ ސަބް ކޮމިޓީން އެކުވައިލި ރިޕޯޓުގައި މައިގަނޑު ގޮތެއްގައި ހުރީ ޝަހީބާއި ޒައިނާގެ ވާހަކަތައް ކަމަށެވެ. އަދި ރިޕޯޓާ ގުޅިގެން ޒީނާ ފިޔަވައި ކޮމިޓީގެ ހުރިހާ މެމްބަރުން ވަކިކުރަން ހުށަހެޅުމުން ފުރަތަމަ އެ ހުށަހަޅުމަށް ވޯޓު ދެއްވި ކަމަށް އޭނާ ވިދާޅުވި އެވެ. އެކަމަކު، ފަހުން އެ ނިންމުން ބަދަލު ކުރުމާ ގުޅިގެން ކޮމިޓީގެ މެމްބަރުންގެ މެދުގައި ވޯޓު އެއްވަރުވީ ކަމަށް މީކާއިލް ވިދާޅުވި އެވެ.\n"ފުރަތަމަ ވޯޓު ނެގި އިރު ނޭނގޭ ޒީނާ ނުހިމަނާ ކަމެއް ވޯޓު ނެގީ،" މީކާއިލް ވިދާޅުވި އެވެ.\nމިއީ ހަގީގަތް ރައްޔިތުންނަށް އޮޅޭނޭހެން ލިޔެފައިވާ ޚަބަރެއް!\nކޮމިޓީގަ ހުށައެޅުނީ ޒީނާ ފިޔަވާ، އެހެން ހުރިހާ ކޮމިޝަން މެމްބަރުން ވަކިކުރަން. އެއީ އޭނާ ޗުއްޓީގަ ހުރި ކަމަށް ބުނެ.\nވޯޓު ނުދިނީ ގަނޑުކޮށް ވަކި ކުރާނަމަ، އެއްމެ މެމްބަރެއްވެސް އިސްތިސްނާވެގެން ނުވާނެ ކަމަށް ދެކޭތީ! https://t.co/YJYFxpRJPl\n— Mickail Naseem 🎈 (@MickailNaseem) July 25, 2019\nމީކާއިލް މިއަދު ކުރެއްވި ޓުވީޓު.\n"އަޅުގަނޑު ގަބޫލު ކުރަނީ ޖަރީމާ ހިންގި ހުރިހާ އެންމެން ވަކިކުރަން ޖެހޭނެ ކަމަށް. ޒީނާ އިސްތިސްނާ ކޮށްގެން ވާނެ ކަމަކަށް ގަބޫލެއް ނުކުރަން،"\nމީކާއިލް ވިދާޅުވި ގޮތުގައި ޒީނާ ފިޔަވައި ކޮމިޓީގެ ހުރިހާ މެމްބަރުންގެ ވަކިކުރަން ނެގި ވޯޓު 5-5 އިން އެއްވަރުވުމުން، އެކަމުގައި ކޮމިޓީގެ މުގައްރިރު ވޯޓު ދެއްވާފައި ނުވާ ކަމަށެވެ. މަޖިލިހުގެ ގަވައިދުގައިވާ ގޮތުގައި ވޯޓު އެއްވަރުވެއްޖެ ނަމަ، މުގައްރިރަށް ވޯޓު ދިނުމުގެ ހައްގު ލިބެ އެވެ.\n"ވޯޓު އެއްވަރުވީމާ މުގައްރިރު ވޯޓު ނުދެއްވައި އެ ވޯޓު ބާތިލް ކުރީ،" މިނިވަން މުއައްސަސާތަކުގެ ކޮމިޓީގެ ނައިބު މުގައްރިރު ކަން ކުރައްވާ މީކާއިލް ވިދާޅުވި އެވެ.\nނަމަވެސް ކޮމިޓީގެ މުގައްރިރު އަދި އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވީ ޒީނާ ފިޔަވައި ހުރިހާ މެމްބަރުން ވަކިކުރަން ފުރަތަމަ ވޯޓަށް އެހުމުން އެ ނިންމުމަށް މީކާއިލް ތާއީދު ކުރެއްވި ކަމަށެވެ. އަދި ވޯޓު ނަތީޖާ ގުނި ފަހުން، މީކާއިލް އެ ނިންމުން ބަދަލު ކުރީ ކަމަށް ރޮޒެއިނާ ވިދާޅުވި އެވެ.\n"ވޯޓުގެ ނަތީޖާ އިއުލާން ކުރި ފަހުން އަޅުގަނޑަކަށް ވޯޓެއް ނުލެވޭނެތާ. އެހެންވެ އެ މައްސަލަ ދިމާވެގެން ކޮމިޓީގެ މެމްބަރުންގެ މެދުގައި މަޝްވަރާ ކުރީ ނުރަސްމީކޮށް،" ރޮޒެއިނާ ވިދާޅުވި އެވެ.\nއޭގެ ފަހުން، ދެން ހުށަހެޅީ ޝަހީބާއި ޒައިނާ މަގާމުން ވަކިކުރުމަށެވެ. އަދި މެމްބަރުންގެ އިއްތިފާގުން ދެ ބޭފުޅުން ވަކިކުރަން ކޮމިޓީން ފާސް ކުރި ކަމަށް ވެސް މީކާއިލް ވިދާޅުވި އެވެ.\n"އަޅުގަނޑު އަދިވެސް މިހުރީ ބްރޯޑްކޮމްގެ ހުރިހާ މެމްބަރުން ވަކިކުރާ ގޮތަށް. އެންމެ މެމްބަރެއް ވެސް އެތަނުން ސަލާމަތްވެގެން ނުވާނެ،" މީކާއިލް ވިދާޅުވި އެވެ.\nShaheeb aa Zaina vaki kuran committee in ninmaifi\nއެނގިފައިވާ ގޮތުގައި ސަބް ކޮމިޓީން ވަނީ އަންނަ މަހުގެ ތެރޭގައި ޒީނިޔާ ޗުއްޓީ ނިންމާފައި ކޮމިޝަނަށް ނުކުމެވަޑައިގަތުމުން ޖަވާބުދާރީވުމަށް ފުރުސަތު ދީފަ އެވެ.\nބްރޯޑްކޮމްގައި ހިމެނިވަޑައިގަންނަވާ މެމްބަރުންނަކީ ޝަހީބާއި ޒައިނާ އާއި ޒީނާގެ އިތުރުން މެމްބަރު އައިމިނަތު ސަރާހަތު އިއްޒަތު އަދި އަމްޖަދު ވަހީދެވެ. އެ ކޮމިޝަންގެ މެމްބަރުންގެ ތެރެއިން ހަސަން ނަބާހާއި ކޮމިޝަން މެމްބަރު އިސްމާއިލް ސޮފްވާން ވަނީ މަޖިލިހުން މައްސަލަ ބަލަން ފެށުމާ އެކު އިސްތިއުފާ ދެއްވައިފަ އެވެ.\nފުރަތަމަ ޯ ވޮތު ގުނި އިރު އަތް ނަގައިގެން\nއިތުރު ލިޔުންތައް ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މަޖިލީހުގެ މެމްބަރުން މިނިވަން މުއައްސަސާތައް މެމްބަރު މީކާއިލް އަހުމަދު ނަސީމް (ގަލޮޅު ދެކުނު)


Mix event Raajje in quarter aa hamain ninmaalalifi | Mihaaru\nކުއާޓާ ފައިނަލުގައި މިއަދު ރަފާ (ކ) އާއި ޒީސްތު ކުޅެނީ. --އެމްއޯސީ ފޮޓޯ: މުހައްމަދު ޝަރުހާން ވަހީދު\nމިކްސް އިވެންޓް ރާއްޖޭން ކުއާޓާއާ ހަމައިން ނިންމާލަން ޖެހިއްޖެ\n23 ޖުލައި 2019 - 20:20\nއިންޑިއަން އޯޝަން އައިލެންޑް ގޭމްސްގެ ޓޭބަލް ޓެނިހުގެ މިކްސް ޑަބަލްސް އިވެންޓުގެ ކުއާޓާ ފައިނަލުން ވާދަވެރި ކުޅުމަކަށް ފަހު ރާއްޖޭގެ އައިޝަތު ރަފާ ނާޒިމާއި މުހައްމަދު ޒީސްތު ނަސީމް ބަލިވެއްޖެ އެވެ.\nމުބާރާތް ގައުމު މޮރިޝަސްގެ ޕެއާ އަތުން ރާއްޖޭގެ ޕެއާ ބަލިވީ ހަތް ސެޓަށް ގޮސް، 3-4 އިންނެވެ. ފުރަތަމަ ސެޓު 11-9 އިން ރާއްޖެ ކާމިޔާބުކޮށްފައިވަނިކޮށް މޮރިޝަސްގެ ޕެއާ އިން ދެ ވަނަ ސެޓު 10-12 އިން ކާމިޔާބުކޮށް އެއްވަރުކުރި އެވެ. އޭގެ ފަހުން ރާއްޖޭން 11-7 އިން ކާމިޔާބުކޮށް އަލުން ލީޑު ނެގިތަނުން މޮރިޝަސް އިން ހަތަރު ވަނަ ސެޓު 11-4 އިން ކާމިޔާބުކޮށް އަނެއްކާ ވެސް އެއްވަރުކުރީ އެވެ. އަދި ފަސް ވަނަ ސެޓު 14-12 އިން ކާމިޔާބުކޮށް ފުރަތަމަ ފަހަރަށް ލީޑު ނެގި އެވެ. އެ ޓީމަށް މޮޅުވާން ހަ ވަނަ ސެޓުގައި ފުރުސަތު ލިބުނު ނަމަވެސް ރާއްޖޭން އެ ސެޓު 11-4 އިން ކާމިޔާބުކޮށް ގަދަ ހިފުމަކަށް މެޗު ގެންދިޔަ އެވެ. އެކަމަކު އެ ސެޓު 7-11 އިން ކާމިޔާބުކޮށް މޮރިޝަސްގެ ޕެއާ ސެމީ އަށް ދަތުރުކުރި އެވެ.\nޒީސްތު ގްރޫޕް ސްޓޭޖުގައި ކުޅެނީ: ރަފާއާ އެއްކޮށް އޭނާ ވަނީ މޮޅު ކުޅުމެއް ދައްކާފައި. -- އެމްއޯސީ ފޮޓޯ: މުހައްމަދު ޝަރުހާން\nގައުމީ ޓީމުގެ ހެޑްކޯޗު އިންޑިއާގެ އަމިތު ކުމާރު ބުނީ ރަފާ އާއި ޒީސްތު ވަރަށް ރަނގަޅަށް ކުޅުނު ކަމަށާއި ޖުމްލަކޮށް ސެޓުތައް ވެސް ދިޔައީ ވަރަށް ރަނގަޅަށް ކަމަށެވެ. އެކަމަކު ޑިސައިޑިން ސެޓުގައި އެއް ފެންވަރަކަށް ނުކުޅެވިގެން ބަލިވީ ކަމަށް އޭނާ ބުންޏެވެ.\nއެކަމަކު އޭނާ ބުނީ ކުރިއަށް އޮތް ވިމެންސް ޑަބަލްސް އާއި މެންސް ޑަބަލްސް އަދި އޯޕަން ސިންގްލަސް ބައިން ރަނގަޅު ނަތީޖާއެއް ނެރެން އުއްމީދުކުރާ ކަމަށެވެ. ހާއްސަކޮށް ވިމެންސް ޑަބަލްސްގައި ރަފާ އާއި ފާތިމަތު ދީމާ އަލީގެ ޕެއާ އޮތުމުން މެޑެއްޔެއް ލިބޭނެ ކަމަށް ގަބޫލުކުރާ ކަމަށް ކޯޗު ބުންޏެވެ. އެ ދެ ކުޅުންތެރިންނަކީ މި ގޭމްސްގެ އަންހެން ޓީމު އިވެންޓުން ރާއްޖެ ރަން މެޑަލް ހޯދިއިރު އެންމެ މުހިއްމު ދައުރެއް އަދާކުރި ދެ ކުޅުންތެރިންނެވެ.\nކުއާޓާ އިން ބަލިވި ނަމަވެސް ރަފާ އާއި ޒީސްތު ވަނީ ގްރޫޕް ސްޓޭޖާއި ދެ ވަނަ ބުރުގައި ވަރަށް ރަނގަޅު ނަތީޖާއެއް ނެރެފަ އެވެ. އެ ޕެއާ އިން ދެ ވަނަ ބުރުގައި މަޑަގަސްކަރައިގެ އެއް ވަނަ ޕެއާގެ މައްޗަށް ސީދާ ހަތަރު ސެޓުން ކުރި ހޯދި އެވެ. ފުރަތަމަ ސެޓު ވަރަށް ވާދަވެރިކޮށް ގޮސް 16-14 އިން ރާއްޖެ މޮޅުވި ނަމަވެސް އަނެއް ތިން ސެޓުން ގެންދިޔައީ މާބޮޑު އުނދަގުލަކާ ނުލާ 11-6، 11-6 އަދި 11-7 އިންނެވެ.\nގްރޫޕް ސްޓޭޖުގައި ދީމާ (ކ) އާއި މުންތިފް ކުޅުނު މެޗުގެ ތެރެއިން. --އެމްއޯސީ ފޮޓޯ: މުހައްމަދު ޝަރުހާން ވަހީދު\nރަފާ އާއި ޒީސްތުގެ ޕެއާ އިން ދެ ވަނަ ބުރަށް ދަތުރުކުރީ މިއަދު ހެނދުނު ކުޅުނު ގްރޫޕް ސްޓޭޖުގައި، ގްރޫޕުގެ ތިން މެޗު ވެސް ކާމިޔާބުކޮށް އެއް ވަނަ ޕެއާގެ ގޮތުގަ އެވެ. ގްރޫޕުގެ ފުރަތަމަ މެޗުން މަޑަގަސްކަރައިގެ ރަޒަފިންޑްރަކަމްބޯ ޒޯ އާއި ރަޖަޮނާ ރޮންޑްރޯގެ ޕެއާގެ މައްޗަށް ކުރީ 3-1 ސެޓުންނެވެ. ސްކޯއަކީ 11-5، 11-5، 7-11 އަދި 11-7 އެވެ.\nގްރޫޕުގެ ދެ ވަނަ މެޗުން ރިޔޫނިއަންގެ ހޮރާރީ ތޯމަސް އާއި ހޮރާއޫ ކްލެމެންސްގެ ޕެއާ އަތުން މޮޅުވީ ސީދާ ތިން ސެޓުންނެވެ. ސްކޯއަކީ 11-9، 11-4 އަދި 12-10 އެވެ. ފަހު މެޗުން ވަނީ ސީޝެލްސްގެ ބަނާނޭ ޑޯރިއަން އާއި ފާތިމާ ބޮނިފޭސް އަތުން މޮޅުވީ 11-6، 11-3 އަދި 11-2 ގެ ސްކޯއަކުން ސީދާ ތިން ސެޓުންނެވެ.\nގްރޫޕް ސްޓޭޖުގައި ދެން ވާދަކުރި ރާއްޖޭގެ ތިން ޕެއާ އަށް ދެ ވަނަ ބުރުން ފުރުސަތެއް ނުލިބެ އެވެ. އެކަމަކު ފާތިމަތު ދީމާ އަލީ އާއި މުންތިފް އަހުމަދުގެ ޕެއާ އަދި ފާތިމަތު ޖުމާނާ ނިމާލާއި މޫސާ މުންސިފްގެ ޕެއާ ކެޓީ ސެޓުގެ ތަފާތުންނެވެ. މުއީނާ މުހައްމަދާއި ޝައްފާން އިސްމާއިލްގެ ޕެއާ ވަނީ ގްރޫޕް ސްޓޭޖުގައި ކުޅުނު ދެ މެޗުން ވެސް ބަލިވެފަ އެވެ.\nގްރޫޕް ސްޓޭޖުގައި މިއަދު މުންސިފް ކުޅެނީ. --އެމްއޯސީ ފޮޓޯ: މުހައްމަދު ޝަރުހާން ވަހީދު\nދީމާ އާއި މުންތިފް ފުރަތަމަ މެޗުން މޮރިޝަސް އަތުން 3-1 އިން (11-13، 11-4، 11-6، 11-12) އިން މޮޅުވި ނަމަވެސް ދެ ވަނަ މެޗުން ރިޔޫނިއަން އަތުން 3-2 އިން (7-11، 9-11، 11-6، 11-9، 7-11) އިން ބަލިވީ އެވެ. އެކަމަކު ތިން ވަނަ މެޗުން ސީޝެލްސްގެ ޕެއާގެ މައްޗަށް ސީދާ ތިން ސެޓުން (11-2، 11-6، 11-9) އިން ކުރި ހޯދި ނަމަވެސް ރޭންކިން ބެލިއިރު ސެޓުގެ ތަފާތުން ކެޓީ އެވެ.\nރާއްޖޭގެ އެއް ވަނަ ފިރިހެން ކުޅުންތެރިޔާ މުންސިފާއި ޖުމާނާގެ ޕެއާ ފުރަތަމަ މެޗުން މެޔޯޓް އަތުން 3-0 އިން ބަލިވި ނަމަވެސް އަނެއް ދެ މެޗުން މޮޅުވި އެވެ. އެއީ ސީޝެލްސް އަތުން 3-1 އިން އަދި ރިޔޫނިއަން އަތުން ސީދާ ތިން ސެޓުންނެވެ. އެކަމަކު މި ޕެއާ އަށް ވެސް ރޭންކިންގައި ކުރި ނުލިބުނީ ސެޓުގެ ތަފާތުންނެވެ.


Raajje Adhives UK Ge Red List Gai ރާއްޖެ އަދިވެސް ޔޫކޭގެ ރެޑް ލިސްޓުގައި – Huvadhoo News Raajje Adhives UK Ge Red List Gai Huvadhoo News\nރާއްޖެ އަދިވެސް ޔޫކޭގެ ރެޑް ލިސްޓުގައި\nކޮވިޑް ފެތުރޭތީ ރައްކާތެރި ނޫން ގައުމުތަކުގެ ގޮތުގައި އިނގިރޭސިވިލާތުން ކަނޑައަޅާފައިވާ ރެޑް ލިސްޓުން ރާއްޖެ ނުނަގާތީ ރާއްޖެއިން އިނގިރޭސިވިލާތަށް ކަނޑައަޅުއްވާފައި ހުންނަވާ ސަފީރު ޑރ. ފަރަހަނާޒް ފައިސަލް ކަންބޮޑުވުން ފާޅު ކުރައްވައިފި އެވެ.\nޑރ. ފަރަހަނާޒް ވިދާޅުވީ އިނގިރޭސިވިލާތުގެ ރެޑް ލިސްޓުން އަދިވެސް ރާއްޖެ ނުނަގާތީ ހައިރާންވެ ވަޑައިގަންނަވާ ކަމަށެވެ.\nރާއްޖޭގައި ކޮވިޑް ހާލަތު ގޯސްވުމުގެ ކުރިން އިނގިރޭސިވިލާތުން އަންނަ ފަތުރުވެރިންގެ އަދަދު ދިޔައީ އިތުރުވަމުން ނެވެ. ނަމަވެސް ކޮވިޑް ފެތުރުން ވަރަށް ބޮޑަށް އިތުރުވުމުން އިނގިރޭސިވިލާތުގެ ރެޑް ލިސްޓަށް ރާއްޖެ ވަނީ އިތުރުކޮށްފައެވެ. މި ލިސްޓަށް އެރުމާއެކު އެނބުރި ގައުމަށް ގޮސް ކަރަންޓީނުވާން ޖެހޭތީ އިނގިރޭސިވިލާތުގެ އަންނަ ފަތުރުވެރިންގެ އަދަދު ވަނީ ވަރަށް ބޮޑަށް ދަށްވެފަ އެވެ.\nރާއްޖޭގެ އަބާދީއަށް ބަލައި ކޮވިޑް ފެތުރޭ މިންވަރު ބެލުމަށްފަހު ރާއްޖެ ރެޑް ލިސްޓުގައި ބާއްވުމަށް އިގިރޭސި ވިލާތުން ނިންމާފައިވާ ކަމަށް ބެލެވޭ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް މިއަދު ވިދާޅުވިއެވެ. މިނިސްޓަރ އިތުރަށް ވިދާޅުވީ ކޮވިޑާ ގުޅިގެން ރާއްޖޭގެ މިހާރު ހާލަތާއި އަދި ބަލި ކޮންޓްރޯލް ކުރަން އަޅާފައިވައިވާ ފިޔަވަޅުތައް އިނގިރޭސިވިލާތާ އިތުރަށް ހިއްސާ ކުރައްވާނެ ކަމަށެވެ.\nރާއްޖޭގެ ކޭސްތަކުގެ އަދަދު ކުރިއާ ބަލާއިރު މިހާރު މިވަނީ ވަރަށް ބޮޑަށް ވެއްޓިފައި. އަދި 18 އަހަރުން މަތީގެ 72 ޕަަސެންޓް މީހުން ކޮވިޑް ވެކްސިންގެ ފުރަތަމަ ޑޯޒް އަދި ދެވަނަ ޑޯޒް 55 ޕަސެންޓް މީހުން ވަނީ ފުރިހަމަ ވެސް ކޮށްފައިވާ ކަން ޑރ. ފަރަހަނާޒްގެ ޓުވީޓުގައި ފާހަގަ ކުރެއްވިއެވެ.


Japange game kunfuni SNK, Saudi ge Mohamedge control ge dhashah – adduLIVE\nގޭމް ކުންފުންޏެއް މުއްހަމަދުގެ ކޮންޓްރޯލްގެ ދަށަށް\nApr 06, 2022, 17:27 އަހުމަދު އަދްޝަން\n"މެޓަލް ސްލަގް" އާއި "ފޭޓަލް ފިއުރީ" ފަދަ މަގުބޫލު ވީޑިއޯ ގޭމްތައް އުފެއްދި ޖަޕާންގެ ގޭމް ކުންފުނި، އެސްއެންކޭ ކޯޕަރޭޝަން މިހާރު ސައުދީ އަރަބިއްޔާގެ ވަލީއަހުދު ސަލްމާން ބިން މުހައްމަދުގެ ކޮންޓްރޯލްގެ ދަށަށް ހިނގައްޖެ އެވެ.\nމުހައްމަދުގެ މުހައްމަދު ބިލް ސަލްމާން ފައުންޑޭޝަން (މިސްކް ފައުންޑޭޝަން) އިން މިހާރު ވަނީ އެ ކުންފުނީގެ 96.18 ޕަސެންޓް ހިއްސާ ގަނެފަ އެވެ. އެ ފައުންޑޭޝަނުން 2020 ގައި އެންމެ ފުރަތަމަ ގަންނަން ބޭނުންވީ އެސްއެންކޭގެ 33.3 ޕަސެންޓް ހިއްސާ އެވެ. އެކަމަކު ދެ ފަރާތުގެ މެދުގައި ކުރެވުނު މުއާމަލާތުގެ ތެރެއިން 51 ޕަސެންޓް ހިއްސާ ވެސް ލިބުނެވެ.\nއަދި އެންމެ ފަހުން މިހާރު އެތަނުގެ ހިއްސާގެ ބޮޑުބައި މިހާރު އޮތީ މިސްކް ފައުންޑޭޝަނަށެވެ. މިކަމާ ބެހޭ ގޮތުން ފައުންޑޭޝަނުން ނެރުނު ބަޔާނެއްގައި ބުނީ އަމާޒަކީ އެސްއެންކޭ ފަދަ ކުންފުނިތަކުގެ މަސައްކަތުގެ ތެރެއިން ސައުދީގެ ދެ ޖިންސްގެ މީހުން ބާރުވެރިކޮށް، ކުރިއެރުވުން ކަމަށެވެ.\n"އެހެންވީމާ ގޭމިން އިންޑަސްޓްރީގެ ތެރެއިން އަހަރެމެންނާއި އެސްއެންކޭ ގުޅިގެން ކުރެވޭ މަސައްކަތްތައް ފުޅާވެ، މުއްސަނދިވެގެން ދާނެ." މިސްކް ފައުންޑޭޝަނުން ބުންޏެވެ.\nމި ފަހުން ސައުދީން އަންނަނީ ގޭމިން އިންޑަސްޓްރީ އަށް ވަރަށް ބޮޑަށް އިންވެސްޓްކުރަމުންނެވެ. އެގޮތުން އެ ގައުމުގެ ޕަބްލިކް އިންވެސްޓްމަންޓް ފަންޑް (ޕީއައިއެފް) އިން ޖަޕާންގެ ގޭމް ކުންފުނި، ކެޕްކޮން އާއި ދެކުނު ކޮރެއާގެ ގޭމް ކުންފުނި، ނެކްޒަންގެ ފަސް ޕަސަންޓް ހިއްސާ އަށް ބިލިއަން ޑޮލަރަށް ވުރެ ބޮޑު އަދަދެއް އިންވެސްޓްކޮށްފައިވެ އެވެެ.


Nidhaa gadi aai Kairkoh Kasrathu kurun\nކަސްރަތު ކުރުމުގައި: އެންމެ ރަނގަޅު ގޮތަކީ ނިދުމުގެ ދެ ގަޑިއިރު ކުރިން ކަސްރަތުކޮށް ނިންމާލުން\nނިދާ ގަޑިއާ ކައިރިކޮށް ކަސްރަތު ކުރުމަކީ ނުރައްކަލެއް!\n09 އޮކްޓޯބަރ 2021 - 11:16:19\nނިދާ ގަޑިއާ ކައިރިކޮށް ގަދައަށް ކަސްރަތުކުރުމަކީ ސިއްހަތަށް ގެއްލުން ހުރި ކަމެއްކަމަށް ކެނެޑާގެ ސައިންސްވެރިންގެ ދިރާސާތަކުން ދައްކައިފިއެވެ. އެމީހުންގެ ހޯދުންތަކުން އެނގުނީ ނިދާ ގަޑިއާ ކައިރިކޮށް ކަސްރަތުކުރުމުން ނިދުމަށް ހުރަސް އެޅި ލަހުން ނިދުމުގެ އިތުރަށް ނިންޖަށް ހުރަސް އެޅޭކަމެވެ.\nނިދާ ގަޑިއާ ކައިރިކޮށް ކަސްރަތު ކުރުމުން ނިދުމަށް ހުރަސް އެޅުމާއި ރަނގަޅަށް ނިދުމަށް އުނދަގޫތަކާ ކުރިމަތިވާކަން ދިރާސާތަކުން ދައްކާ ގޮތަށް ނިދުމުގެ ދެ ގަޑިއަށްވުރެ ކުރިން ނޫންނަމަ އެއަށްވުރެވެސް ކުރިން ކަސްރަތު ކުރާ މީހުންނަށް ފަސޭހަކޮށް އަދި އަރާމުކޮށް ނިދާލެވޭ ކަމަށް ވެސް އެ ދިރާސާއިން ވަނީ ހާމަވެފަ އެވެ.\nނިދުމާއި ކަސްރަތާ ގުޅޭގޮތުން ކެނެޑާގައި ހެދި ދިރާސާއިން ހާމަވެފައި ވަނީ ރޭގަނޑު ކަސްރަތު ކުރާނަމަ ނިދުމުގެ ދެގަޑިއިރު ކުރިން ނުވަތަ އެއަށްވުރެވެސް ކުރިން ކަސްރަތުކޮށް ނިންމާލުމަކީ ފައިދާ ހުރި ކަމެއްކަމެވެ.\nފިޓްނަސް ކުލަބުތަކަށާއި ޖިމްތަކަށާއި ކަސްރަތު ކުލާސްތަކަށް ވަރަށް ގިނަ ބަޔަކަށް ދާން އާދަވެފައި ވަނީ ދުވާލުގެ ބުރަ މަސައްކަތަށް ފަހު ރޭގަނޑުގެ ވަގުތުތަކުގަ އެވެ.\nކެނެޑާގެ ކޮންކޯޑިއާ ޔުނިވަރސިޓީގެ ސައިންސްވެރިން ކުރި ތަހުގީގުތަކުގައި ކަސްރަތާއި ނިދުމާ ގުޅޭ ގޮތުން މާޒީގައި ހަދާފައިވާ 15 ދިރާސާތަކަށް ވެސް ބަލާފައިވެ އެވެ. އެ ދިރާސާގައި 194 މީހުންނާއި ސުއާލުކޮށް މައުލޫމާތު ހޯދާފައިވެ އެވެ. އެއީ 18-50 އަހަރުގެ މީހުންނެވެ.\nދިރާސާތަކުގެ ނަތީޖާއަށް ބެލުމަށްފަހު ތަޖުރިބާކާރުން އެދިފައި ވަނީ ހުރިހާ ބާވަތެއްގެ ކަސްރަތު ކުރާ މީހުން ވެސް މަދުވެގެން ނިދުމުގެ ދެ ގަޑިއިރު ކުރިން ކަސްރަތުކޮށް ނިންމުމަށެވެ.\nގޭގައި މީރުވަސް ދުއްވަން ފަސޭހަގޮތެއް


Najib ah faadu vidhaalhuvumun Mahathir ge dharifulhu partyn vaki koffi | Mihaaru\nބޮޑު ވަޒީރު ނަޖީބު ރައްޒާގަށް ފާޑު ވިދާޅުވުމުން ޕާޓީން ބޭރުކުރި ބޮޑު ވަޒީރުގެ ކުރީގެ ނައިބް މުހިއްދީން (ވ) އަދި ކުރީގެ ބޮޑު ވަޒީރު މަހާތިރުގެ ދަރިކަލުން މުޚްރިޒް. --ފޮޓޯ:ސްޓްރައިޓްޓައިމްސް\nނަޖީބަށް ފާޑުވިދާޅުވުމުން މަހާތިރުގެ ދަރިފުޅު ޕާޓީން ވަކިކޮށްފި\n26 ޖޫން 2016 - 12:50 1 comment\nނަޖީބުގެ ޔުނައިޓެޑް މެލޭސް ނޭޝަނަލް އޮގަނައިޒޭޝަން (އުމްނޯ) ޕާޓީން ދެން ބޭރުކުރީ ބޮޑު ވަޒީރުގެ ކުރީގެ ނައިބް މުހިއްދީން ޔާސިން އެވެ.\nއުމްނޯގެ ސީނިއާ އޮފިޝަލަކު ވިދާޅުވީ އެ ދެ ބޭފުޅުން ޕާޓީން ވަކިކުރީ ޕާޓީގެ ލީޑަޝިޕް ހަލާކުކޮށްލަން އުޅުއްވުމުން ކަމަށެވެ. އަދި މި ގޮތަށް ނިންމީ ނަޖީބު ރިޔާސަތު ބެލެހެއްޓެވި ޕާޓީގެ ބައްދަލުވުމެއްގައި ކަމަށް ވެސް އޭނާ ވިދާޅުވި އެވެ.\nބޮޑު ވަޒީރުގެ ނައިބުގެ މަގާމުން މުހިއްދީން މިދިޔަ ޖުލައި މަހު ވަކިކުރި ފަހުން އޭނާ ގެންދަވަނީ ނަޖީބުގެ ކޮރަޕްޝަނުގެ މައްސަލާގައި ފާޅުގައި ފާޑު ވިދާޅުވަމުންނެވެ. މުހިއްދީނާ އެކު މަހާތިރުގެ ދަރިކަލުން މުޚްރިޒް ވެސް ގެންދަވަނީ ނަޖީބަށް ވަރަށް ބޮޑަށް ފާޑު ވިދާޅުވަމުންނެވެ. އުތުރުގެ ކެދާހު ސްޓޭޓުގެ ޗީފް މިނިސްޓަރުގެ މަގާމުން މުޚްރިޒް ވަނީ ފެބްރުއަރީ މަހު ވަކިކޮށްފަ އެވެ. މި ދެބޭފުޅުން ކުރިން ވަނީ ޕާޓީން ސަސްޕެންޑްކޮށްފަ އެވެ. މުހިއްދީންއާ ގުޅުން ބޭއްވި ކެބިނެޓުގެ ކުރީގެ ވަޒީރެއް ކަމަށްވާ ޝާފީ އަޕްދާލް ވެސް ވަނީ ޕާޓީން ސަސްޕެންޑް ކޮށްފަ އެވެ.\nނަޖީބުގެ މައްޗަށް ކޮރަޕްޝަނުގެ ތުހުމަތުކޮށްފައި ވަނީ މެލޭޝިއާގެ އިންވެސްޓްމެންޓް ބޭންކް 1މެލޭޝިއާ ޑިވެލޮޕްމަންޓް ބަރުހާދު (1އެމްޑީބީ) އިން 681 މިލިއަން ޑޮލަރު އަމިއްލަ އެކައުންޓަށް ޖަމާކޮށްފައިވާތީ އެވެ. މުހިއްދީން ވަނީ މި ތުހުމަތުތަކަށް ނަޖީބު ޖަވާބު ދެއްވުމަށް ތަކުރާރުކޮށް ގޮވާލައްވައިފަ އެވެ. ނަޖީބު އާއި 1އެމްޑީބީ އިން ވަނީ މި ތުހުމަތުތައް ދޮގު ކުރައްވައިފަ އެވެ. ނަޖީބު ވިދާޅުވެފައި ވަނީ އެއީ ސައުދީން ދިން ހަދިޔާއެއް ކަމަށެވެ.\nމެލޭޝިއާގެ ޕާލެންޓަރީ ކޮމިޓީއަކުން އެޕްރީލް މަހު ވަނީ 1އެމްޑީބީން ބޭރުގެ އެކި ފަރާތްތަކާ 4.2 ބިލިއަން ޑޮލަރުގެ މުއާމަލާތް ސުވާލު އުފެދޭ ގޮތަށް ހިންގާފައިވާ ކަމަށް ބުނެފަ ވެ.\nކޮރަޕްޝަނުގެ މައްސަލަތަކާ ގުޅިގެން ނަޖީބުގެ އިސްތިއުފާ އަށް ގޮވާލި ނަމަވެސް އޭނާގެ މަގާމަށް މި ވަގުތު ނުރައްކަލެއް ނެތެވެ.\n1އެމްޑީބީން މަނީ ލޯންޑްރިންގެ އެއްވެސް މުއާމަލާތެއް ހިންގާފައިވޭތޯ ސްވިޒަލެންޑް، ސިންގަޕޫރު އަދި ހޮން ކޮންގުން ދަނީ ތަހުގީގު ކުރަމުންނެވެ. --އޭއެފްޕީ\nއިތުރު ލިޔުންތައް މެލޭޝިއާ ކޮރަޕްޝަން މަހާތިރު މުހައްމަދު ނަޖީބު ރައްޒާގް


7 Dhuvahuge Muhdhathakah Bangladesh Furabandhu Kurany - Vaguthu\n4 މަސް ކުރިން ( އޭޕްރީލް 3, 2021 )\nކޮވިޑް-19 އަށް ފައްސިވާ މީހުން އިތުރުވުމާއި ގުޅިގެން މާދަމާއިން ފެށިގެން ހަތް ދުވަހުގެ މުއްދަތަކަށް ބަންގްލަދޭޝް ފުރަބަންދު ކުރަން ނިންމައިފިއެވެ.\nއެގައުމުގެ ސަރުކާރުން ބުނެފައިވަނީ ފުރަބަންދުގެ މުއްދަތުގައި ކޯޓުތަކާއި ހުރިހާ އޮފިސްތަކެއް ބަންދު ވާނެ ކަމަށެވެ. ނަމަވެސް، ކޮންސްޓްރަކްޝަން މަސައްކަތް ކުރުމަށް ބޭނުންކުރާ މިލްތައް ބަންދު ނުކުރާނެ ކަމަށެވެ. މިލް ތަކުގައި މަސައްކަތް ކުރިޔަށް ގެންދެވޭނެ ކަމަށް ޕަބްލިކް އެޑްމިނިސްޓްރޭޝަންގެ ސްޓޭޓް މިނިސްޓަރ ބުނެފައިވެއެވެ.\nއިންޑަސްޓްރީތަކަާއި މިލްތައް ބަންދު ނުކުރާނެ ސަބަބެއް ކަމުގައި ބުނެފައިވަނީ އެ ތަންތަން ބަންދު ކުރުމުން ވޯކްސްޓޭޝަން ދޫކޮށް މަސައްކަތް ކުރާ މީހުން އެމީހުންގެ ގެޔަށް ދާން ޖެހޭނެތީ ކަމަށެވެ.\nބަންގްލަދޭޝްގައި 24 ގަޑި އިރުގެ ތެރޭގައި އެގައުމުން 6،830 މީހުން ކޮވިޑަށް ފައްސިވެފައި ވާއިރު 50 މީހުން ކޮވިޑުގައި މަރުވެފައިވެއެވެ. މިޔާއި އެކު ޖުމުލަ 6،24،594 މީހުން އެގައުމުން ކޮވިޑަށް ފައްސި ވެފައިވެއެވެ. ބަންގްލަދޭޝްއިން ޖުމުލަ ގޮތެއްގައި ކޮވިޑުގައި 9،155 މީހުން މަރުވެފައިވެއެވެ.\nދުނިޔޭގެ އެކި ކަންކޮޅުތަކުން ކޮވިޑަށް ފައްސި ވެފައިވާ މީހުންނަށް ބަލާއިރު މިއަދާއި ހަމަޔަށް 130 މިލިއަން މީހުން ކޮވިޑަށް ފައްސި ވެފައިވާއިރު، 2.84 މިލިއަން މީހުން ކޮވިޑު ބަލީގައި މަރުވެފައިވެއެވެ. ހަމަ އެޔާއި އެކު 73.7 މިލިއަން މީހުން ބަލިން ރަނގަޅުވެފައި ވާކަން ފާހަގަ ކޮށްލެވެއެވެ.\nބަންގްލަދޭޝްގެ އިތުރުން އިތުރުން އިޓަލީ އާއި ފްރާންސް ވެސް ކޮވިޑް ކޮންޓްރޯލް ނުވުމުގެ ސަބަބުން މިއަދު ވަނީ ފުރަބަންދު ކޮށްފައެވެ.\nކޮރޯނާވައިރަހުން ދިފާއުވުމުގެ ގޮތުން ބަންގްލަދޭޝްގައި ވެކްސިން ދެމުން ދާއިރު މިހާތަނަށް 5،370،431 މީހުންނަށް ވެކްސިން ދެވިފައިވެއެވެ.\nއޭޕްރީލް 4, 2021 09:07\nސޯލިހު ބަނގުލާޔައްގޮސް ހާލަތު ގޯސްކޮއްލީ ދެއްތޯ.


އިންޑިއާގެ ފިލްމު އިންޑަސްޓްރީގެ ދިފާއުގައި ޖަޔާ ނިކުމެއްޖެ – DhiDaily\nއިންޑިއާގެ ފިލްމު އިންޑަސްޓްރީގެ ދިފާއުގައި ޖަޔާ ނިކުމެއްޖެ\nއިންޑިއާގެ މުޅި ފިލްމު އިންޑަސްޓްރީ އަކީ މަސްތުވާތަކެތި ބޭނުން ކުރާ ބައެއް ކަމަށް ބީޖޭޕީގެ މެމްބަރު އަދި ފިލްމީ ތަރި ރަވީ ކިޝަން ބުނުމުން އެކަމަށް އިންޑިއާގެ މަގުބޫލު އެއް ފިލްމީ ބަތަލާ އަދި ސަމަޖްވާދީ ޕާޓީގެ މެމްބަރު ޖަޔާ ބަޗަން ރައްދު ދީފިއެވެ.\nސުޝާންތުގެ މަރުގެ މައްސަލާގައި އެނާގެ ލޯބިވެރިޔާ ރިއާ ވަނީ ފުލުހުންގެ ބެލުމުގެ ދަށަށް ގެންގޮސްފައެވެ. ރިއާ ހައްޔަރު ކޮށްފައިވަނީ ސުޝާންތައް މަސްތުވާތަކެތި ހޯދައިދީ، މަސްތުވާތަކެތި ބޭނުން ކުރުމުގެ ތުހުމަތުގައެވެ. ރިއާ ވަނީ ފުލުހުން ތަހުގީގުގައި އިންޑިއާގެ ފިލްމީ ދާއިރާގައި މަސައްކަތް ކުރަމުންދާ ގިނަބަޔަކު މަސްތުވާ ތަކެތި ބޭނުން ކުރާކަމަށް ބުނެފައެވެ. އެމައްސަލާގައި އިންޑިއާގެ ފިލްމީ ދާއިރާގައި މަސައްކަތް ކުރާ މީހުންނަށް އަންނީ ވަރަށް ބޮޑަށް ފާޑުކިޔުން އަމާޒުވަމުނެނެވެ.\nބޭޖޭޕީ ޕާޓީގެ މަޖިލީހުގެ މެމްބަރު ރަވީ ވަނީ އިންޑިއާގެ ފިލްމީ ދާއިރާގައި އުޅޭ ގިނަ ފަރާތްތަކަކީ މަސްތުވާ ތަކެތި ބޭނުން ކޮށް އޭގެ ވިޔަފާރި ކުރަމުންދާ ބައެއް ކަމަށް ބުނެފައެވެ. އަދި ފިލްމީ ބަތަލާ ކަންގްނާ ބުނެފައިވަނީ އެއިންޑަސްޓްރީގެ %99 މީހުންނަކީ މަސްތުވާތަކެތި ބޭނުން ކުރަމުންދާ މީހުން ކަމަށެވެ.\nއެވާހަކަ ތަކަށް ރައްދު ދެމުން އަމީތާބްގެ އަންހެނުން ޖަޔާ ބުނީ، މަދު ބަޔަކު ކުރާ ކަމަކުން މުޅި އިންޑަސްޓްރީ ބަދުނާމު ކުރުމަކީ ބަލައި ގަނެވޭނެ ކަމެއް ނޫން ކަމަށާއި، ފިލްމީ ދާއިރާގައި މަސައްކަތް ކުރަމުން ދިޔަ މީހަކު މުޅި އިންޑަސްޓްރީ ބަދުނާމު ވާގޮތަށް ވާހަކަ ދެއްކުމަކީ ހިތާމަ ހުރި ކަމެއް ކަމަށެވެ. އަދި މިކަމުގެ ސަބަބުން އިންޑަސްޓްރީގައި ގިނަ އަހަރު ތަކެއް ވަންދެން މަސައްކަތް ކޮށް އެތައް ބައެއްގެ އިހުތިރާމް ހޯދައިފައިވާ ފަރާތްތަކުގެ ބޮލުގައިވެސް ތުހުމަތު އެޅޭ ކަމަށާއި، މިކަމަކީ ބަލައި ގަނެވޭނެ ކަމެއް ނޫން ކަމަށްވެސް ޖަޔާ ވަނީ ބުނެފައެވެ.\nޖަޔާ ވާހަކަ ދައްކަމުން އިތުރަށް ބުނެފައިވަނީ، އެއިންޑަސްޓްރީ އަކީ އިންޑިއާގެ5ލައްކަ އަށްވުރެއް ގިނަ މީހުން ވަޒީފާ އަދާކުރަމުން ދާ ތަނެއް ކަމަށާއި، މިކަމުގެ ސަބަބުން އޭގެ ގެއްލުން އެތަށް ބަޔަކަށް ކުރާނެ ކަމަށެވެ. އަދި އިންޑިއާގެ ސަރުކާރުން މިކަމަށް ހައްލެއް ހޯދައިދިނުމަށްވެސް ޖަޔާ ވަނީ އެދިފައެވެ.\n”ގަންގުބާއި ކަތިއަވަދީ“ގެ ޓީޒާ މިއަދު އާންމުކުރާނީ\nކިމްގެ ވަރި ޑޮކިއުމެންޓްކޮށް އާ ޝޯއެއް ހަދަނީ\nބިޕާޝާ އާއި ކަރަން ރާއްޖޭގައި\n”ބިގް ބޮސް“ގެ ޝޯގެ 1 ވަނަ ރުބީނާއަށް


ހ. ތަރަބޫޒުގޭގައި ހިނގި އަލިފާނުގެ ހާދިސާއާ ގުޅިގެން 30 މީހަކަށް...\nހ. ތަރަބޫޒުގޭގައި ރޯވުން\nހ. ތަރަބޫޒުގޭގައި ހިނގި އަލިފާނުގެ ހާދިސާއާ ގުޅިގެން 30 މީހަކަށް އެހީތެރިކަން ފޯރުކޮށްދީފި\nއެހީތެރިކަން ފޯރު ކޮށްދިން އެންމެން ވެސް ވަނީ ގެއަށް ބަދަލުކުރެވިފައި\nއަލިފާންގަނޑު ރޯވި ފަހުން ވެސް ބާރުގަދަ ތިން ގޮވުމެއްގެ އަޑު އިވުނު\n11 ޖޫން 2021 | ހުކުރު 13:39\nހ. ތަރަބޫޒުގޭގައި ހިނގި އަލިފާނުގެ ހާދިސާ\nހ. ތަރަބޫޒުގޭގައި ހިނގި އަލިފާނުގެ ހާދިސާއާ ގުޅިގެން މިހާތަނަށް 30 މީހަކަށް އެހީތެރިކަން ފޯރު ކޮށްދީފައިވާ ކަމަށް ނެޝަނަލް ޑިޒާސްޓަރ މެނޭޖްމަންޓް އޮތޯރިޓީ (އެންޑީއެމްއޭ)ން ބުނެފިއެވެ.\nއެންޑީއެމްއޭއިން ބުނީ އަލިފާނުގެ ހާދިސާ ހިނގާފައިވަނީ އެގޭގެ ފުރަތަމަ ފަންގިފިލާގައި ކަމަށެވެ. އަދި އެއީ މީހުން ނޫޅޭ ބައެއް ކަމަށާއި މިހާރު އެހީތެރިކަން ފޯރު ކޮށްދިން އެންމެން ވެސް ގެއަށް ބަދަލުކުރެވިފައިވާ ކަމަށެވެ.\nމި ހާދިސާއާ ގުޅިގެން އެމްއެންޑީއެފް އިން ބުނީ އަލިފާން ރޯވީ ތަރަބޫޒުގޭގެ ފުރަތަމަ ފަންގިފިލާގައި ހުރި އޭސީ މަރާމާތުކުރާ ސާމަނުތަކެއްގައި ކަމަށެވެ. ހާދިސާގެ ރިޕޯޓު ލިބިފައި ވަނީ ބުރާސްފަތި ދުވަހުގެ ރޭ 2:44ގައި ކަމަށް ވެސް ބުނެއެވެ. އަދި މެންދަމުން އަލިވެ 3:15 ވީ އިރު އަލިފާންގަނޑު އެއްކޮށް ނިއްވާލެވިފައިވާ ކަމަށް އެމްއެންޑީއެފުން މައުލޫމާތު ދެއެވެ.\n"ރާއްޖެއެމްވީ" އަށް މައުލޫމާތު ލިބިފައިވާ ގޮތުގައި ރޯވި ބަޔަކީ ސައިކަލު ބޯޑު ފަދަ ތަކެތި ހަދާ ބައެއް ކަމަށާއި، އެފަދަ ތަކެތި ހަދާ މެޝިނާއި ސާމާނު އެތަނުގައި ހުންނަ ކަމަށް ވަނީ މައުލޫމާތު ލިބިފައެވެ. އަދި އަލިފާންގަނޑު ރޯވި ފަހުން އެތަނުން ތިން ފަހަރަކަށް ބާރު ގޮވުމެއްގެ އަޑު އިވުނު ކަމަށް ވެސް އެވަގުތު އެ ސަރަހައްދުގައި ހަރަކާތްތެރިވި ބައެއް ރައްޔިތުން ބުނެއެވެ.\nހ. ތަރަބޫޒުގޭގައި ރޯވުން އެމްއެންޑީއެފް


Meedhoo ge giraa sarahaddhah dhaaimee hallehge inthizaarugai! – adduLIVE\nމީދޫގެ ގިރާ ސަރަހައްދަށް ދާއީމީ ހައްލެއްގެ އިންތިޒާރުގައި\n1 Sep 27, 2021, 08:51 މުޙައްމަދު ހިޒްޔަމް\nމީދޫ ގިރާ ސަރަހައްދު ހިމާޔަތްކުރުމުގެ ވާހަކަ ދެކެވޭތަން އެތައް ޒަމާނެއް ވެއްޖެއެވެ. ކޮންމެ ވެރިއަކުވެސް ވާ އެއް ވައުދަކީ މި ސަރަހައްދު ހިމާޔަތްކުރުމެވެ. މި ސަރަހައްދަށް ހައްލެއް ލިބޭނެ ދުވަހެއްގެ އިންތިޒާރުގައި ރައްޔިތުން ތިބީ ކެތްމަދުވެފައެވެ.\nމި އަހަރުގެ ކުރީކޮޅު ގިރާ ސަރަހައްދުގައި ޖިއޯ ބޭގް ޖެހުމަށް ސަރުކާރުން ނިންމިއެވެ. އެއީ ވަގުތީ ހައްލެއްގެ ގޮތުގައެވެ. ދާއިރާގެ މެމްބަރު ރޮޒައިނާވެސް ބައިވެރިވެވަޑައިގެން އެތަނުގައި ޖިއޯ ބޭގް ޖެހުމުގެ މަޝްރޫޢު ފެއްޓެވިއެވެ. ދާއިމީ ހައްލެއް ވަރަށް އަވަހަށް ލިބޭނެހެން އެދުވަހު ހީވިއެވެ. ނަމަވެސް ކަން ހިނގަމުން އަންނަނީ ހީކުރި ގޮތަކަށް ނޫނެވެ. އަވަށުގެ ކައުންސިލަރުވެސް ވިދާޅުވީ ދާއިމީ ހައްލެއް ލިބޭނެކަމުގެ އެއްވެސް ވާހަކައެއް މިހާރުގެ ކައުންސިލުން ނުދައްކަވާ ކަމަށެވެ.\n"ކުރިން މި ސަރަހައްދަށް ދާއިމީ ހައްލެއް ލިބޭނެކަމުގެ ވާހަކަ ދެކެވުނު. ނަމަވެސް މިހާރު އެކަހަލަ އެއްވެސް ވާހަކައެއް ނުދައްކަވާ." ސާލިހާ ވިދާޅުވިއެވެ.\nއެ ސަރަހައްދުގައި ޖަހާފައި ތިބި ބައެއް ޖިއޯ ބޭގުތައްވަނީ ހަލާކުވާން ފަށާފައެވެ. ބޮޑެތި ބިޔަ ރާޅު މުގުރާ ސަރަހައްދަކަށް އެތަން ވެފައި، އެއީ ވަގުތީކޮށްވެސް އެންމެ އެކަށީގެންވާ ހައްލެއް ނޫންކަމަށް ކައުންސިލަރުވެސް ވަނީ ވިދާޅުވެފައެވެ.\n"ބައެއް ޖިއޯ ބޭގްތައް ހަލާކުވެފައި ހުރެގެން މިދިޔަ ހަފްތާގައިވެސް އެމް.ޓީ.ސީ.ސީއަށް ގުޅުއްވިން. އެބޭފުޅުން ވިދާޅުވީ ވަރަށް އަވަހަށް އެކަން ހައްލުކުރަން ޓެކްނިކަލް ޓީމެއް އެޓެންޑް ވާނެކަމަށް" ސާލިހާ ވިދާޅުވިއެވެ.\nކޮންމެއަކަސް، ގިނަ ރައްޔިތުން ދެކެނީ ޖިއޯ ބޭގްތައް ޖެހިފަހުން ކޮންމެވެސް ވަރެއްގެ ލުޔެއް ލިބިފައިވާކަމަށެވެ. ޚާއްސަކޮށް އެ ސަރަހައްދަކީ ވަރަށް ބޮޑަށް ގިރަމުން އައި ސަރަހައްދަކަށް ވުމާއެކު، މިއީ އާންމުންނަށް ލެވުނު ފުން ނޭވާއެކެވެ.\nމީދޫގެ ރައްޔިތުން ތިބީ މި ސަރަހައްދަށް ދާއިމީ ހައްލެއް ލިބޭނެ ދުވަހެއްގެ އިންތިޒާރުގައެވެ. އެ ސަރަހައްދުގައި ދަނޑުވެރިކަން ކުރާ މީހުންގެ އެންމެ ބޮޑު އެދުމަކީވެސް މިއެވެ. އަވަށުގެ ތާރީޚާ ގުޅުންހުރި ބިނާތައްވެސް ކަނޑުވެފައިވާއިރު، ހައްދާ ދަނޑުގޮވާންތައް ސަލާމަތް ކުރެވޭނެ ގޮތެއް ވުމީ އެ ދަނޑުވެރިންގެ އާދޭހެވެ.


Sirisena aa jehunu massala hallu kureveyne kamuge ummeedhu bodu: Ranil | Mihaaru\nސްރީ ލަންކާގެ ބޮޑު ވަޒީރު ރަނިލް ޕާލަމެންޓުގައި. --ފޮޓޯ:އޭއެފްޕީ\nސިރިސޭނާއާ ޖެހުނު މައްސަލަ ހައްލު ކުރެވޭނެ ކަމުގެ އުއްމީދު ބޮޑު: ރަނިލް\n24 ޑިސެމްބަރ 2018 - 12:23 1 comment\nކޮލަމްބޯ (ޑިސެމްބަރު 23) - ރައީސް މައިތުރިޕާލާ ސިރިސޭނާއާ ޖެހުނު މައްސަލަތައް ހައްލު ކުރެވޭނެ ކަމުގެ އުއްމީދު ބޮޑު ކަމަށް ބޮޑު ވަޒީރު ރަނިލް ވިކްރަމަސިންހަ ވިދާޅުވެއްޖެ އެވެ.\nމިދިޔަ އޮކްޓޯބަރު މަހު 28 ވަނަ ދުވަހު މަގާމުން ވަކި ކުރެއްވުމަށް ފަހު މި މަހު އަލުން ބޮޑު ވަޒީރުކަން ދެއްވި ރަނިލް ވިދާޅުވީ ކެބިނެޓަށް މެންބަރުން ހަމަޖެއްސުމުގައި ވެސް ސިރިސޭނާއާ ޚިޔާލު ތަފާތުވި ކަމަށެވެ. މިދިޔަ ބުރާސްފަތި ދުވަހު އެކުލަވާލި 30 މެންބަރުންގެ ކެބިނެޓުގައި ރަނިލްގެ ފަރާތުން ހުށަހެޅި ބައެއް ނަންތަކަށް ސިރިސޭނާ ވަނީ ދެކޮޅު ހައްދަވައިފަ އެވެ. އަދި ސަލާމަތީ ފަރާތްތަކާއި ފުލުހުންގެ ބާރު ވަނީ ސިރިސޭނާގެ ކޮންޓްރޯލްގެ ދަށަށް ގެންނަވައިފަ އެވެ.\nރަނިލް ވިދާޅުވީ ކެބިނެޓް އެކުލަވާލި ގޮތާ ގުޅޭ ގޮތުން ޕާލަމެންޓަށް ބަޔާނެއް ދެއްވާނެ ކަމަށެވެ. ކެބިނެޓް އިއުލާންކޮށްފައި ވަނީ ބޮޑު ވަޒީރުކަމުގެ ހުވާ ރަނިލް ކުރެއްވިތާ ތިން ދުވަސް ފަހުންނެވެ.\nބޮޑު ވަޒީރުގެ މަގާމު ރަނިލް އަށް އަލުން ދީފައި ވަނީ މިދިޔަ ހަފުތާގެ އާދިއްތަ ދުވަހު އެވެ. އެ މަގާމަށް ރަނިލް ހަމަޖެއްސުމާ އެކު ވަނީ ލަންކާގައި އުފެދުނު ސިޔާސީ ހަމަނުޖެހުންތަކުގައި 51 ދުވަހަށް ގައުމު ހުއްޓިފައި އޮތް އޮތުން ނިމުމަކަށް އައިސްފަ އެވެ.\nބޮޑު ވަޒީރުގެ މަގާމުން ރަނިލް ދުރުކޮށް އެ މަގާމަށް ކުރީގެ ރައީސް މަހިންދާ ރާޖަޕަކްސާ ހަމަޖެއްސީ އޮކްޓޯބަރު 28 ވަނަ ދުވަހު އެވެ. މަގާމު ދޫކޮށްލަން ރަނިލް ދެކޮޅު ހައްދަވަން ފެށުމުން ސިރިސޭނާ ޕާލަމެންޓް އުވާލެއްވީ ނޮވެމްބަރު9ވަނަ ދުވަހު އެވެ.\nރަނިލް އަށް ބޮޑު ވަޒީރުކަން ދެއްވަން ސިރިސޭނާ ތަކުރާރުކޮށް ދެކޮޅު ހެއްދެވި ނަމަވެސް ސުޕްރީމް ކޯޓުން ނެރުނު އަމުރާ އެކު ސިރިސޭނާގެ ނިންމެވުން ވަނީ ބަދަލު ކުރައްވައިފަ އެވެ. ސުޕްރީމް ކޯޓުން ނިންމާފައި ވަނީ ޕާލަމެންޓް އުވާލުން ގާނޫނު އަސާސީއާ ޚިލާފު ކަމަށެވެ. އަދި ޖެނުއަރީ5ވަނަ ދުވަހު ބާއްވަން އިއުލާން ކުރި އިންތިޚާބު ވެސް ސުޕްރީމް ކޯޓުން ވަނީ ކެންސަލް ކޮށްފަ އެވެ.\nސިރިސޭނާ އަކީ ހިޓްލަރާ އެއްކަހަލަ މީހެއް: ރަނިލް


VAAHAKA - Eeshal\n27th May 2019 | Last update: 11:26\n(2 ޑިސެމްބަރ 2018 އާ ގުޅޭ) -- "ބައްޕާ" ދަތްކުނޑިވިކާލައިގެން ހުރި މީކާޢިލް ފެނުމާއެކު އީޝަލްއަށް ބުނެލެވުނެވެ. މީކާއިލްގެ އަތް އޮތީ އީޝަލްގެ ކަނާތުފައިގެ ކުޑަހުޅުގައެވެ. އީޝަލްގެ ވަރައާ ބަލާފައި މީކާޢިލްގެ ވަރަ ބޮޑުވެފައި ދުރަށް ފެތުރިފައި އޮތެވެ. ހިތަށް ބިރުވެރިކަން ވަންނަހާ ވެއެވެ. އިސްކޮޅުން ވެސް ދިގުވެފައި ބިޔައެވެ.\n"ހަމަ މިހާރު ފައިބާ" މީކާޢިލް ބުނެލިއެވެ. ވަގުތުން އީޝަލް ގޮނޑުދޮށަށް ތިރިވެލިއެވެ. އޭރު އެ ހިސާބަށް މިޒަރެން އައިސް ހަމަވީއެވެ.\n"މީކާޢިލް... އަހަރެން... އީޝަލްގެ..." މީކާޢިލްގެ މޫނުގައިވާ ކުލަވަރު ފެނި މިޒަރެން އާގަންނަމުންދިޔައެވެ. ހަމައެވަގުތު މީކާޢިލް އަތްތިލަ ހިއްލާލި ގޮތުން އެ އިޝާރާތްކުރަނީ ހިމޭންވުމަށްކަން މިޒަރެން ދެނެގަތެވެ. އޭރު ކުށްވެރިއެއް ފަދައިން އީޝަލް އޭނާގެ ބައްޕަގެ ގާތުގައި ހުއްޓެވެ.\n"މިޒަރެން، ކަލޭ ގެއަށް ދޭ. އަހަރެމެން ވެސް މިދަނީ" މީކާޢިލް ބުނެލިއެވެ. އަދި ފަޅިސުކުންތެއްގެ ތެރޭގައި އީޝަލްގެ އުނަގަނޑުގައި ހިފާލުމާއެކު މީކާޢިލް ޣައިބުވެއްޖެއެވެ. ނަމަވެސް ވަށައިގެން ބާރު ވައިރޯޅިއެއް ޖެހިލިކަމުގެ އިޙްސާސް މިޒަރެންނަށް ކުރެވުނެވެ.\nބޯގަސްތަކުގެ ތެރޭގައި އެކަހެރިކޮށް ހެދިފައި ހުރި ބިޔަ ބެރެބެދި ގަހުގެ ދޮށަށް މީކާޢިލް ފާޅުވިއެވެ. އޭނާގެ ގާތުގައި ހުރި އީޝަލް އިސްޖަހާލަމުން ހިނގައިގަތީ ގަހާ ދިމާއަށެވެ. އެހިނދު ގަހުގެ ތެރެއިން މަތިން ވާގޮތަށް ފިރިހެނެއްގެ ހުނުމުގެ އަޑު އިވިގެންދިޔައެވެ.\n"އަހަރެންގެ އީޝަލް އައީތަ؟... އަސްތާ! މިއަދުވެސް ކުށްވެރިވީތަ؟... މީކާޢިލް" ގަހުގެ ތެރެއިން އަނެއްކާ ވެސް އިވުނީ އިހު އިވުނު ފިރިހެން އަޑެވެ. އެ މީހަކު މީކާޢިލްގެ ނަން ދަމާލައި ބުނެލިގޮތުން އީޝަލްއަށް ކުޑަކުޑަ ހިތްވަރެއް ލިބި އިސްޖައިގެން ހުރެ ވެސް ސިއްރުން މީކާޢިލްއަށް ބަލާލިއެވެ.\n"ވަދޭ އެތެރެއަށް" އީޝަލްގެ ކުޑަކުޑަ ހަރަކާތާއެކު މީކާޢިލް ބުނެލިއެވެ.\nކަށިފަޅާފައި ހުރި އެ ބިޔަ ގަހުގެ ތެރެއަށް އުނދަގުލެއް ނެތި އީޝަލް ވަނެވެ. އޭނާގެ ފަހަތުން މީކާޢިލް ވަނެވެ. ހަމަ އެވަގުތު އެތަނަށް މިޒަރެން ފާޅުވެއްޖެއެވެ. އޭނާ ފުންމައިގެން އެރީ ގަހުގެ މައްޗަށެވެ. އެ ބެރެބެދި ގަހަކީ ޒިޔަޒެލްގެ ގެ އެވެ. އެއީ ތަނަވަސް ބޮޑު ގެއެކެވެ. އެހެންނަމަވެސް އާދައިގެ އިންސާނެއްގެ ލޮލަށް އެ މަންޒަރުތައް އެގޮތަށް ފެނުމަކީ ވާނޭކަމެއްނޫނެވެ. އެ ސަރަޙައްދަކީ ޒިޔަޒެލްގެ ބާރު ހިނގާ ހިސާބެވެ. އެތަނުގައި ވަޒަންވެރިވެގެން ތަފާތު ނަސްލުގެ ޖިންނިތައް އުޅެއެވެ. ގިނައީ އެކި ކަންކަމުގައި އަނިޔާ ލިބި ޢާއިލާގެ އިތުރު މެންބަރަކު ނެތް ޖިންނީންނެވެ. އެކަނި އުޅުމަށްވުރެ ބައެއްގެ ތެރޭގައި އުޅުމަށް ޚިޔާރުކުރި ޖިންނީންނެވެ. ޒިޔަޒެލްގެ ތިލަފަތުގައި އިންސާފަކީ ނަސްލާއި ޤަދަރަށް ނޫނީ ނިސްބަތްވާ ޤަބީލާއަށް ހަމައެކަނި އޮންނަ އެއްޗެއްނޫނެވެ. ވެރިއަކަށްވުމަކީ އޭނާ އެއްވެސް އިރަކު ބޭނުންވި ކަމެއްނޫނެވެ. އެހެންނަމަވެސް މިއަދު އޭނާ ބޭނުންނުވި ނަމަވެސް އޭނާގެ ބަހަށް ތަބާވާ އެތައް ހާސް ޖިންނީންނެއް އެބައުޅެއެވެ. އޭނާގެ އިޝާރާތަކަށް ކެތްތެރިކަމާއެކު މަޑުކޮށްގެންނެވެ. ސަރަޙައްދު ހިމާޔަތް ކުރުމުގައެވެ. ޒިޔަޒެލްގެ ގެއާ ކައިރިވުމަށް އެބައިމީހުން ބިރުގަނެއެވެ. އިޚްތިރާމާއެކު ކުރުނީސްކުރުމަކީ އެ ގަސް ކައިރިން ހުރަސްކަނޑާ ކޮންމެ ޖިންނިއެއް ކުރާކަމެކެވެ. ޒިޔަޒެލް އެކަންކަން މަނައެއްނުކުރެއެވެ. އެ ސަރަޙައްދަކީ އަމާން ތަނެއްގެ ގޮތުގައި ބާއްވަން އޭނާ ބޭނުންވެއެވެ. ޖިންނީންނަކީ އެމީހުންގެ ތެރެއިން ބާރުގަދަ މީހާއަށް ތަބާވާ ބައެކެވެ. ޚުދު ޒިޔަޒެލް ވެސް އޭނާގެ މައްޗަށް އެހެން ޖިންނިއަކު ބާރުފޯރުވާކަށް ބޭނުމެއްނުވެއެވެ.\n"ޒިޔަޒެލް އޭނާއަށް ފާޑުފާޑުގެ ވާހަކަތައް ކިޔައިދޭތީ އެހެންއެވަނީ" މީކާޢިލް ބުނެލިއެވެ. އޭރު މިޒަރެންނާއެކު އީޝަލް ގޭތެރެއަށް ވަދެއްޖެއެވެ. މީކާޢިލް މަޑުކޮށްލީ ޒިޔަޒެލްގެ ގާތުގައެވެ. އޭނާ އިނީ މުޅި ސަރަޙައްދު ފެންނަ ގޮތަށް ހުރި ގޮފިގަނޑެއްގައި ނިކަން ހަމަޖެހިލައިގެންނެވެ. އެއްފައި މައްޗަށް އަނެއްފައި އަރުވާލައިގެން އިންއިރު ވެސް ދިގު ފޭރާމުގެ ތެރެއިން އޭނާގެ ފައެއް ނުފެނެއެވެ. ވައަތުން ބިނާޓުނޮޅީގައި ހިފަހައްޓާލައިގެން އިނދެ ޒިޔަޒަލެއްގެ އަނގައިން ދުންގަނޑު ދޫކޮށްލިއެވެ. އަދި މީކާޢިލްއަށް ނަޒަރު ހުއްޓާލީ ހިނިތުންވެލައިގެން އިނދެއެވެ.\n"މީކާޢިލް ހަނދާންނެތުނީތަ އަހަރެންގެ ވާހަކަތައް އަޑުއަހަން ފަހަތުން އުޅުނު ދުވަސްތައް" ޒިޔަޒެލް ބުންޏެވެ.\n"އެދުވަސްތައް... ކިހިނެއް ހަނދާންނެތޭނީ... އަހަރެން..." މީކާޢިލްގެ މޫނަށް އެރި ކުލަވަރާއެކު އޭނާ ހިމޭންވިއެވެ. ޒިޔަޒެލް ފިނިނޭވާއެއް ދޫކޮށްލީ އެވީގޮތެއް އެނގިގެންނެވެ.\n"އަހަރެންގެ ބޭނުމަކީ އެ ހަނދާންތައް އާކުރުވުމެއްނޫން، އީޝަލްއަށް ޓަކައި އަހަރެން ނުކުރާނެމެއް ނޯންނާނެ، ތި ދެބައިންނަކީ އަހަރެންގެ ލޮލުގެ ފިނިކަން، މީކާޢިލް، އީޝަލްއަކީ މިހާރު ކުޑަކުއްޖެއްނޫން... އޭނާ ބަންދުކޮށްގެންނެއް ނުގެންގުޅެވޭނެ، އޭނާ މިގަހުގައި ހައްޔަރުކޮށްފިނަމަ އެއީ އެކުއްޖާފުޅަށް ވެސް ދެވޭ ދެރައެއް، ވީ ހުރިހާކަމެއްގައި އީޝަލްގެ ކުށަކީ ކޮބާ؟" ޒިޔަޒެލް އިން ތަނުން ތެދުވެގެން މީކާޢިލްގެ ގާތުގައި އައިސް ހުއްޓިލިއެވެ. މީކާޢިލްގެ ބުރަކަށީގައި އެއްއަތުން ޖަހާލުމާއެކު އޭނާ ގޮވައިގެން ޒިޔަޒެލް ވަނީ ދިރިއުޅޭ ބަޔަށެވެ.\n"އަހަރެން އެ ދަރިފުޅު އުފަންކުރީ... އޭރު ބައްޕަ ދެއްކި ވާހަކަތަކުގެ ބަރުދަން އިޙްސާސް މިވީ ޚުދު އަހަރެން ބައްޕައަކަށްވުމުން، ޒިޔަޒެލް... އަހަރެން ބިރުގަނޭ، އެ ދަރިފުޅު އަހަރެންގެ ހަޔާތުގައި ނެތްނަމަ އޭރުގެ އެ ކަންތައްގަނޑުގައި އަހަރެންގެ ބުއްދި ގޯސްވީސްކަން ޔަގީން، މަގުގެއްލި ހަލާކުގެ ތެރެއަށް އަހަރެން ވެއްޓުނީސް... އަދިވެސް ހީވަނީ އިއްޔެވީކަމެއްހެން، އަހަރެންގެ މިޝަލް... މި އަތުގެ ތެރޭގައި... ވޭނުން ފުރިގެންވީ..." މީކާޢިލްއަށް އިސްޖަހާލެވުނެވެ. އޭނާގެ ބުރަކަށީގައި ޒިޔަޒެލް އަނެއްކާ ވެސް ޖަހާލީ ހިތްވަރުދިނުމުގެ ގޮތުންނެވެ.\n"ވާންހުރި ގޮތެއްވާނެ، އަހަރެމެން ކިތަންމެ ބާރުގަދަޔަސް ހައްދެއް ކަނޑައެޅިފައިވަނީ، އެކަންކަމަކީ އަހަރެމެންނަށް ވެސް ބާރުފޯރުވޭނޭ ކަންކަމެއްނޫން" ޒިޔަޒެލް ބުންޏެވެ.\n"ދެން ތިހެން ނީނދޭ... ތި ބަލިކަށިކަން ފޮރުވާލައި، ތީ މީކާޢިލްގެ ފުށުން އަހަރެން ދުށުމަށް އެދޭ ސިފައެއްނޫން، މީކާޢިލް... ކޮބާތަ ޚަބަރަކީ؟ ތިޔައީ އެ މީހުންގެ ގާތަށް ގޮސްފައެއްނު، އަހަރެންގެ އުޚުތުގެ ޚަބަރަކީ ކޮބާތަ؟ އައިޒަންގެ ހާލު ރަނގަޅުތަ؟" ޒިޔަޒެލް މައުޟޫޢު ބަދަލުކޮށްލިއެވެ.\n"މަންމައާއި ބައްޕަ ވެސް ރަނގަޅު، ދެކެވުނީ ބަލްޤިސްގެ ކައިވެނީގެ ވާހަކަ، އަހަރެން ގެންދިޔައީ ބަލްޤިސްގެ ބަހަށް ބާރުދޭން، އޭނާ ބޭނުންވަނީ ދުވަސްކޮޅަކަށް ކައިވެނި ލަސްކޮށްލަން... މަންމައާއި އަހަރެން ބަލްޤިސްއާ އެއްކޮޅަށް އެރުމުން ބައްޕައަށް މަޖުބޫރުވީ ބަލްޤިސްގެ އެދުމަށް އާނބަސްކިޔަން، ޒިޔަޒެލްއާއި އީޝަލްގެ މަތިން މަންމަ ވަރަށް ހަނދާންކުރޭ، މަންމަ އެދުނު އީޝަލް ގޮވައިގެން އެމީހުންގެ ތެރެއަށް އެނބުރި އައުމަށް، އެކަމަށް ބައްޕަ ބަހެއްނުބުނި... އަހަންނަށް ވިސްނޭ ކީއްވެކަން، ބައްޕަގެ ޢިއްޒަތާއި ޤަދަރަށް އުނިކަމެއް ލިބޭކަށް އަހަރެން ވެސް ބޭނުމެއްނޫން، މިހާރު ވެއްޖެއްޔާ އެންމެން ޤަބޫލުކުރަނީ އަހަރެންގެ ނުކިޔަމެންތެރިކަމާ ހެދި ގަނޑުވަރުން ބޭރުކޮށްލައި އެ މީހުންނާ ދުރަށް އަރުވާލައިފައި ހުރީކަމުގައި... ކޮއިލުތެރޭ ގަނޑުބަޑު އުފެދި ބައިބައިވުމަށް މަގުފަހިވެއްޖެނަމަ ބައްޕައަށް ވާނޭގޮތް އެނގޭ" މީކާޢިލް އޮޅުން ފިލުވައިދިނެވެ.\n"އައިޒަންއަށް ދިގު އުމުރެއް ދެއްވާށި، އޭނާ ފާޅުނުކުރި ނަމަވެސް މީކާޢިލްއާއި އީޝަލް ދުރުގައި އުޅުމުގެ ސަބަބުން އޭނާއަށް ލިބޭ ހިތްދަތިކަން ވަކި ކުޑައެއްނޫން... އަހަރެން ކިތަންމެ ފަހަރަކު ދުށީން އޭނާ އީޝަލްގެ ޅައުމުރުގައި ދުރުގައި ބަލަން ހުއްޓާ، އޭނާ އެގޮތަށް އަންނަފަހަރު ފެނުމަކީ ވަރަށް ކުޅަދާނަ ޖިންނިއަކަށްނޫނީ ހިލަންނުވާނޭކަމެއްނޫން" ކުޑަކޮށް ހިނިއައިސްފައި ހުރި ޒިޔަޒެލް ބުންޏެވެ.\nއީޝަލް ނިދުމަށް ޓަކައި ޚާއްޞަކޮށްފައި ހުރި ބައިގައި އޭނާ އިނެވެ. ތަންމަތީގައި ދެފައި ވަށްކޮށްލައިގެން އިންއިރު ބުރަކަށި ފަހަތުގައިވާ ބިތުގައި ޖައްސާލައިގެން މައްޗަށް އީޝަލްގެ ނަޒަރު ހުއްޓާލައިފައިއެވެ. އެލުވާފައިވާ ކުދިކުދި އަގީދުތައް ކުޑަދޮރުގެ ތެރެއިން ވަންނަ ވައިރޯޅިއާއެކު ހެލިލައެވެ. އޭނާ ކުޑައިރު ޒިޔަޒެލް ގެންގުޅޭ ތަފާތު ހިލަކޮޅުތައް ނަގައިގެން ކުޅެން އިންނަތަން ފެންނާތީ އޭނާ ތައްޔާރުކޮށްދިން ހަދިޔާއެކެވެ. އެ ހިލަކޮޅުތަކާއި ގުޅުވައި ޒިޔަޒެލް އޭނާއަށް ވާހަކަ ކިޔައިދެއެވެ. އެ ވާހަކަތަކުގެ ތެދު ދޮގެއް ނޭނގެއެވެ. ކިހާވަރަކަށް ފޮނިތޮށިކާފޫރުތޮޅި ލައިފައިކަން ހުންނަނީ ދެނެގަންނާކަށް އީޝަލްއަކަށް ވެސް ނޭނގެއެވެ. އެހެންވިޔަސް އޭނާ އެ ވާހަކަތަކަށް ޝައުގުވެރިވެއެވެ. ކައުނުގައި ދަތުރުކޮށް ތަފާތު ދިރުންތައް ދެނެގަނެ ޒިޔަޒެލް ފަދައިން ކަންކަން ދަސްކުރަން އީޝަލް ޝައުގުވެރިވެއެވެ. ޚިޔާލީދުނިޔެއެއްގައި މީހާ ބަނދެވިފައި ހުންނަނީ އެހެންވެއެވެ. ދިމާވެދާނެ ނުރައްކަލަކާ މެދު ވިސްނުން ހިނގުމުގެ ދާއިރާ ހަންޏެވެ. އެއްވެސް ވަރަކަށް އެކަމާމެދު އީޝަލް ފިކުރެއް ނުކުރެއެވެ. ބޮޑުވަމުން އައިއިރު ބިރުވެރި އެތައް މޫނެއް އޭނާ ދުށްޓެވެ. އެކަމަކު އެކަންވީ އާދަޔާ ޚިލާފު އަޖައިބުކުރުވަނިވި ކަމަކަށެވެ. އެ ސިފަތަކުގެ ހަޤީޤަތާ ގުޅޭ ގޮތުން އޭނާ ޒިޔެޒެލްއާ ސުވާލުކުރެއެވެ. އެއީ ކޮން ނަސްލަކުން އައި ޖިންނިއެއްތޯއާއި އޭނާއަށް ލިބިފައިވާ ބާރަކީ ކޮބައިތޯއެވެ.\n"އީޝަލް" ދޮރުމަތީ މީކާޢިލް ހުރިކަން އީޝަލްއަށް އެނގުނީ އޭނާ ގޮވާލުމުންނެވެ. އަވަހަށް ހަށިގަނޑު ތެދުކޮށްލައި ފައިވާ އެތެރެއަށް ޖައްސާލަމުން އީޝަލް އިސްޖަހާލިއެވެ.\n"މާމައާއި ބޮޑުދައިތަ ވަރަށް ސަލާމްބުނި" މީކާޢިލް އައިސް އީޝަލްގެ ތަންމަތީގެ އެއްފަރާތުން އިށީނދެ ވާހަކަދެއްކިއެވެ.\n"ކޮންއިރަކުން ބޮޑުދައިތަ މިތަނަށް އަންނާނީ... ކާފަ ނުރުހުންވީތަ ބޮޑުދައިތަ މިކޮޅަށް އައީމަ" އީޝަލް މަޑުމަޑުން އަހާލިއެވެ.\n"ވަރަށް އަވަހަށް އަންނާނެ، ކާފަ މަނައެއްނުކުރޭ އީޝަލްގެ ގާތަށް އަންނާކަށް، މިހާރު ބޮޑުދައިތަގެ ޒިންމާތައް ވަރަށް ގިނަ، ބަލަހައްޓަންޖެހޭ ކަންކަން ވެސް ގިނަ، ކާފައަށް ބޮޑުދައިތަގެ އެހީ ބޭނުންވާނެއެއްނު... އެބައޮތް މާމަ ދިން ހަދިޔާއެއް" މީކާޢިލްގެ މުށުގެ ތެރޭގައި އޮތް ރަތުރަނުގެ ކެވެލިކޮޅެއް ދައްކާލިއެވެ. އެ ކެވެލިކޮޅު ހަދާފައިވަނީ ތަފާތު ބައްޓަންތަކަށް ހުރި ބޮލިންނެވެ. ވަގުތުން އީޝަލްގެ މޫނުން ފާޅުވި ހިނިތުންވުމާއެކު އެ މޫނު އުޖާލާވެގެން ހިނގައްޖެއެވެ. ނިކަން އަވަހަށް ވައަތްތިލަ ކުރިއަށް ދަމާލައި މީކާޢިލްއަށް ދައްކާލިއެވެ. ހިނިތުންވެލި މީކާޢިލް ވެސް ދަރިފުޅުގެ އަތުގައި ކެވެލި ކޮޅު އަޅުވާލަ ދިނެވެ.\n"ބައްޕާ... އަޅުގަނޑަށް މަޢާފުކޮށްފިންތަ؟" އީޝަލް އަހާލިއެވެ. އެއާއެކު މީކާޢިލް ބޯޖަހާލިއެވެ.\n"އީޝަލް އެކަނި ދާކަށް ބައްޕައަކަށް ހުއްދައެއް ނުދެވޭނެ، މިޒަރެންނަށް ދަރިފުޅާ އެއްވަރެއް ނުކުރެވޭނެ، އޭނާއަށް ކުރެވޭ ކަންތައްތަކާއި ދަރިފުޅަށް ކުރެވޭ ހުރިހާކަމެއް އެއްގޮތެއްނުވާނެކަން އެނގެއެއްނު، ގެއްލުމެއް މެދުވެރިވާނީ އެނގިފައެއްނޫން، އީޝަލްގެ ސަބަބުން މިޒަރެންނަށް ކަމެއްވެއްޖެއްޔާ ދެން ކީއްކުރާނީ" މީކާޢިލް ވިސްނައިދޭ ފަދައިން ވާހަކަދެއްކިއެވެ. އީޝަލް މަޑުމަޑުން ބޯޖަހާލަ ޖަހާލައި އިނީ އެކަމާ އެއްބަސްވާކަން އެންގުމަށެވެ.\n"ދެން އެހެން ނުހަދާނަން... މީ ހާދަ ރީތި ބޮލިތަކެކޭ، މާމައަށް ޝުކުރުއަދާކުރަން ބޭނުން، ވަރަށް ރީތި މިކެވެލިކޮޅު، ހާދަ އޮފޭ... މި ހުރިހާ ބޮއްޔެއް ވެސް ލިބޭނެތަ މޫދުން، މި ބޮލި އަދިވަކިން ރީތި" އަތުގައި އޮތް ކެވެލިކޮޅުގައި ފިރުމަމުން އޭގެ ޖާދޫގައި ޖެހިފައި އިން ކަހަލަ ގޮތަކަށް އީޝަލް ވާހަކަދެއްކިއެވެ. އެ ދަރިފުޅުގެ މައުސޫމްކަން އެ ވާހަކަތަކުން މީކާޢިލްއަށް އިޙްސާސް ކުރެވުނެވެ. އެއާއެކު ދަރިފުޅުގެ މަންމަގެ މަތިން މީކާޢިލް ހަނދާންވިއެވެ.\n"އަތިރިމަތިން ފެނެއެއްނު ބައެއް ބޮލި، ގިނައިން ފެންނާނީ ފަރުމަތިން... އެކަމަކު ބުނަން، އެ ދިމާއަށް ނުދާތި، މޫދަށް އަދި އެރޭކަށްނުވޭ" މީކާޢިލް ބުނެލިއެވެ. ނިކަން ފަސޭހައިން އީޝަލް ބޯޖަހާލިއެވެ.\n"ވިހިވަނަ އުފަންދުވަސް ކައިރިވަނީނު، އެ ދުވަހުން އީޝަލްއަށް އެއްކަންތައް ކުރުމުގެ ހުއްދަ ދޭނަން، އެހެންވީމަ މިހާރުއްސުރެ ވިސްނާފަ ބާއްވާފައި ދަރިފުޅު އެންމެ ބޭނުންވާކަމެއް... ހަމަ އެންމެ ފުރުޞަތެއް އިނގޭ އޮންނާނީ" މީކާޢިލް ބުނެލިއެވެ. އުފަލުން އީޝަލްއަށް ދެ ލޯ ބޮޑުކޮށްލެވުނެވެ.\n"ޔަގީންތަ؟" ހެވިފައި އިނދެ އީޝަލް އަހާލިއެވެ.\n"ހަމަޔަގީން... ދެން ހިނގާ ކާން، ދަރިފުޅު ސުފުރާމަތި ތައްޔާރުނުކުރާތީ ޒިޔަޒެލް އިނީ ނުކާން" މީކާޢިލް ބުންޏެވެ. ހީނލަމުން އީޝަލް ތަންމަތިން ފައިބައި މީކާޢިލްއާއެކު ހިނގައިގަތީ ކޮޓަރިން ނުކުންނާށެވެ. (ނުނިމޭ)


ކޮވިޑް19: މެކްޑޯނަލްޑްސް ކިޔުގައި ވެސް ސޯޝަލް ޑިސްޓެންސިންގ – Dhen.mv\nކޮވިޑް19: މެކްޑޯނަލްޑްސް ކިޔުގައި ވެސް ސޯޝަލް ޑިސްޓެންސިންގ\nMarch 21, 2020 - 5:42 pm\nދުނިޔޭގައި ހަލުވިކަމާއެކު ފެތުރެމުން އަންނަ ކޮރޯނާ ވައިރަސް ފެތުރުން ކުޑަ ކޮށް، ރައްކާތެރިވުމުގެ ގޮތުން މެކްޑޯނަލްޑްސް ގެ ކިޔުގައިވެސް އިޖުތިމާއީ ދުރުމިން ނުވަތަ ސޯޝަލް ޑިސްޓެންސިން ކަށަވަރުކޮށްފިއެވެ.\nދުނިޔޭގެ އެންމެ މަޝްހޫރު ފާސްޓް ފުޑް ވިއްކާ ތަންތަނުގެ ތެރޭގައި ހިމެނޭ މެކްޑޮނާލްޑްސް އިން ވަނީ ކަސްޓަމަރުން ކިޔުގައި ތިބެންވީ ހިސާބު ފާހަގަކޮށްދީފައެވެ.\nމެކްޑޮނާލްޑްސް އަށް ޒިޔާރަތްކުރި މީހަކު މީސް މީޑިއާގައި ހިއްސާކުރި ފޮޓޯއަކުން ފެންނަ ގޮތުގައި ކިޔުގައި ތިބެންވީ ހިސާބު ފާހަގަކޮށް ތިން ޓައިލްސްގެ ދުރުމިނުގައި ރަތްކުލައިގެ ޓޭޕް އަޅައި ފާހަގަ ކޮށްފައިވެއެވެ. ރަތް ޓޭޕް އަޅައި ފާހަގަ ކޮށްފައިވާ ގޮޅިތަކަކީ މީހުން ތިބެންވީ ހިސާބެވެ. ފޮޓޯ މީސް މީޑިއާގައި ހާމަކުރި ފަރާތުން ހާމަކޮށްފައިވާ ގޮތުގައި ތިބެންވީ ހިސާބު މެކްޑޯނަލްޑްސް ގެ ސްޓާފުން ބުނެދީފައެއް ނުވެއެވެ. ނަމަވެސް އެގޮތަށް ރަތް ކުލައިން ގޮޅި ފާހަގަކޮށްފައި ހުރުމުން ކޮންެމެ މީހަކަށް ވެސް އެނގެންވާނެ ކަމަށް އޭނާ ބުނެފައިވެއެވެ.\nހަލުވިކަމާއެކު ފެތުރެމުންދާ ކޮރޯނާ ވައިރަަހާއެކު މެކްޑޯނަލްޑްސް އިން ވަނީ އެމީހުންގެ ހުރިހާ ޑައިން އިން ތަކެއް ކެންސަލްކޮށް ކުޑަކުދިން ކުޅޭ ސަރަހައްދުތައް ވެސް ބަންދުކޮށްފައެވެ.\nސޯޝަލް ޑިސްޓެންސިން އަކީ ބަލިތައް ފެތުރުން ކޮންޓްރޯލް ކުރުމަށްތަކައި އެކަކު އަނެކަކައި އެކަށީގެންވާ ދުރުމިނެއްގައި އުޅުމެވެ. މި ގޮތުން އެކަކު އަނެކަކާއި ދޭތެރޭ ހަ6ފޫޓު ނުވަތަ މަދުވެގެން3ފޫޓުގެ ދުރުމިނެއް ބެހެއްޓުމަށް ޑޮކްޓަރުން އިރުޝާދުދެއްވައެވެ.


MDP ge inthihaabu faskuran adhi nuninmaa: Chairperson\nއެމްޑީޕީގެ އިންތިހާބު ފަސް ކުރާކަށް ނުނިންމާ: ޗެއާޕާސަން\nރައީސް ސޯލިހް އަދި އެމްޑީޕީގެ ޗެއާޕާސަން ހަސަން ލަތީފް: ޕާޓީގެ އެތެރޭގެ އިންތިހާބު ފަސްކުރުމާ މެދު ގޮތެއް ނިންމުމަށް މަޝްވަރާ ވަނީ ފަށޭފައިވޭ -- ފޮޓޯ: އެމްޑީޕީ\nސަރުކާރު ހިންގާ މައި ޕާޓީ، އެމްޑީޕީގެ އެތެރޭގެ އިންތިހާބު ފަސް ކުރުމާ މެދު އަދި ވަކި ގޮތެއް ނުނިންމާ ކަމަށް އެ ޕާޓީން ބުނެފި އެވެ.\nއިންތިހާބު ފަސް ކުރުމާ ގުޅޭ މަޝްވަރާތައް އެމްޑީޕީން ފަށާފައި މިވަނީ މިވަގުތު އިންތިހާބު ބޭއްވުމާ ދޭތެރޭ އަލުން ވިސްނުމަށް ރައީސް އިބްރާހިމް މުހައްމަދު ސޯލިހް އެދިވަޑައިގަތުމާ ގުޅިގެންނެވެ. ރައީސް އެކަމަށް އެދިވަޑައިގެންނެވީ މިދިޔަ އާދީއްތަ ދުވަހުގެ ރޭ ބޭއްވި އެމްޑީޕީގެ ގައުމީ މަޖިލީހުގެ ބައްދަލުވުމުގައި ދެއްކެވި ވާހަކަފުޅުގަ އެވެ.\nރައީސް ވިދާޅުވީ އިންތިހާބެއް ބާއްވާ ކޮންމެ ވަގުތަކީ ޕާޓީގެ އެތެރޭގެ ވާދަވެރިކަން ބޮޑުވެގެންދާ ވަގުތެއް ކަމަށެވެ. އެކަމަކު މި ވަގުތަކީ ޕާޓީގެ ބަދަހި ކަމަށް ވަރަށް މުހިއްމު ވަގުތެއް ކަމަށެވެ. އެހެންކަމުން ގައުމީ މަޖިލީހުގެ މެންބަރުންގެ ކިބައިން އެމަނިކުފާނު އެދިވަޑައިގެންނެވީ އެމްޑީޕީގެ އެތެރޭގެ އިންތިހާބު މިވަގުތު ބޭއްވުމާ މެދު ހުރިހާ ބޭފުޅުން ވިސްނާ ވަޑައިގަތުމަށެވެ.\nއިންތިހާބު ފަސްކޮށް ދިނުމަށް ރައީސް ސޯލިހް އެދިވަޑައިގެންނެވީ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއަށް ފަހު އެމަނިކުފާނަށް ލިބިވަޑައިގެންނެވި ޒަހަމްތަކަށް ފަރުވާ ދެމުންގެންދާ އޭޑީކޭ ހޮސްޕިޓަލަށް އާދީއްތަ ދުވަހު ވަޑައިގެން ރައީސް ނަޝީދާ ބައްދަލު ކުރެއްވުމަށް ފަހު އެވެ. އެކަމަކު އިންތިހާބު ފަސްކުރަން ބޭނުންވާ ވަކި ސަބަބެއް ރައީސް ސާފުކޮށް ވިދާޅުވެފައެއް ނުވެ އެވެ.\nއެމްޑީޕީގެ އެތެރޭގެ އިންތިހާބު ފަސް ކޮށް ދިނުމަށް ރައީސް ސޯލިހް އެދިވަޑައިގަތުމާ ގުޅިގެން އިއްޔެ ވަނީ އެކަމާ ގުޅޭ މަޝްވަރާތައް ކުރިއަށް ގެންގޮސްފަ އެވެ.\nއެފަދަ ބައްދަލުވުމެއް ބާއްވާފައިވާ ކަން ޔަގީން ކޮށްދެއްވަމުން އެމްޑީޕީގެ ޗެއާޕާސަން ހަސަން ލަތީފް އަވަސް އަށް ވިދާޅުވީ އިއްޔެގެ ބައްދަލުވުމުގައި އިންތިހާބު ފަސް ކުރުމާ ގުޅޭގޮތުން އަދި ވަކި ގޮތެއް ނިންމާފައި ނުވާ ކަމަށެވެ.\n"އެމްޑީޕީގެ އިންތިހާބަށް އެކުލަވާލި އިލެކްޝަން ކޮމިޓީގައި އަޅުގަނޑުމެން މަޝްވަރާ ކުރުމަށްފަހު އަޅުގަނޑުމެންނަށް ފެންނަ ލަފައެއް ވާނީ ޕާޓީގެ ސެކްރެޓޭރިއޭޓަށް ވާނީ ފޮނުވާފައި. ދެން އެއާ އެކީ ސެކްރެޓޭރިއޭޓް ބައްދަލުވުމަކަށް ފަހު އެއަށް ގޮތެއް ނިންމާނީ،" ހަސަން ވިދާޅުވި އެވެ.\nއިންތިހާބަށް އެކުލަވާލި ކޮމިޓީން ސެކްރެޓޭރިއޭޓަށް ދީފައިވާ ލަފައާއި ގުޅޭ ގޮތުން ވަކި އެއްޗެއް ހަސަން ވިދާޅުވެފައެއް ނުވެ އެވެ. އެކަމަކު ވިދާޅުވީ އެކަމާ ގުޅޭ ގޮތުން ސެކްރެޓޭރިއޭޓްގެ ބައްދަލުވުމެއް ވަރަށް އަވަހަށް ބާއްވާނެ ކަމަށާއި އެ ބައްދަލުވުމުގައި ނިންމާ ގޮތެއް ވަރަށް އަވަހަށް އާންމު ކުރާނެ ކަމަށެވެ.\nއެމްޑީޕީގެ އެތެރޭގެ އިންތިހާބުގައި ޕްރޮވިންސްތަކާއި ސިޓީތަކާއި ދާއިރާތަކަށް 455 ބޭފުޅުން އިންތިހާބު ކުރުމަށް ހަމަޖައްސާފައިވެ އެވެ. ވޯޓުލުން ބޭއްވުމަށް ހަމަޖައްސާފައިވަނީ މި މަހުގެ 29 ވަނަ ދުވަހު އެވެ. ވޯޓް ލާން އެއްވެސް ގައުމެއްގައި ވޯޓް ފޮއްޓެއް ނުބަހައްޓާނެ އެވެ. އެކަމަކު ރާއްޖޭގައި މީހުން ދިރިއުޅޭ ހުރިހާ ރަށެއްގައި ވެސް ވޯޓް ފޮށި ބަހައްޓަން ނިންމާފައިވެ އެވެ.\nއިންތިހާބަށް ކުރިމަތިލުމަށް ހުޅުވާލީ މިދިޔަ ހޮނިހިރު ދުވަހުގެ ނިޔަލަށެވެ. އެމްޑީޕީން ބުނީ އިންތިހާބަށް ކުރިމަތިލީ ކެންޑިޑޭޓުންގެ އަދަދާއި އެމީހުންނާ ގުޅޭ މައުލޫމާތު ފަހުން ހިއްސާ ކުރާނެ ކަމަށެވެ.\nއެމްޑީޕީ ރައްޔިތުންގެ މަޖިލިސް ޕޮލިޓިކްސް + ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ\nހަމަލާގެ ތަހުގީގަށް ބޭރުގެ އެހީތެރިކަން ހޯދަން އަންގަނީ


SunOnline: Vazeefa in vakikuritha6aharu fahun meehakah vazeefa dheyn court in hukum kohffi\nހައިކޯޓު --- ސަން ފޮޓޯ/ އިހްތިޝާމް މުހައްމަދު\nވަޒީފާ އިން ވަކިކުރިތާ ހަ އަހަރު ފަހުން މީހަކަށް ވަޒީފާދޭން ކޯޓުން ހުކުމް ކޮށްފި\n1 އަހަރު 1 ދުވަސް ކުރިން - 19 ޖޫން 2017 1\nމާލީ އަދި އިގްތިސާދީ މައްސަލަތަކާ ހެދި ވަޒީފާގައި ބެހެއްޓެން ނެތް ކަމަށް ބުނެ ސަން ލޭންޑް ޓްރެވަލްސްއިން 2012 ގައި ވަޒީފާ އިން ވަކިކުރި އިނގިރޭސި ވިލާތުގެ ރައްޔިތެއް ކަމަށްވާ އަންޖަލީނާ މޭރީ ނާޒިއުއަށް ވަޒީފާދޭން ހައިކޯޓުން އެކުންފުނީގެ މައްޗަށް ހުކުމް ކޮށްފި އެވެ.\nއަންޖަލީނާ ވަޒީފާ އިން ވަކި ކުރުމުން އެންމެ ފުރަތަމަ މައްސަލަ ހުށަހެޅީ ވާޒީފާއާ ބެހޭ ޓްރިބިއުނަލަށެވެ. އެ މައްސަލަ ބަލައި ޓްރިބިއުނަލުން ހުކުމް ކޮށްފައި ވަނީ އަންޖަލީނާ ވަޒީފާ އިން ވަކިކޮށްފައި ވަނީ ކުންފުނިން ބުނާ ރިޑެންޑެންސީ ހާލަތެއް މެދުވެރިވެގެން ކަމަށެވެ.\nއަދި ވަޒީފާ އަނބުރާ ދޭން ނުޖެހޭނެ ކަމަށާއި ނަމަވެސް ނޯޓިސް ނުދީ ކަޑާލުމުން ދޭން ޖެހޭ އެލަވަންސާއި މުސާރައިން އުނިކޮށްފައިވާ ފައިސާ ހިމަނައިގެން 120،000 ރުފިޔާ ދޭން ޓރްިބިއުނަލުން އޭރު ވަނީ ސަންލޭންޑް ޓްރެވަލްސް އަށް އަންގައިފަ އެވެ.\nއެމައްސަލަ ޓެރިބިއުނަލުން ނިންމާފައި ވަނީ 2014 ވަނަ އަހަރު އެވެ. މައްސަލަ ހައިކޯޓުގައި އިސްތިއުނާފު ކޮށްފައި ވަނީ 2016 ޑިސެމްބަރު މަހު އެވެ.\nސަންލޭންޑްގެ ސޭލްސް މެނޭޖަރުގެ މަގާމުގައި ހުރި އަންޖަލީނާ އެމައްސަލަ ހައިކޯޓުގައި އިސްތިއުނާފު ކުރުމުން ހައިކޯޓުން ކުރި ހުކުމުގައި ބުނެފައި ވަނީ އެންޖަލީނާ ވަޒީފާ އިން ވަކިކޮށްފައި ވަނީ ވަޒީފާއާ ބެހޭ ގާނޫނާ ހިލާފަށް ކަމަށެވެ.\nހައިކޯޓުގެ ހުކުމުގައި ބުނެފައިވަނީ ސަންލޭންޑް ޓްރެވަލްސްއިން އަންޖަލީނާ ވަޒީފާ އިން ވަކިކުރީ ރިޑަންޑެންސީ ހާލަތެއް މެދުވެރިގެން ކަމަށް ބުނެ ކަމަށެވެ. އަދި އެފަދަ ހާލަތެއްގައި މުވައްޒަފު ވަޒީފާ އިން ވަކިކޮށްފައިވަނީ ބޭއިންސާފުން ނޫންކަން ސާބިތު ކޮށްދިނުމުގެ ޒިންމާ ނަގަން ޖެހޭނީ ވަޒީފާދިން ފަރާތުން ކަމަށްވެސް ވަނީ ބުނެފަ އެވެ.\nރިޑަންޑެންސީ ހާލަތެއް މެދުވެރިވެގެން ސަންލޭންޑް ޓްރެވަލްސްއިން ވަޒީފާއިން ވަކިކޮށްފައި ވަނީ އަންޖަލީނާ އެކަނިކަން އެނގޭ ކަމަށާއި އެެހެންވެ ހަގީގަތުގައި ވެސް އެކުންފުންޏަށް ރިޑަންޑެންސީ ހާލަތެއް މެދުވެރިވި ކަމާމެދު ސުވާލު އުފެދޭ ކަމަށް ހުކުމުގައި ވަނީ ބުނެފަ އެވެ.\nއަންޖަލީނާ ވަޒީފާއިން ވަކުކުރުމުގައި ވެސް އަމަލުކޮށްފައި ވަނީ ގާނޫނީ ގޮތުން ފުރިހަމަ ކުރަން ޖެހޭ އިޖުރާއަތުތައް ފުރިހަމަ ނުކޮށް ކަމަށް ހައިކޯޓުގެ ހުކުމުގައި ވަނީ ބުނެފަ އެވެ. އެހެންކަމުން 12 ޖޫން އިން ފެށިގެން 14 ދުވަހުގެ ތެރޭގައި އަންޖަލީނާއަށް ކުރިން ހުރި ފެންވަރުގެ ވަޒީފާއެއް ދިނުމަށް ހައިކޯޓުން ވަނީ ސަންލޭންޑް ޓްރެވަލްސްއަށް އަންގާފަ އެވެ.\nއަދި އަންޖަލީނާ ވަޒީފާ އިން ވަކިކުރި 1 މާޗު 2012 ވަނަ ދުވަހުން ފެށިގެން 12 ޖޫން 2017 އާ ހަމައަށް ދޭން ޖެހޭ މުސާރަ 60 ދުވަހުގެ ތެރޭގައި ދިނުމަށް ވެސް ހައިކޯޓުން ވަނީ ހުކުމް ކޮށްފަ އެވެ.\nވިޔަފާރި ހައިކޯޓު ވަޒީފާއާ ބެހޭ ޓްރައިބިއުނަލް\nއިމްޕޯޓު ޑިއުޓީން ލިބުނު އާމްދަނީ ދަށަށް5ގަޑި 18 މިނެޓް ކުރިން\nމޭ މަހުގެ ނިޔަލަށް އައި ޓޫރިސްޓުން 10.6 ޕަސަންޓު އިތުރުވެއްޖެ 1 ދުވަސް 42 މިނެޓް ކުރިން


Namun Zero Tolerance, kamun musaara hingaa chuttee eh!\nނަމުން ޒީރޯ ޓޮލަރެންސް، ކަމުން މުސާރަ ހިނގާ ޗުއްޓީއެއް!\nކޮންމެ ޕާޓީއެއްވެސް ނުވަތަ ސިޔާސީ ފިކުރަކުންވެސް ވެރިކަމަށް އަންނަންވުމުން، ވޯޓުލާ މީހުންނަށް އެންމެ ބޮޑަށް "ވިއްކާ" އެއްޗަކީ އިދިކޮޅުގައި އޮންނަ ބައެއްގެ ފިތުނައާއި ފަސާދަ އިންތިހާ ދަރަޖައަށް ބޮޑުކަމެވެ. ވަކިން ޚާއްސަކޮށް އެބަޔަކީ ވައްކަމާއި ކޮރަޕްޝަންގެ އަމަލުތައް އިންތިހާ ދަރަޖައަކަށް ހިންގާ ބައެއްކަމަށް ބުނާނެއެވެ. މިއީ ހަމައެކަނި ދިވެހިރާއްޖޭގައި މިކަން ހިނގާ ގޮތެއް ނޫނެވެ. ދުނިޔޭގެ ގިނަ ގައުމުތަކުގައި ކަންތައްތައް ވެފައިވާ އަދި ވަމުންދާ ގޮތަކީވެސް މިއީއެވެ.\nވޯޓު ހޯދުމަށް ސިޔާސީވެރިން ނުފުއްދޭނެހާ ނަދުރު ބުނެ، އުޑުން ތަރިތައް ބާލައިދޭ ފަދަ ވައުދުތައްވުމަކީ އާ ކަމެއް ނޫނެވެ. އެތަކެއް އަހަރެއް ވާންދެން ދިވެހިން އެކަން ދެކެފިއެވެ. މިފަދައިން ވާ ވައުދެއް ފުއްދުމާއި ހިސާބަށް ދާއިރު، ފުރިހަމަ ނަތީޖާއެއް ފެންނަނީ ލައްކަ މަދު ފަހަރެއްގައެވެ.\nމިހާރު ވެެރިކަމުގައި އޮތް ސަރުކާރުގެ ފަރާތްތަކާއި ޚުދު ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހްވެސް ރިޔާސީ އިންތިޚާބުގެ ކެމްޕެއިންގެ ދުވަސްވަރު އެންމެ ބޮޑަށް ދެއްކެވީ އޭރުގެ ސަރުކާރުގައި ހިނގަމުންދިޔަ ބޮޑެތި ކޮރަޕްޝަންގެ އަމަލުތަކުގެ ވާހަކައެވެ. އެއީވެސް ތެދެކެވެ. ދުވާލުގެ ވަގުތުތަކުގައި އިރުގެ އަލިކަން ފެންނަ ފަދައިން އެ ސަރުކާރުގައި ހިނގަމުންދިޔަ ވައްކަމާއި ކޮރަޕްޝަންގެ އަމަލުތައް ރައްޔިތުންނަށް ދިޔައީ އެނގި ހާމަވަމުންނެވެ. ނަތީޖާއެއްގެ ގޮތުން އޭރުގެ އިދިކޮޅު ފަރާތްތަކުން ކެމްޕެއިން ދުވަސްވަރު އެންމެ ބޮޑަށް ދެއްކި އެއް ވާހަކައަކީ އެފަރާތްތަކުގެ ސަރުކާރުގައި ކޮރަޕްޝަނާއި ވައްކަމަށް ވަރިހަމަވެގެން ނުތިބެވޭނެކަމަށެވެ.\nއެކަން ބަލައިގަނެ ވޯޓުދިން އެތައް ބަޔެއްގެ ތާއިދާއި އެކު 2018ވަނަ އަހަރުގެ ނޮވެމްބަރ މަހުގެ 17 ވަނަ ދުވަހުގައި ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމާއި ހަވާލުވެ ވަޑައިގެންނެވިއެވެ. އެމަނިކުފާނު ވެރިކަމާއި ހަވާލުވެ ވަޑައިގަތުމަށްފަހު އިއުލާންކުރެއްވި ސަރުކާރުގެ އެންމެ ބޮޑު ސިޔާސަތަކީ "ޒީރޯ ޓޮލަރެންސް ޓު ކޮރަޕްޝަން" އެވެ.\nއެހެން ނަމަވެސް، އެއްވެސް ސަރުކާރެއްގައި ކޮރަޕްޝަންގެ ކުޑަވެސް އަމަލެއް ނުހިނގާނެއެކޭ ބުނުން ވެގެންދާނީ ކުށަކަށެވެ. މަޑުމަޑުން ރައީސް ޞާލިހްގެ ސަރުކާރުގެ ސަރުކާރުގެ ފަރާތްތައް ހިމެނޭ ކޮރަޕްޝަންގެ މައްސަލަތައްވެސް ދިޔައީ ފެންމަތިވަމުންނެވެ. އެގޮތުން ވެެރިކަމަށް އައުމަށްޓަކައި އެކަމެއްގެ ވާހަކަ އެންމެ ގަދަޔަށް ދެކެވުނު އެމްއެމްޕީއާރްސީގެ ބޮޑު ޚިޔާނާތުގެ ތެރެއިންވެސް މި ސަރުކާރުގެ ފަރާތްތަކުގެ ނަންތައް ހިމެނުނެވެ. އެކަމާއި ގުޅިގެން އެފަދަ ފަރާތްތަކުގެ މައްސަލަތައް އެއްކޮށް ބަލާ ނިމެންދެން ގޭގައި މަޑުކުރުމަށް އެންގުނެވެ. ޒީރޯ ޓޮލަރެންސްގެ ސިޔާސަތު މަޑުމަޑުން ޒާތަކަށް ފެންނަމުން ދިޔައެވެ.\nމިނިސްޓަރ އަމީނާއި ވެންޓިލޭޓަރުތަކުގެ ބޮޑު ޚިޔާނާތް:\nރައީސް ޞާލިހްގެ ސަރުކާރަށް މިހާތަނަށް ކުރިމަތިވެ ވަޑައިގެންނެވި އެންމެ ބޮޑު ޗެލެންޖަކަށް ވެފައިވަނީ ކޮވިޑް-19ގެ ބަލިމަޑުކަމެވެ. ގައުމުގެ އިގްތިސާދީ އިންޖީނުގެ ދުވެލި މަޑުޖެހި، އެކި ދާއިރާތަކުން ބޮޑެތި ގެއްލުންތަކެއް ލިބުނެވެ. މިއާއި އެކު ފަތުއަޑު ކިޔާފައި އިވެމުންެދިޔަ ވާހަކަތަކަކީ ކޮވިޑް-19 ކޮންޓްރޯލްކުރުމަށް ކުރަމުންދިޔަ ކަންތައްތަކުގައިވެސް ކޮރަޕްޝަންގެ އަމަލުތަކުގެ ކިލަނބުކަން ޖެހެމުންދިޔަ ވާހަކައެވެ. އެގޮތުން ވަކިން ޚާއްސަކޮށް ބިޑް ކުރުމަކާއި ނުލައި ހެލްތު މިނިސްޓްރީން ޔޫއޭއީގެ އެކްޒެކިއުޓާސް ޖެނެރަލް ޓްރޭޑިންގ ކުންފުންޏާއި 75 ވެންޓިލޭޓަރު ގެނައުމަށް ހަވާލުކުރި މައްސަލައިގެ އަޑުތައް ދިޔައީ ގަދަވަމުންނެވެ.\nއޭރުވެސް ހެލްތު މިނިސްޓްރީން ބުނަމުންދިޔައީ ވެންޓިލޭޓަރުތައް ގެނައުމަށް ހަވާލުކުރެވުނީ ޑަބްލިޔުއެޗްއޯއިން "ރިކޮމެންޑް" ކުރި ކުންފުންޏަކާއި ކަމަށެވެ. އެތަކެތި ލިބުން ލަސްވަނީ ޓެކްނިކަލް ކަންކަމުގެ ސަބަބުން ކަމަށެވެ. މިކަމުގެ ހަގީގަތް ހޯދަން އާންމުންނާއި ނޫސްވެރިން ގިނަ މަސައްކަތްތަކެއް ކުރިއެވެ. އެގޮތުން "ވޮއިސް"ގެ ފަރާތުންވެސް ޑަބްލިޔުއެޗްއޯގެ ރާއްޖޭގައި ހުންނަ ކަންޓްރީ އޮފީހަށް ރަސްމީ އީމެއިލެއްވެސް ފޮނުވީމެވެ. އެހެނަސް އަދިވެސް އެ އީމެއިލަށް ޖަވާބެއް ނުލިބެއެވެ.\nކަންމިހެން އޮއްވައި، އޮޑިޓަރ ޖެނެރަލްގެ އޮފީހުން ނެރުނު ހެލްތު މިނިސްޓްރީގެ ކޮވިޑް-19 ކޮމްޕްލަޔަންސް އޮޑިޓް ރިޕޯޓް ވެގެންދިޔައީ ގިނަބަޔަކު ސިއްސުވާލި ކަމަކަށެވެ. އެގޮތުން އޭގައި ބުނެފައިވާ ގޮތުގައި އޮޑިޓް ރިޕޯޓްގައިވާ ގޮތުގައި އެގްޒެކިއުޓާސް ކުންފުންޏަކީ ޑަބްލިޔުއެޗްެއޯއާއި އެއްވެސް މުއާމަލާތެއް ކޮށްފައިނުވާ، އަދި ރެކޮމެންޑެޑް ސަޕްލަޔަރެއްވެސް ނޫނެވެ.\nމިކަމުގައި ހެލްތު މިނިސްޓަރ އަބްދުﷲ އަމީންގެ ވަރަށް ބޮޑު ބައިވެެރިވުމެއް އޮތްކަމަށް އޮޑިޓަރ ޖެނެރަލްގެ އޮފީހުގެ ރިޕޯޓްގައި ވަނީ ފާހަގަކޮށްފައެވެ. އެއާއި އެކު އެ މައްސަލަ އިތުރަށް ތަހުގީގުކުރުމަށް ފުލުހުންނާއި އޭސީސީއަށް ކިބައިން ހަވާލުކުރެވުނެވެ. މި މައްސަލަ ބަލައި ނިމެންދެން އަމިއްލަފުޅަށް މަގާމުގެ މަސްއޫލިއްޔަތުތަކުން އެކަހެރިވެ ވަޑައިގަތުމަށް މިނިސްޓަރ އަމީން ނިންމެވިއެވެ. އެހެނަސް، 17 އޮގަސްޓުން ފެށިގެން މިއަދާއި ހަމައަށްވެސް އެމަނިކުފާނު އެ ހުންނެވި މުސާރަ ލިބިލައްވާ ގޮތަކަށެވެ. މިކަން ރައީސުލްޖުމްހޫރިއްޔާގެ އޮފީހުންވެސް ވަނީ ކަށަވަރުކޮށްދެއްވާފައެވެ.\nއޭސީސީގެ ތަހުގީގުން ގިނަ ތުހުމަތުތަކެއް، ދައުވާ އުފުލައިފި!\nކޮވިޑް-19ގެ ކަންކަމުގައި ބޭނުންކުރުމަށް ވެންޓިލޭޓަރުތައް ގެނައުމުގައި ހިނގައިދިޔަ ކޮރަޕްޝަންގެ އަމަލުތައް ތަހުގީގުކޮށް އޭސީސީން ވަނީ އެ މައްސަލައިގައި ދައުވާކުރުމަށް ޕީޖީ އޮފީހަށް މިދިޔަ ބުދަ ދުވަހުގައި ފޮނުވާފައެވެ. މިގޮތުން ޖުމްލަ 11 ފަރާތެއްގެ މައްޗަށް ދައުވާ ކުރުމަށް ފޮނުވުނު އިރު، އޭގެ ތެރެއިން އެއް ފަރާތަކީ ހެލްތު މިނިސްޓަރ އަބްދުﷲ އަމީނެވެ.\nއެގޮތުން މި މައްސަލާގައި މިނިސްޓަރ އޮފް ހެލްތު ޢަބްދުﷲ އަމީން ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 511ވަނަ މާއްދާގެ (ހ)ގެ (2) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 512ވަނަ މާއްދާގެ (ހ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 313 ވަނަ މާއްދާގެ (ހ)ގެ (1)ގެ ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\nމި މައްސަލަ މިހާ ހަމައަށް ދިޔައިރުވެސް އަމީން ހުންނެވީ މުސާރަ ލިބިވަޑައިގަންނަވާ ގޮތަށެވެ. ކޮރަޕްޝަންގެ ބޮޑެތި ތުހުމަތުތަކެއް ކުރެވިފައިވާ ފަރާތަކަށް ރައްޔިތުންގެ ޖީބުން މިކުރެވެނީ ބޮޑު ޚަރަދެކެވެ. އަދިވެސް މިނިސްޓަރ އަމީން މަގާމުން ދުރުކުރުމުގެ އިޝާރާތެއް ސަރުކާރުން ކޮށްފައެއް ނުވެއެވެ. އެކަން ނުވަނީ ސަރުކާރުގައި މިނިސްޓަރުގެ ކޮން ނުފޫޒަކާއި ބާރެއް އޮވެގެންތޯ ހަމަ ހިލާ ނުވިސްނުނެވެ. މި ސަރުކާރުން ނަމުން ބުނީ ޒީރޯ ޓޮލަރެންސްއެވެ. ކަމުން އެކަމަކު ދިނީ މުސާރަ ހިނގާ ޗުއްޓީއެކެވެ!\nދިވެހިންގެ ބަދަލުވަމުންދާ ދިރިއުޅުން02 hours ago\nފޭރުން ހުއްޓުވުމަށް ސެކިއުރިޓީ ގާޑް ދެއްކި ހިތްވަރަށް ތައުރީފް ހައްގު!05 days ago\nރ. ވާދޫ ގޮނޑޮދޮށުގައި ރެދަންލުން: އެތައް ބައެއްގެ ނަޒަރު އެ ރަށަށް!01 week ago\nބުރިޖު ލޯނަކީ މިވަގުތަށް ނަގަން މަޖްބޫރު ދަރަންޏެއް ހެއްޔެވެ؟ 12weeks ago\nޑެޒާޓް ބޮކްސް ބައި ފާތި: ހުނަރުވެރި ޒުވާނެއްގެ ބަދިގެއިން ފޮނި ހަދިޔާތަކެއް!03 weeks ago\nމުދައްރިސުން: ކޮވިޑްގެ ބިރުވެރިކަމުގައިވެސް ފަސްޖެހުމެއްނެތި ކިޔަވައިދިނުމުގައި!03 weeks ago\nމާރޗުމަހުން ފެށިގެން ޝާހިދު 43 ޤައުމެއްގެ އިސްބޭފުޅުންނާއި ބައްދަލުކުރައްވައިފި019 minutes ago\nޔުނެސްކޯ ބަޔޮސްފިއަރ ރިޒާވަކަށް ހެދުމަށް ގިނަ މަސައްކަތް ކުރި ބަޔެއްގެ އަގު ވަޒަންނުކުރި މައްސަލައެއް!020 hours ago\nޖަމީލްގެ ޓީމުން ދެން ބާކީ ހުންނެވީ މަލީހު އެކަނި!01 week ago\nއުތީމު ގަނޑުވަރުގައިވާ ޚާއްސަ ކަމެއްގެ ވާހަކަ ދަންނަމުތަ؟ 1 1 week ago


Fuvahmula City Council futsal mubaaraathugai baiveri vumuge furusathu hulhuvaalaifi - AO News\nފުވައްމުލައް ސިޓީ ކައުންސިލް ފުޓްސެލް މުބާރާތުގައި ބައިވެރިވުމުގެ ފުރުސަތު ހުޅުވާލައިފިއެވެ.\nފުވައްމުލައް ސިޓީ ކައުންސިލުން ނެރުނު އިއުލާނެއްގައި ވަނީ މި މުބާރާތުގައި ބައިވެރިވުމަށް ޝައުގުވެރިވާ ޓީމްތަކުން ޑިސެމްބަރު މަހު ގެ 12 ވަނަ ދުވަހުގެ 12:00 ގެ ކުރިން ފޯމު ހުށެހެޅުމަށް ވަނީ އެދިފައެވެ. ފުވައްމުލައް ސިޓީ ކައުންސިލުން ބުނީ 21 ޑިސެމްބަރު 2021 ގައި ފެށުމަށް ހަމަޖެހިފައިވާ މި މުބާރާތުގެ މަގްސަދަކީ ފުވައްމުލައް ސިޓީގެ ރައްޔިތުންގެ މެދުގައި އިޖްތިމާއީ ރޫހު އާލާކޮށް ހުނަރުވެރި މޮޅު ކުޅުންތެރިން އުފެއްދުމެވެ. އަދި މި މުބާރާތަކީ ކުޅުންތެރިންނަށް، ކުޅުމުގެ ފުރުސަތު ހޯދައިދިނުމުގެ މަގްސަދުގައި ބާއްވާ މުބާރާތެކެވެ.\nފުވައްމުލައް ސިޓީ ކައުންސިލުން ބުނީ މި މުބާރާތުގައި ބައިވެރިވެވޭނީ ކޮންމެ އަވަށަކުން ދެ ޓީމު ކަމަށެވެ. މީގެ އިތުރުން ކައުންސިލުން ބުނީ މި މުބާރާތް ކުރިއަށް ގެންދެވޭނީ މަދުވެގެން 04 ޓީމު ބައިވެރިވުމުން ކަމަށާއި މުބާރާތުގައި ހަ ޓީމަށް ވުރެ މަދުން ބައިވެރިވެއްޖެ ނަމަ ކުޅޭނީ ލީގު އުސޫލުން ކަމަށެވެ. އަދި ފައިނަލްގައި ކުޅޭނީ އެންމެ ގިނަ ޕޮއިންޓް ހޯދާ ދެ ޓީމްކަމަށްވެސް ކައުންސިލުގެ އިއުލާނުގައި ވަނީ ބުނެފައެވެ.\nމީގެ އިތުރުން އެ އިއުލާނުގައި ވަނީ މުބާރާތުގައި 07 ޓީމަށް ވުރެ ގިނައިން ބައިވެރިވެއްޖެ ނަމަ ކުޅޭނީ ދެ ގުރޫޕަކަށް ބަހާލައިގެން ކަމަށެވެ. މި މުބާރާތުގެ ޓީމް ލިސްޓުގައި ރަށުން ބޭރުގެ ދެ ކުޅުންތެރިން ޖެހުމުގެ ފުރުސަތު ޓީމްތަކަށް ދީފައިވާއިރު، މެޗު ކުޅޭ ވަގުތު ދަނޑުމަތީގައި ހުރެވޭނީ އެއް ކުޅުންތެރިއަކަށް ކަމަށްވެސް ކައުންސިލުން ވަނީ ބުނެފައެވެ.\nފުވައްމުލައްފުވައްމުލައް ސިޓީ ކައުންސިލް


فُصُولٌ فِي الْعَقِيْدَةِ – ޢަޤީދާގެ ބައިތަކެއް – DhiSalafiyyah\nفُصُولٌ فِي الْعَقِيْدَةِ – ޢަޤީދާގެ ބައިތަކެއް\n23/11/2013 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއިސްލާމްދީނަކީ ﷲ ތަޢާލާ ޤަބޫލުކުރައްވާ ހަމައެކަނި ދީނެވެ. އެއިލާހުގެ އަޅުތަކުންގެ ތެރެއިން އިންސިއެއްގެ ކިބައިން އަދި ޖިންނިއެއްގެ ކިބައިންވެސް އެނޫން ދީނެއް ޤަބޫލުނުކުރައްވަތެވެ. ﷲ ތަޢާލާ ވަޙީކުރައްވާފައިވެއެވެ. وَمَنْ يَبْتَغِ غَيْرَ الْإِسْلَامِ دِينًا فَلَنْ يُقْبَلَ مِنْهُ وَهُوَ فِي الْآَخِرَةِ مِنَ الْخَاسِرِينَ– آل عمران: ٨٥މާނައީ: “އަދި ދީނެއްކަމުގައި އިސްލާމްދީން ނޫން ދީނެއް އެދޭމީހާ (ދަންނާށެވެ!) ފަހެ،އޭނާގެ ކިބައިން އެކަން ޤަބޫލުނުވެވޭ ހުއްޓެވެ. އަދިއާޚިރަތުގައި އޭނާ ވާނީގެއްލިހަލާކުވެގެންވާ މީހުންގެ ތެރެއިންނެވެ.” إِنَّ الدِّينَ عِنْدَ اللَّهِ الْإِسْلَامُ -آل عمران:١٩މާނައީ: “ހަމަކަށަވަރުން،ﷲގެ ޙަޟްރަތުގައި،ދީނަކީއިސްލާމްއެވެ. (އިސްލާމްދީނެވެ.)”.\nއިސްލާމްދީނަކީ ހުރިހާ ނަބިއްޔުންގެ ދީނެވެ. ﷲ ތަޢާލާ ވަޙީކުރެއްވިއެވެ. وَمَا أَرْسَلْنَا مِنْ قَبْلِكَ مِنْ رَسُولٍ إِلَّا نُوحِي إِلَيْهِ أَنَّهُ لَا إِلَهَ إِلَّا أَنَا فَاعْبُدُونِ – الأنبياء:٢٥ މާނަ: “އަދި “ތިމަންއިލާހު ފިޔަވައި ޙައްޤުވެގެން އަޅުކަންވެވޭ އިލާހަކު ނުވެޔޭ އެހެންވެ ތިޔަބައިމީހުން ހަމައެކަނި ތިމަންއިލާހަށް އަޅުކަންކުރާށޭ” އެބޭކަލަކަށް ވަޙީނުކުރައްވާ އެއްވެސް ރަސޫލުބޭކަލެއް ކަލޭގެފާނުގެ ކުރީގައިވެސް ރަސޫލުކަމައިގެން ތިމަން އިލާހު ނުފޮނުއްވަމެވެ.”\nއަދި ﷲ ތަޢާލާ ވަޙީކުރައްވާފައިވެއެވެ. إِنَّا أَوْحَيْنَا إِلَيْكَ كَمَا أَوْحَيْنَا إِلَى نُوحٍ وَالنَّبِيِّينَ مِنْ بَعْدِهِ وَأَوْحَيْنَا إِلَى إِبْرَاهِيمَ وَإِسْمَاعِيلَ وَإِسْحَاقَ وَيَعْقُوبَ وَالْأَسْبَاطِ وَعِيسَى وَأَيُّوبَ وَيُونُسَ وَهَارُونَ وَسُلَيْمَانَ وَآَتَيْنَا دَاوُودَ زَبُورًا (163) وَرُسُلًا قَدْ قَصَصْنَاهُمْ عَلَيْكَ مِنْ قَبْلُ وَرُسُلًا لَمْ نَقْصُصْهُمْ عَلَيْكَ وَكَلَّمَ اللَّهُ مُوسَى تَكْلِيمًا (164) رُسُلًا مُبَشِّرِينَ وَمُنْذِرِينَ لِئَلَّا يَكُونَ لِلنَّاسِ عَلَى اللَّهِ حُجَّةٌ بَعْدَ الرُّسُلِ وَكَانَ اللَّهُ عَزِيزًا حَكِيمًا (165)– النساء: ١٦٣ – ١٦٥ މާނަ: “ހަމަކަށަވަރުން ތިމަންއިލާހު ކަލޭގެފާނަށް ވަޙީ ބާވައިލެއްވީ ނޫޙު ޢަލައިހިއްސަލާމަށާއި އެކަލޭގެފާނުގެ ފަހު ނަބީބޭކަލުންނަށްވެސް ވަޙީ ބާވާލެއްވިފަދައިންނެވެ. އަދި ތިމަންއިލާހު އިބްރާހީމް ޢަލައިހިއްސަލާމަށާއި އިސްމާޢީލް ޢަލައިހިއްސަލާމަށާއި އިސްޙާޤް ޢަލައިހިއްސަލާމަށާއި ޔަޢްޤޫބް ޢަލައިހިއްސަލާމަށާއި އަލްއަސްބާޠުންނަށާއި ޢީސާ ޢަލައިހިއްސަލާމަށާއި އައްޔޫބު ޢަލައިހިއްސަލާމަށާއި ޔޫނުސް ޢަލައިހިއްސަލާމަށާއި ހާރޫން ޢަލައިހިއްސަލާމަށާއި ސުލައިމާނު ޢަލައިހިއްސަލާމަށް މި އެންމެ ބޭކަލުންގެ މައްޗަށް ވަޙީ ބާވައިލެއްވީމެވެ. އަދި ދާއޫދު ޢަލައިހިއްސަލާމަށް ތިމަންއިލާހު ޒަބޫރުދެއްވީމެވެ. * އަދި އެހެން ރަސޫލުބޭކަލުންނަށްވެސް (ތިމަންއިލާހު ވަޙީ ބާވައިލެއްވީމެވެ.) އޭބަކަލުންގެ ވާހަކަތައް މީގެ ކުރިން ކަލޭގެފާނަށް ތިމަންއިލާހު އަންގަވައި ދެއްވާފައިވާ، އަދި އެބޭކަލުންގެ ވާހަކަތައް ކަލޭގެފާނަށް ތިމަންއިލާހު އަންގަވައިދެއްވާފައިނުވާ ރަސޫލުންނަށްވެސް (ވަޙީބާވައިލެއްވީމެވެ.) އަދި ކަނޑައެޅިންގެ ﷲ ތަޢާލާ، މޫސާ ޢަލައިހިއްސަލާމަށް (އެއްވެސް މެދުވެރިއެއްނެތި) ބަސްފުޅު ވަޙީކުރެއްވިއެވެ. * ތިމަންއިލާހު އެރަސޫލުބޭކަލުން ފޮނުއްވީ އުފާވެރިކަމުގެ ޚަބަރުދެއްވާ އަދި ބިރުގަންނަވާ ބޭކަލުންގެ ގޮތުންނެވެ. އެއީ ރަސޫލުން ފޮނުއްވުމަށްފަހު ﷲތަޢާލާގެ މައްޗަށް މީސްތަކުން ދައްކާނޭ އެއްވެސް ޙުއްޖަތެއް ނުއޮތުމަށްޓަކައެވެ. އަދި ޢިއްޒަތްވަންތަ ޙިކްމަތްވަންތަ ކަލަކުކަމުގައި ﷲ ވޮޑިގެންވެއެވެ.”\nﷲ ތަޢާލާ، ނޫޙު ޢަލައިހިއްސަލާމާއި އިބްރާހީމް ޢަލައިހިއްސަލާމާއި އިސްޙާޤު ޢަލައިހިއްސަލާމާއި ޔަޢުޤޫބު ޢަލައިހިއްސަލާމާއި ދާއޫދު ޢަލައިހިއްސަލާމާއި ސުލައިމާނު ޢަލައިހިއްސަލާމާއި އައްޔޫބު ޢަލައިހިއްސަލާމާއި ޔޫސުފު ޢަލައިހިއްސަލާމާއި މޫސާ ޢަލައިހިއްސަލާމާއި ހާރޫނު ޢަލައިހިއްސަލާމާއި ޒަކަރިއްޔާ ޢަލައިހިއްސަލާމާއި ޔަޙްޔާ ޢަލައިހިއްސަލާމާއި ޢީސާ ޢަލައިހިއްސަލާމާއި އިލްޔާސް ޢަލައިހިއްސަލާމާއި އިސްމާޢީލް ޢަލައިހިއްސަލާމާއި އަލްޔަސަޢު ޢަލައިހިއްސަލާމާއި ޔޫނުސު ޢަލައިހިއްސަލާމާއި ލޫޠު ޢަލައިހިއްސަލާމުގެވާހަކަ ބަޔާންކުރެއްވުމަށްފަހު ވަޙީކުރެއްވިއެވެ. أُولَئِكَ الَّذِينَ هَدَى اللَّهُ فَبِهُدَاهُمُ اقْتَدِهِ– الأنعام: ٩٠މާނައީ: “އެބޭކަލުންނީ ﷲ ތަޢާލާ ތެދުމަގު ދެއްކެވި ބޭކަލުންނެވެ. ފަހެ އެބޭކަލުންގެ ތެދުމަގަށް ކަލޭގެފާނު އިޤްތިދާވެވަޑައިގަންނަވާށެވެ!( ތަބާވެވަޑައިގަންނަވާށެވެ.!)”\nއުޞޫލީ ކަންކަމުގައި (ޢަޤީދާގެ ކަންކަމުގައި) ހުރިހާ ނަބިއްޔުންގެ ދީންވެސް އިއްތިފާޤުވެއެވެ. އަދި ބައެއް ފަރުޢީ (ފިޤްހީ) ކަންކަމުގައި ތަފާތުވެއެވެ. ހުރިހާ ކަންކަމުގައެއް ނޫނެވެ. ފަރުޢީ ކަންކަމަކީ ބަދަލުވާ ކަންކަމެވެ. އުޞޫލީ ކަންކަމަކީ ބަދަލުވާ ކަންތައްތަކެއް ނޫނެވެ. ﷲ ތަޢާލާ ބަނޫ އިސްރާއީލުގެ ގާތަށް މޫސާ ޢަލައިހިއްސަލާމާއި ޢީސާ ޢަލައިހިއްސަލާމު ފޮނުއްވިއެވެ. ޢީސާ ޢަލައިހިއްސަލާމަށް ބާވައިލެއްވުނު އިންޖީލު މެދުވެރިކޮށް، މޫސާ ޢަލައިހިއްސަލާމުގެ މައްޗަށް ބާވައިލެއްވުނު ތައުރާތުގެ ބައެއް މަންސޫޚުކުރެއްވިއެވެ. ޢީސާ ޢަލައިހިއްސަލާމު ޤައުމުގެ މީހުންނަށް ވިދާޅުވިއެވެ. وَمُصَدِّقًا لِمَا بَيْنَ يَدَيَّ مِنَ التَّوْرَاةِ وَلِأُحِلَّ لَكُمْ بَعْضَ الَّذِي حُرِّمَ عَلَيْكُمْ وَجِئْتُكُمْ بِآَيَةٍ مِنْ رَبِّكُمْ فَاتَّقُوا اللَّهَ وَأَطِيعُونِ-آل عمران: ٥٠މާނައީ: އަދި، (ތިމަންކަލޭގެފާނު މިވަޑައިގަތީ) ތިމަންކަލޭގެފާނުގެ ކުރިން ބާވައިލެއްވި ތައުރާތު ތެދުކުރާ ބޭކަލެއްގެ ގޮތުގައެވެ. އަދި، ތިޔަބައިމީހުންގެ މައްޗަށް (މީގެކުރިން) ޙަރާމްކުރައްވާފައިވާ ބައެއް ތަކެތި، ތިޔަބައިމީހުންނަށް ޙަލާލުކުރެއްވުމަށްޓަކައެވެ. އަދި، ތިޔަބައިމީހުންގެ ގާތަށް ތިމަންކަލޭގެފާނު މި ވަޑައިގަތީ ތިޔަބައިމީހުންގެ ރައްބުގެ ޙަޟްރަތުން ވާ އާޔަތަކައިގެން (ހެއްކަކައިގެން) ނެވެ. ފަހެ، ތިޔަބައިމީހުން، ﷲ އަށް ބިރުވެތިވާށެވެ.އަދި، ތިޔަބައިމީހުން، ތިމަންކަލޭގެފާނަށް ކިޔަމަންވާށެވެ!“\nމޫސާ ޢަލައިހިއްސަލާމާއި ޢީސާ ޢަލައިހިއްސަލާމަކީ އެއް އުންމަތަކަށް ފޮނުއްވުނު ދެ ނަބީ ބޭކަލުންނެވެ. އެހެނެއްކަމަކު ފަރުޢީ ކަންތައްތަކުގައި ދެބޭކަލުން ތަފާތެވެ. ދެން އެހެނިހެން ބޭކަލުންގެ މެދުގައި ފަރުޢުގައި ކިހާ ތަފާތުތަކެއް ހުންނާނެ ހެއްޔެވެ؟\nއޭގެ ތެރެއަށް ތަޙްރީފު (ބަދަލުކުރުން) ވަދެފައިނުވާ ޝަރީޢަތެއް ނެތެވެ. ﷲ ތަޢާލާ ވަޙީކުރައްވާފައިވެއެވެ. وَإِنَّ مِنْهُمْ لَفَرِيقًا يَلْوُونَ أَلْسِنَتَهُمْ بِالْكِتَابِ لِتَحْسَبُوهُ مِنَ الْكِتَابِ وَمَا هُوَ مِنَ الْكِتَابِ وَيَقُولُونَ هُوَ مِنْ عِنْدِ اللَّهِ وَمَا هُوَ مِنْ عِنْدِ اللَّهِ وَيَقُولُونَ عَلَى اللَّهِ الْكَذِبَ وَهُمْ يَعْلَمُونَ-آل عمران: ٧٨މާނައީ: “އެއީ، ފޮތުން ބައެއްކަމަށް ތިޔަބައިމީހުންނަށް ހީވާނޭގޮތަށް އެއުރެންގެ ދޫތަކުން އޮޅުވާލައި، ބަދަލުކޮށްލައިގެން ފޮތުން ކިޔައިދޭ ބަޔަކު އެއުރެންގެ ތެރެއިން ވާކަން ކަށަވަރެވެ. އެއީ، ފޮތުން ބައެއްކަމުގައިނުވާ ޙާލުގައެވެ. އަދި، އެއީ ﷲ ގެ ޙަޟްރަތުން ބާވައިލެއްވި އެއްޗެއްކަމުގައި އެއުރެން ބުނެތެވެ. އެއީ، ﷲގެ ޙަޟްރަތުން ބާވައިލެއްވި އެއްޗެއް ކަމުގައި ނުވާ ޙާލުގައެވެ. އަދި، އެއުރެން ދެނެތިބެ ﷲ އާމެދު ދޮގުބަސްތައް ބުނަނީއެވެ.“\nއަދިވެސް ﷲ ތަޢާލާ ވަޙީކުރައްވާފައިވެއެވެ. يُحَرِّفُونَ الْكَلِمَ عَنْ مَوَاضِعِهِ -النساء: ٤٦ މާނައީ: އެބައިމީހުން (ޔަހޫދީން) ބަސްތައް ހުންނަންވީ ތަންތަނުން ބަދަލުކޮށް، އޮޅުވާލިއެވެ.”\nއޭގެ ސަބަބުން ޢާއްމު މީސްތަކުންނާއި ޙައްޤަށް ވާޞިލުވުމާދެމެދު ހުރަސްއެޅިގެން ދިޔައެވެ. އެއީ ﷲ ތަޢާލާ އިރާދަކުރެއްވި ގޮތެވެ. އެކަން އިޞްލާޙުކުރުމުގެ މަގަކީ އައު ނަބިއްޔަކު ފޮނުއްވުމެވެ. ﷲ ތަޢާލާ، އެއިލާހުގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ ފޮނުއްވުމުގެ ސަބަބުން އެއިލާހުގެ ޙައްޤު ދީން އިޢާދަކުރެއްވިއެވެ. އެއިލާހުގެ ދީން ފިޔަވައި ޙައްޤު ދީނެއް އަދި އިސްލާމް ދީނެއްވެސް ނުވެއެވެ. وَمَنْ يَبْتَغِ غَيْرَ الْإِسْلَامِ دِينًا فَلَنْ يُقْبَلَ مِنْهُ وَهُوَ فِي الْآَخِرَةِ مِنَ الْخَاسِرِينَ– آل عمران: ٨٥މާނައީ: “އަދި ދީނެއްކަމުގައި އިސްލާމްދީން ނޫން ދީނެއް އެދޭމީހާ (ދަންނާށެވެ!) ފަހެ،އޭނާގެ ކިބައިން އެކަން ޤަބޫލުނުވެވޭ ހުއްޓެވެ. އަދިއާޚިރަތުގައި އޭނާ ވާނީގެއްލިހަލާކުވެގެންވާ މީހުންގެ ތެރެއިންނެވެ.”\nއެކަލޭގެފާނުގެ ރިސާލަތަކީ ހުރިހާ އުއްމަތްތަކަކަށް، އެބަހީ އިންސިންނާއި ޖިންނީންނަށް އަދި ޢަރަބިންނާއި ޢަޖަމީންނަށް ވާ އެއްޗެއްކަމުގައި ﷲ ތަޢާލާ ލެއްވެވިއެވެ. وَمَا أَرْسَلْنَاكَ إِلَّا كَافَّةً لِلنَّاسِ بَشِيرًا وَنَذِيرًا وَلَكِنَّ أَكْثَرَ النَّاسِ لَا يَعْلَمُونَ-سبأ: ٢٨ މާނައީ: “އުފާވެރިކަމުގެ ޚަބަރުދެއްވާ ބޭކަލަކު ކަމުގައްޔާއި، ބިރުވެރިކަމުގެ ޚަބަރުދެއްވާ ބޭކަލަކު ކަމުގައިމެނުވީ، ތިމަންރަސްކަލާނގެ، އެންމެހާ މީސްތަކުންގެ ގާތަކަށް ކަލޭގެފާނު ނުފޮނުއްވަމެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.”\nعَنْ أَبِيْ هُرَيْرَةَ رَضِيَ اللهُ عَنْهُ عَنْ رَسُولِ اللهِ صَلَى اللهُ عَلَيْهِ وَسَلَّمَ أَنَّهُ قَالَ : “وَالَّذِي نَفْسُ مُحَمَّدٍ بِيَدِهِ، لَا يَسْمَعُ بِي أَحَدٌ مِنْ هَذِهِ الْأُمَّةِ يَهُودِيٌّ، وَلَا نَصْرَانِيٌّ، ثُمَّ يَمُوتُ وَلَمْ يُؤْمِنْ بِالَّذِي أُرْسِلْتُ بِهِ، إِلَّا كَانَ مِنْ أَصْحَابِ النَّارِ”- رواه مسلم (153)\nއައްޞަޙީހުގައި އަބޫ ހުރައިރާ ރަޟިޔަﷲ ޢަންހުގެ ކިބައިން ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިކަމަށް ރިވާވެގެންވެއެވެ. “އެފަރާތެއްގެ އަތްޕުޅުގައި މުޙައްމަދުގެފާނުގެ ފުރާނަފުޅުވާ ފަރާތް ގަންދީ ބުނަމެވެ. މި އުންމަތުގެ އެއްވެސް މީހަކު، އެއީ ޔަހޫދީއެއް ކަމުގައިވިޔަސް އަދި ނަޞާރާއެއް ކަމުގައިވިޔަސް، ތިމަންކަލޭގެފާނުގެ ބަސްފުޅު އަޑުއަހާ ކަމުގައި ނުވެއޭ، ދެން އެއަށްފަހު އެއައިގެން ތިމަންކަލޭގެފާނު ފޮނުއްވުނު އެއްޗަށް (ޤުރުއާނަށް) އީމާންނުވެ މަރުވެއްޖިއްޔާ، އެއީ ނަރަކައިގެ އަހުލުވެރިންގެ ތެރެއިން ވާ މީހަކު ކަމުގައި މެނުވީ ނުވާނެއެވެ.” މިއެވެ.\nހަމަކަށަވަރުން ﷲ ތަޢާލާ ވަނީ އެންމެހާ އުނިއިތުރު ގެނައުމުންނާއި ބަދަލުކުރުންތަކުން ކީރިތި ޤުރުއާން ޙިމާޔަތްކުރައްވާ ރައްކާތެރި ކުރައްވާފައެވެ.


(03 އޮކްޓޫބަރު 2017 އާ ގުޅޭ)\nއާރިޒްގެ ވާހަކަ އެންމެ ފުރަތަމަ ވެސް އަހަރެން ދެއްކީ ފިރި މީހާ ގާތުގައެވެ. އޭނާއަށް ކަމެއް ދިމާވެގެން އުޅޭކަމާއި ކަމެއް ގޯސް ވެއްޖެކަން އަހަރެން ބުނީމެވެ. އެ ވާހަކަތަކާއެކު ފިރިމީހާ ދިޔައީ ފަޅައިގެންނެވެ. އޭނާގެ ވާހަކަ ނުދެއްކުމަށް އަހަރެން ގާތު އެދުނެވެ. އެއީ ރަނގަޅު މީހެއް ނޫންކަމާއި އޭނާގެ ނިޔަތް ގޯސްކަމަށް ފިރިމީހާ ޝައްކުކުރިއެވެ.\nއަހަރެންނަށް ހުރެވުނީއެވެ. ބުނާނެ ލަފުޒެއް ދުލަށް ނައިސްގެންނެވެ. ދައްކަންވީ ވާހަކަ ހަނދާން ނެތުމުންނެވެ. އަހަރެންނާ އާރިޒް އޮތް ގުޅުން އެންމެ ރަނގަޅަށް އެނގޭނެ އެއް ފަރާތަކީ ފިރިމީހާއެވެ. އޭނާގެ ދުލުން އާރިޒާ މެދު އެފަދަ ޝައްކެއް ކުރުމުން ހިތަށް ތަދުވީއެވެ. ގޮތް ހުސްވީއެވެ.\nއާރިޒާމެދު ޝައްކު ކުރީ ފިރި މީހާއެވެ. އެ ޝައްކު އަމާޒުވީ ދެ މީހުންގެ ގުޅުމަށެވެ. އަހަރެންނަށް މަޖުބޫރުވީ އަހަރެންނަށް އެންމެ ބޮޑު އެހީތެރިކަމެއް ފޯރުކޮށްދިން ފަރާތާ ދުރުވާށެވެ. އެހިސާބުން ދިރިއުޅުމަށް އިންގިލާބެއް އައެވެ. އަމިއްލަ ނަފުސު ދެކެ ފޫހިވިއެވެ. އެންމެ ބޮޑަށް ފޫހިވީ މައްސަލަ ޖެހެން މެދުވެރިވި ސަބަބަކަށް އާރިޒް ހެދީތީއެވެ. ހުރިހާ ވެސް މައްސަލައަކީ އާރިޒާ އޮންނަ ގުޅުމެވެ. އޭނާއާ ވާހަކަދެއްކުމެވެ. ފިރިމީހާއަށް ގަބޫލުކުރެވުނީ އޭނާގެ ނިޔަތް ރަނގަޅު ނޫންކަމެވެ. ކައިވެނި ކުރި ރޭ އާރިޒް ދެއްކި ވާހަކަތައް ވެސް ފިރިމީހާއަށް ވީ މައްސަލަ އަންދަން ލިބުނު ދަރުގަނޑަކަށެވެ.\nއެރޭ އާރިޒް ބުނީ އަހަރެންނަކީ އޭނާގެ މީހެއް ކަމަށެވެ. އަހަރެންގެ ފިރިމީހާއާ އަހަރެން ހަވާލުކުރަނީ އަމާނާތްތެރި ވުމަށެވެ. ކިރިޔާ ދެރަ ގޮތެއް ހެދިޔަސް އަނބުރާ އަތުލާނެ ކަމަށެވެ. އެންމެންގެ ހާޒިރުގައި އާރިޒް އެ ވާހަކަ ދެއްކީ ގޯސް ނިޔަތެއް އޮވެގެންނެއް ނޫނެވެ. އެރޭ ފިރިމީހާ ވެސް އެ ވާހަކަ އަޑު އަހާފައި ފެށީ ހޭށެވެ. އެގޮތަށް ކަންކުރެވޭތޯ ބަލާނެކަމަށް ވެސް ފިރިމީހާ ބުންޏެވެ.\nނަމަވެސް ދުވަސްތަކެއް ފަހުން އެ ވާހަކައިގައި ކުރިފަޅުވާ އާރިޒާ މެދު ޝައްކުގެ ނަޒަރުން ފިރިމީހާ ބަލަން ފެށީ ކީއްވެ ކަމެއް ޚުދު އަހަރެންނަކަށް ނޭނގެއެވެ. އެނގޭކަމަކީ ފިރިމީހާ އޭނާއާ މެދު ހިތްހަމަ ނުޖެހޭކަމެވެ.\nއަހަރެންނާއި އާރިޒާ ދެމެދު އޮތް ގުޅުން މަޑުމަޑުން ދުރުވާން ފެށީ އެހިސާބުންނެވެ. މަދުމަދުން އާރިޒާ ގުޅާލިޔަސް މާ ގިނައިރަކު ފޯނަކު ނުހުންނަމެވެ. އަމުދުން މެސެޖުކުރުމުން ދުރުވެގަތީމެވެ. އާރިޒާއި ރައްޓެހީން ގެއަށް ގެނައުން ހުއްޓާލީމެވެ. އެފަދަ ކަންކަމަކީ ބޭކާރު ކަންތައްތަކެއް ކަމުގައި ހަދައި ހަރާންކުރީމެވެ. އަހަރެން ކުރަން ފެށި މަސައްކަތަކީ ފިރިމީހާއަށް އަރާފައިވާ އޮޅުން ފިލުވައިލެވޭތޯ ކުރި މަސައްކަތެވެ. އެންމެ ފަހުން ޖެހުނީ އާރިޒާ އޮތް ގުޅުން އެކީ ކަނޑާލާށެވެ.\nނަމަވެސް އެއީ އެއްވެސް ގޮތެއް ނޫނެވެ. ލޯތްބަށްޓަކައި އެހެން ހުރިހައި އުފަލެއް މަހުރޫމް ކުރަންޖެހޭ ހެއްޔެވެ؟ ލޯބީގެ ހައްގުގައި އެކުވެރީން ގުރުބާން ކުރަންޖެހޭ ހެއްޔެވެ؟ އަމިއްލަ އުފަލާއި ހިތްހަމަޖެހުން ކަފުންކުރަން ޖެހޭ ހެއްޔެވެ؟ ނަމަވެސް އެކަން ކުރީމެވެ. އުފާވެރި ދިރިއުޅުމަކަށް ކުރާ ފޮނި އިންތިޒާރެއްގެ ސަބަބުންނެވެ.\nއެއް ދުވަހެއްގެ ހެދުނު އަހަރެން ފާޚާނާގައި އުޅެނިކޮށް ފޯނު ރިންގުވާ އަޑު އިވުނެވެ. އޭރު ފޯނު އޮތީ ސިޓިންގ ރޫމުގައެވެ. ފޯނު ނެގީ އަހަރެންގެ ފިރިމީހާއެވެ. ކަންތަކާ ޖެހުނީ އެހިސާބުންނެވެ. ފޯނު ކުރީ އާރިޒުކަމަށް ވުމުންނެވެ.\nފިރިމީހާގެ ޝައްކު އިތުރަށް ބޮޑުވިއެވެ. އާރިޒާ ގުޅުން ނުބާއްވަން ބުނެފައި ވަނިކޮށް އޭނާ ގުޅުމުން ފިރިމީހާގެ ހިތްހަމަ ނުޖެހުނީއެވެ. އެހެން ވެދާނެތީ އާރިޒްގެ ގާތުގައި އަހަރެންނާ ނުގުޅުމަށް އޮންނާނީ ބުނެފައެވެ. އަހަރެންނަށް ޔަގީންވީ ކޮންމެވެސް ބޮޑު ކަމެއް ޖެހުނީކަމަށެވެ. އެހެން ނޫންނަމަ އޭނާއެއް ނުގުޅާނެއެވެ. ގުޅި ސަބަބު ހޯދަން އޭނާއާ ވާހަކަދައްކާކަށް، މެސެޖެއް ކުރާކަށް ވެސް އަހަރެންނަކަށް ނުކެރުނެވެ. އޭނާއާ ވާހަކަ ދައްކައިފި ނަމަ ވަރިކުރާނެކަމުގެ އިންޒާރު ދީފައި އޮތުމުންނެވެ.\nއެއް ދުވަސް ފަހުން އަހަރެންނަށް އާރިޒް ގުޅި ސަބަބު އެނގުނެވެ. އޭނާ ގުޅީ އޭނާގެ ލޯބިވެރިޔާ އެކްސިޑެންޓެއްގައި މަރުވުމުން އެ ޚަބަރު ދޭށެވެ. ވަރަށް ދެރަވިއެވެ. އާރިޒް ކުރާނެ ހިތާމަ އިހުސާސް ކުރެވުނެވެ. އެ ހިތާމަވެރި ވަގުތު އާރިޒަށް އެހީތެރިވާން ބޭނުންވިއެވެ. ނަމަވެސް އެއްވެސް އެހީތެރިކަމެއް ފޯރުކޮށެއް ނުދެވުނެވެ. ހާލުބަލައެއް ނުލެވުނެވެ. ކޮން ކަހަލަ ހަޔާތެއް ހެއްޔެވެ؟ އަހަރެން ސުވާލުކުރީ އަމިއްލަ ނަފުސާއެވެ.\nއާރިޒާ ގުޅޭ އެއްވެސް ވާހަކައެއް އަހަރެންނެއް ނުދައްކަމެވެ. ފިރިމީހާ އޭނާ ދެކެ އަންނަ ރުޅީގެ ސަބަބުން އެ ވާހަކަތައް ދައްކަން ބޭނުން ނުވީއެވެ. ކުރަމުން އަންނަ ޝައްކު އިތުރުވެ ދިރިއުޅުމަށް އަސަރުކޮށްފާނެތީވެ ޖެހިލުންވީއެވެ.\nއަހަރެންނަށް ލިބެމުން ދިޔައީ ހިތާމައާއި ހިތްދަތިމެވެ. އެކުވެރިއަކަށް އެފަދަ ބޮޑުކަމެއް ދިމާވި ދުވަހު އެ ހިތާމާގައި ބައިވެރި ވާނެ ފުރުޞަތު ނެތުމުންނެވެ. އާރިޒާ ވާހަކަދެއްކުން މަނާ ވެފައި އޮތުމުންނެވެ. އެހެން އެކުވެރީން އަހަރެންނާ މެދު ދެކޭނެގޮތް ހިތަށް އަރާފައެވެ.\nމި މަޖުބޫރީ ދިރިއުޅުން ދިރިއުޅުމަކަށް ނުވިއެވެ. އަހަރެން ފޫހީވާން ފެށިއެވެ. ފިރި މީހާއަށް ނުވިސްނޭތީއެވެ. އަހަރެންގެ ގޮތް ނޭނގުނީތީއެވެ. އަހަރެންގެ އިޖުތިމާޢީ ދިރިއުޅުން ހަލާކުވީތީއެވެ.\nހިތްވަރުކޮށްފައި އަހަރެން ތެދުވީމެވެ. އާރިޒްގެ ވާހަކަ ދެއްކީމެވެ. ހަގީގަތް ކިޔައިދޭން މަސައްކަތް ކުރީމެވެ. ފިރިމީހާ ދިނީ ބީރު ކަންފަތެވެ. ފެށީ ޒުވާބެވެ. ހެއްދެވި ނުހެއްދެވިއަށް ގޮވަން ފެށިއެވެ. ހިލޭ މީހުންނާ ވާހަކަދައްކަން ނުޖެހޭކަމަށް ބުނެ އަޑުގެ ކޮޅަށް ފަތިވަރު އަމުނަން ފެށިއެވެ. އަހަރެން ވެސް ދުލެއް ނުކުރަމެވެ. ރައްދުގައި ވާހަކަ ދައްކަން ފެށީމެވެ. އެހިސާބުން ފިރިމީހާގެ ރުޅި އެރީ ސަތޭކައަށެވެ. ބޭރު ދޮރު އަހަރެން ހުޅުވާލީ ގަސްތުގައެވެ. އެހެން މީހުންނަށް އެ ވާހަކަތައް އަޑު އިއްވުމުގެ ބޭނުމުގައެވެ. އެހިނދު ފިރިމީހާއަށް ކޮންޓްރޯލެއް ނުކުރެވުނެވެ. ނެއްޓިފައިވާ ހަމައިގެ ތެރެއިން ދުލަށް އައި ވަރީގެ ލަފުޒު ހިފެހެއްޓުމެއް ނެތި ބޭރުކޮށްލިއެވެ.\nއަހަރެންނަށް މޫނު އަނބުރާ ލެވުނެވެ. ހަށިފުރާ ނޭވާއެއް ލެވުނެވެ. ފިރިމީހާއާ ދިމާއަށް ހަތަރުކަޅި ހަމަކޮށް ބަލައިލީމެވެ.\n"ތިޔަ ކޮށްދިން ހެޔޮ ކަންތަކަށް ޝުކުރިއްޔާ" އެންމެ ފަހުން އަހަރެންގެ ދުލުން ބޭރު ކުރި ޖުމުލަ އިއްވުމަށް ފަހު ކޮޓަރީން ނުކުތީމެވެ.\nއެ ދުވަހު މި ދެ ލޮލުން ފޭބީ ދެ ކަރުނައެކެވެ. އެއް ކަރުނައަކީ އަލަތު ކައިވެނި ރޫޅިގެން އެ މޮޅީގައި ނީރުނު ކަރުނައެވެ. އަނެއް ކަރުނައަކީ އެކުވެރީންނާ ހަމައަށް އުދުހިގަނެވޭތީވެ ލިބުނު އުފަލުން ފޭދުނު އުފާވެރި ކަރުނައެވެ.


SunOnline: Madheeha ge candidacy baathil kuran MDP ge fiyavalhu alhaa committee in ninmaifi\nމަދީހާގެ ކެންޑިޑަސީ ބާތިލުކުރަން ނިންމައިފި\nމުއާވިޔަތު އަންވަރު 24 Jan 2020, 13:13\nމަދީހާގެ ކެންޑިޑެސީ ފޯމް ހަވާލު ކުރަނީ -- ފޮޓޯ/ އެމްޑީޕީ\nގއ. ކަނޑުހުޅުދޫ ކައުންސިލު މެމްބަރުކަމަށް އެމްޑީޕީގެ ޕްރައިމަރީގައި ވާދަކުރާ މަދީހާ އަބްދުﷲ ކެންޑިޑަސީ ބާތިލުކުރުމަށް އެ ޕާޓީގެ ފިޔަވަޅު އަޅާ ކޮމިޓީން ނިންމައިފި އެވެ.\nމަދީހާގެ ކެންޑިޑަސީ ބާތިލް ކުރުމަށް އެމްޑީޕީގެ ފިޔަވަޅު އަޅާ ކޮމިޓީން ނިންމާފައިވާ އެ ކޮމިޓީގެ މެންބަރަކު "ސަން"އަށް ވަނީ ކަށަވަރު ކޮށްދީފައެވެ.\nމަދީހާގެ ކެންޑިޑަސީ ބާތިލުކުރަން އެ ކޮމިޓީން ނިންމާފައި މިވަނީ، ދާދި ފަހުން ގއ. ކަނޑުހުޅުދޫގައި ދެ އަހަރުގެ ކުޑަކުއްޖަކު ރޭޕްކުރި މައްސަލައިގައި ހައްޔަރު ކުރި އެ ކުއްޖާގެ ކާފަގެ ދިފާއުގައި މަދީހާ ދެއްކި ވާހަކަތަކެއްގެ ސަބަބުންނެވެ. އެ ކުއްޖާގެ ކާފަ ކަމުގައިވާ އެ ރަށު މިސްކިތު މުދިމު އިބްރާހިމް ދީދީއަކީ މަދީހާގެ ބޭބެ އެކެވެ.\nތުއްތު ކުއްޖާގެ ރޭޕާއި ގުޅިގެން "ސަން"އިން އެ ރަށަށް ކުރި ދަތުރުގައި ދިން އިންޓަވިއުއެއްގައި، މަދީހާ ވަނީ ކުރަމުންދާ ތުހުމަތުތަކުން އޭނާގެ ބޭބެ ވަރަށް ބޮޑަށް ދިފާއުކޮށް ވާހަކަ ދައްކައިފައެވެ.\nއެމްޑީޕީ ފިޔަވަޅު އަޅާ ކޮމިޓީ އިއްޔެ ބޭއްވި ބައްދަލުވުމުގެ ތެރެއިން --- ފައިލް ފޮޓޯ/ އެމްޑިޕީ\nއެގޮތުން ކާފަ ކުޑަކުއްޖާއަށް ޖިންސީ އަނިޔާކުރި ކަމަށް ބުނާ ވާހަކަތައް ފެތުރީ ކުއްޖާގެ މަންމަ ފަރާތު އާއިލާއިން ކަމަށާއި އެ މައްސަލަ ހޫނުކުރީ އެ އާއިލާ އާއި މީޑިއާއިން ކަމަށް މަދީހާ ބުނެފައިވެ އެވެ. އަދި އެއީ ޓެރަރިޒަމްގެ އަމަލެއް ކަމަށާއި އެ އާއިލާއިން މައުލޫމާތު ފެތުރި މީހަކަށް ޓެރަރިޒަމްގެ ދައުވާ ކުރަންޖެހޭކަމަށް އޭނާ ބުންޏެވެ.\nމީގެ އިތުރުން އޭނާ ބުނީ ތިން ފިރިހެނުން ވެގެން ކުޑަކުއްޖާ ރޭޕްކުރި ނަމަ އެކުއްޖާ އެހާ "ހެޕީކޮށް" ދުވެ ނޫޅޭނެ ކަމަށެވެ.\n"އެކުއްޖާ ދުނިޔޭގައި އޮންނާނެހޭ އެވަރު ކުރި ނަމަ. މިހާރު ފަރުވާ ދިނުމަށްފަހު މާލެއިންވެސް ވަނީ ދޫކޮށްލާފައި. އެވަރުވީ ނަމަ ކުއްޖާ ދޫކޮށްލާނެތޯ،" މަދީހާ ބުންޏެވެ. "އެކުއްޖާ ދުނިޔޭގައި އޮންނާނެތޯ އެވަރު ކުރި ނަމަ،"\nމީގެ އިތުރުން ކުޑަކުދިންނަށް ޖިންސީ ފުރައްސާރަކުރާކަމުގެ ރެކޯޑު މީގެ ކުރިންވެސް އޮތް، އެ ކުއްޖާގެ މުނިކާފަވެސް ދިފާއުކޮށް މަދީހާ ވާހަކަދެއްކި އެވެ.\nމަދީހާގެ މި އިންޓަވިއު "ސަން"އިން ޝާއިއުކުރި ފަހުން ގިނަ ބަޔަކު ވަނީ ސޯޝަލް މީޑިއާގައި އެމްޑީޕީ ޓެގުކޮށް، ޕްރައިމަރީގައި ވާދަކުރުމަށް އޭނާއަށް ދީފައިވާ ކެންޑިޑަސީ ބާތިލުކުރުމަށް ގޮވާލަމުންނެވެ. އަދި އެކަމާއި ގުޅިގެން އެމްޑީޕީގެ ފިޔަވަޅު އަޅާ ކޮމެޓީގެ ބައްދަލުވުން ބާއްވާފައި ވަނީ އިއްޔެ އެވެ.